
1. Obiectul şi obiectivele arheologiei. Arheologie şi istorie 


1.1. Termenul arheologie este de origine greacă şi se compune din 
cuvintele archaios = vechi şi logos = studiu, ştiinţă, sensul inițial al termenului 
fiind, deci, studiul antichităţilor, ştiinţa antichităţii. În acest sens, termenul 
archaiologia este folosit încă în Antichitate, îl întâlnim, de pildă, în dialogurile 
lui Platon (427-347 î.H.). Patru secole mai tirziu, cînd Dionysios din 
Halicarnas (sec. I î.H. — 10 d.H.) va scrie o istorie a Romei, de la începuturi 
pînă la primul război punic (264 î.H.), îşi va intitula opera Romaike 
archaiologia, ceea ce ar putea fi tradus Arheologie romană cu înţelesul de 
antichități romane sau istoria antică/veche a Romei. La Josephus Flavius (37- 
95 d.H.), autorul cunoscutei lucrări despre Războiul iudaic, întîlnim verbul 
archaiologeo, “a arheologiza”, adică a se preocupa de întîmplările din trecut. 
Prin urmare, inițial, în Antichitate, termenul de archaiologia/arheologie a fost 
folosit cu un sens larg, ce îmbrăţişa preocupările din domeniul cunoaşterii 
trecutului. 

Cuvîntul este introdus în terminologia ştiinţifică modernă în a doua 
jumătate a secolului al XVII-lea de către medicul francez Jacques Spon, amator 
de călătorii şi de antichităţi. Are meritul, printre altele, de a fi atras atenția 
asupra monumentelor antice ale Greciei, umbrite, în epocă, de interesul pentru 
antichitățile romane. El este primul care adoptă termenul grec archaiologia (în 
latină archaeologia) la particularitățile limbii franceze sub forma archéologie. 
Treptat, cuvîntul este preluat şi în alte limbi, cu uşoare deosebiri: archaeology 
(în engleză), Archăologie (în germană) etc. În limba română cuvântul a ajuns 
prin intermediul limbii franceze. Timp de aproape două secole cuvîntul îşi 
păstrează sensul larg, pe care l-a avut şi în Antichitate. Abia în cursul secolului 
al XIX-lea, odată cu diferențierea ştiinţelor istorice, arheologia îşi va dobîndi 
statutul de disciplină ştiinţifică, ce studiază, cu precădere, vestigiile materiale 
ale trecutului mai mult sau mai puţin îndepărtat. 

1.2. Există mai multe definiții posibile ale arheologiei; în funcție de 
obiectivele ce i s-au fixat, ea a fost considerată de unii ca o ştiinţă auxiliară a 
istoriei, iar de alții ca o disciplină de sine stătătoare. Unii o aşează în familia 
ştiinţelor istorice, alții (precum adepţii curentului numit “noua arheologie” din 
anii '60-70, urmat, începând cu anii '80 ai secolului XX de arheologia „post- 
procesuală”) îi văd locul, mai degrabă, în cadrul antropologiei culturale. Fără a 
subestima aportul teoretic şi metodologic al reprezentanţilor acestor curente 
populare, mai ales, în lumea anglo-saxonă, considerăm că, atît prin tradiție, cît 
şi prin stadiul actual al cercetărilor din spațiul nostru, este mai potrivit să 
tratăm arheologia ca o ramură specializată, de sine stătătoare, a ştiinţelor 
istorice. 

În acest sens, arheologia are ca obiect descoperirea şi adunarea, 
ordonarea şi interpretarea vestigiilor materiale, a dovezilor activității umane, în 
general, din trecutul omenirii. Altfel spus: arheologia studiază monumentele, 
prin monument înțelegîndu-se orice creație a mâinii şi a minții umane. 
(Monumentul, în înțelesul de mai sus al cuvîntului, nu trebuie confundat cu 
monumentalul. Pentru arheologie reprezintă monument atît cea mai 
rudimentară unealtă paleolitică ori rămăşiţele unei colibe preistorice, cît şi o 
impunătoare operă de artă sau de arhitectură din Antichitate.) Foarte puține 
dintre aceste monumente au rămas vizibile: în cursul mileniilor cele mai multe 


s-au îngropat în pămînt ori au ajuns pe fundul apelor mărilor, lacurilor şi 
rîurilor. Prin urmare, înainte de a putea fi studiate, monumentele trebuie să fie 
descoperite (identificate) şi dezgropate. Cercetarea arheologică presupune, 
astfel, anumite etape: prospectarea siturilor, săpătura, studiul şi interpretarea 
descoperirilor, fiecare dintre aceste etape presupunînd aplicarea unor metode 
adecvate. Mai ales prin aceste metode, arheologia vine în contact cu diferite 
ramuri ale ştiinţelor sociale şi ale naturii, ceea ce îi conferă un profund caracter 
interdisciplinar. Mai mult, prin întrepătrunderea arheologiei cu ramurile 
ştiinţifice amintite, au luat naştere domenii noi („ştiinţe de graniță”) precum 
geoarheologia, bioarheologia, arheofizica, etnoarheologia şi altele. 

Descoperirea şi studiul monumentelor nu este un scop în sine. Prin 
cercetarea vestigiilor, arheologia are ca obiectiv stabilirea trăsăturilor vechilor 
civilizaţii, a originii şi evoluției lor, reconstituirea, în limita posibităţilor, a 
structurii şi a istoriei societăților din trecutul omenirii, în strînsă legătură cu 
mediul ambiant, în care acestea au funcționat. După cum remarca profesorul 
belgian Siegfried J. De Laet la cel de al XVI-lea Congres Internațional de 
Ştiinţe Istorice (Stuttgart, 1985), privită astfel, arheologia urmăreşte acelaşi 
obiectiv ca şi istoria “tradițională”, ele folosind, însă, categorii de izvoare 
deosebite: vestigiile materiale, pe de o parte, şi sursele scrise, pe de altă parte. 
Prin urmare, arheologia, concepută ca disciplină istorică, şi istoria 
“tradițională” sînt, în fond, domenii ştiinţifice autonome, dar complementare, 
între care ar trebui să existe o strînsă colaborare. Dacă aceasta nu se realizează 
întotdeauna, responsabilitatea revine atît unor arheologi (sau chiar “şcoli” — 
vezi “noua arheologie”), care resping arheologia ca disciplină istorică, cât şi 
unor istorici, care ignoră progresele arheologiei moderne, contribuţia esențială 
a acestei discipline la cunoaşterea unor epoci istorice. 

1.3. Contribuţia arheologiei la reconstituirea unor epoci istorice este 
diferită, în funcție de existenţa şi a altor categorii de izvoare, decît cele studiate 
de arheologie. Se poate spune că reconstituirea istoriei străvechi (a “pre- 
istoriei”) a devenit posibilă aproape exclusiv datorită arheologiei şi a 
disciplinelor conexe (geologia, paleontologia, paleoantropologia etc.). Dacă 
până în secolul al XIX lea s-a crezut că istoria omenirii măsoară doar cîteva 
milenii, astăzi, datorită descoperirilor arheologice şi paleoantropologice, 
precum şi a noilor metode de datare, putem vorbi de milioane de ani de istorie 
umană! Nu este mai puţin importantă contribuția arheologiei la cunoaşterea 
Antichității. După cum se ştie, primele sisteme de scriere apar în Orient, cu 
aproximativ cinci milenii în urmă, iar apoi şi în lumea greco-romană. Dar, mai 
ales la început, sursele scrise sînt rare şi nu acoperă toate sferele vieții. Multe 
aspecte ale societăţilor antice (arhitectura, arta, meşteşugurile, amănuntele 
vieții cotidiene etc.) ne sînt cunoscute, cu deosebire, datorită cercetărilor 
arheologice. Nu trebuie să uităm nici faptul că o bună parte a documentelor 
scrise (tăblițe de lut, inscripţii, în general) au fost descoperite în urma 
săpăturilor arheologice. Altfel spus: fără contribuţia arheologiei cantități 
importante şi chiar categorii întregi de izvoare scrise ar fi rămas necunoscute! 
Nu este de neglijat aportul arheologiei nici la cunoaşterea epocii medievale 
(arhitectură, structura aşezărilor urbane şi rurale, viaţa cotidiană etc.) şi chiar 
moderne (studiul unor centre de producție, al instalațiilor şi tehnologiilor 
utilizate la începutul erei industriale). În funcţie de epoca studiată, distingem 
arheologia preistorică, orientală, clasică (greco-romană), medievală şi cea 

industrială, în cadrul acestor ramuri cuprinzătoare existînd numeroase domenii 
mai restrînse, specializate. Mai semnalăm aici tendinţa ca şi unele metode să 
devină domenii speciale ale arheologiei. Astfel, prospecţiunile subacvatice tind 
să devină arheologie subacvatică, prospecţiunile aeriene aerofotoarheologie, 
investigarea resturilor de faună arheozoologie (sau zooarheologie). Pe tărîmul 
comparațiilor etnografice a apărut, mai nou, etnoarheologia, iar încercările de 
reconstituire a unor activități şi aspecte ale comportamentului socio-economic 
din trecut a dat naştere arheologiei experimentale. Acestea vor fi discutate mai 
pe larg în capitolele corespunzătoare ale cursului. 


Întrebări recapitulative 
1.  Explicaţi originea şi evoluția sensului termenului de arheologie. 
2. Care este raportul între istorie şi arheologie? 


2. Scurtă privire asupra redescoperirii vestigiilor civilizaţiilor 
apuse. Constituirea ramurilor arheologiei. Arheologia în 
România 


2.1. Interesul pentru monumentele aparținînd unor perioade mai vechi 
datează încă din Antichitate. Prima “săpătură”, despre care ne informează o 
inscripție hieroglifică, s-a efectuat cu trei milenii şi jumătate în urmă, cînd 
faraonul Thotmes IV (dinastia XVIII), la îndemnul zeului Amon-Ra, care i-ar 
fi apărut în somn, pe la 1410 î.H. a degajat Sfinxul de lîngă piramida lui 
Khefren de la Gizeh, în bună parte acoperit de nisipul deşertului. În epoca tîrzie 
a istoriei Egiptului, mai ales în timpul dinastiilor XXIV-XXVI, saite şi 
etiopiene (720-525  î.H.), s-a manifestat o preocupare vădită pentru 
“antichități”, artiştii, sculptorii mai ales, inspirîndu-se, adesea, din operele 
create de predecesorii lor din timpul Regatului Vechi, Mijlociu şi Nou. Unul 
din primii colecționari din istorie se cunoaşte din Mesopotamia, în persoana 
regelui neobabilonian Nabonide (556-539 î.H.), care a adunat, în palatul său, 
numeroase statui, inscripţii şi alte obiecte vechi. 

În lumea greacă, interesul pentru evenimentele şi monumentele din 
trecut apare încă la Homer. În cele două poeme, Iliada şi Odiseea, răsună nu 
numai ecoul îndepărtat al lumii miceniene, dar putem întîlni chiar descrierea 
unor tipuri de construcţii şi obiecte (megaronul, “coiful lui Ulise”, “cupa lui 
Nestor”), care au fost descoperite, ulterior, şi în săpăturile arheologice. În 
operele lui Herodot (490-429 î.H.), Tucidide (460-396) sau în cele ale autorilor 
de “periegheze” (impresii de călătorie) întîlnim nu numai importante informaţii 
istorice, dar şi descrierea unor monumente de artă şi arhitectură şi primele 
culegeri de inscripţii. Cel mai de seamă călător a fost Pausanias (a doua 
jumătate a sec. II d.H.), a cărui operă în zece cărți, Periegesis tes Hellados 
(Călătorie în Elada) s-a păstrat în întregime. Această lucrare, în care autorul a 
descris cele văzute cu minuţiozitate, a servit ca un prețios ghid pentru arheologi 
cu ocazia săpăturilor efectuate la Delphi, Micene, Olympia şi Orchomenos. 

Romanii, admiratori ai civilizației elene, au înființat numeroase colecții 
care au fost îmbogățite cu obiecte de artă greacă, procurate inclusiv pe calea 
jafului. Se ştie, de pildă, că după prădarea Atenei de către Sulla, în 86 î.H., au 
pornit spre Italia numeroase vase, încărcate cu statui şi alte obiecte valoroase. 
Unele s-au scufundat pe drum; epavele cîtorva au fost descoperite ulterior, 
multe obiecte valoroase din încărcătura lor fiind aduse la suprafață (vezi: 
cercetările subacvatice). În operele unor autori romani întîlnim prețioase 
informații cu privire la diferite tipuri de monumente. Sînt demn de menţionat, 
în această privinţă, lucrarea lui Vitruvius (sec. I î.H.), Despre arhitectură, un 
cuprinzător tratat cu privire la arta construcțiilor, în general, precum şi scrierile 
lui Frontinus (30-103) despre apeductele sau cele ale lui Hyginus (sec.I-II) 
despre castrele romane. Privitor la sculptura şi pictura antică, inclusiv la 
tehnicile folosite de artişti, cele mai cuprinzătoare informații le întîlnim în 
Istoria naturală a lui Plinius cel Bătrîn (23-79). 

2.2. În epoca medievală timpurie legăturile cu tradiţiile antice sînt, în 
bună măsură, întrerupte. Aceasta se datorează atît atitudinii bisericii creştine 
față de moştenirea Antichității, cît şi unor factori externi: ignorarea de către 
biserica occidentală a culturii greco-romane “păgîne”, lupta împotriva cultului 
icoanelor în Imperiul Bizantin (“iconoclasm”), pătrunderea longobarzilor în 

Italia, ocuparea Orientului Apropiat, a Africii de Nord şi a Spaniei de către 
musulmani etc. Semnificaţia multor monumente este dată uitării, ruinele lor 
devenind adevărate cariere de piatră pentru noile construcții. 

Dar nu a putut fi totul distrus şi, în Italia mai ales, monumentele antice 
îl întîmpinau pe vizitator la tot pasul. Acestea nu puteau să nu trezească 
curiozitatea localnicilor ori a celor veniți de departe. Există, de pildă, o 
descriere a ruinelor Romei, făcută încă în a doua jumătate a secolului VIII, de 
către un călugăr venit de peste Alpi, de la mănăstirea de la Reichenau. 
Asemenea manifestări sînt însă rare; pînă la începutul secolului XV în 
cercetarea moştenirii Antichității predomină preocupările filologice. Încep să 
fie studiate din nou limbile vechi, să fie recuperate, copiate şi colecționate 
manuscrisele autorilor antici, fenomen ce se amplifică odată cu zorile 
Renaşterii. Unul din marii admiratori ai Antichității din această vreme a fost 
poetul şi învățatul umanist Francesco Petrarca (1304-1374), cercetător şi 
colecționar al operelor autorilor antici, păstrate în copii manuscrise. 

Începînd cu secolul XV, sub papii umaniști, se iau primele măsuri 
pentru protecția monumentelor. În urma descoperirii unor valoroase opere de 
artă se recurge şi la efectuarea primelor săpături, avînd, la început, ca principal 
scop, îmbogățirea colecţiilor de antichităţi. Merită să fie menţionat printre 
primii “arheologi” numele lui Flavio Biondo (1392-1463) care, în lucrarea sa 
Roma instaurata, pornind de la monumentele arhitecturale şi cele epigrafice, a 
încercat să reconstituie topografia Romei antice. Contemporanii săi, arhitectul 
Filippo Brunelleschi (1377-1446) şi celebrul sculptor Donatello (1386-1466) 
au cercetat mai multe ruine făcînd importante descoperiri. Desigur, nu putem 
vorbi despre săpături arheologice, în adevăratul sens al cuvîntului, dar sînt 
încercări de a cunoaşte mai bine, pe această cale, vestigiile trecutului, 
elementele stilistice ale arhitecturii şi artei antice, din care s-au inspirat, apoi, 
din plin, maeştrii Renaşterii. În urma acestor cercetări şi descoperiri, papa Iuliu 
II (1503-1513) a pus bazele colecţiei de sculptură antică a Vaticanului cu opere 
celebre precum Apollo din Belvedere şi grupul statuar Laokoon. În timpul 
urmaşilor săi, Leon X (1513-1521) şi Paul III (1534-1549), supravegherea 
săpăturilor şi a descoperirilor a fost încredinţată unor mari artişti ai Renaşterii, 
precum Rafael (1483-1520) şi Michelangelo (1475-1564). Paul III (pe numele 
lui adevărat: Alessandro Farnese) a inițiat şi primele săpături ce depăşesc, ca 
scop, simpla “căutare de comori”, iar Palatul Farnese devine primul mare 
muzeu de antichități. Alături de cele romane, sînt descoperite şi descrise, în 
această vreme, şi primele monumente ale civilizaţiei etrusce. Se fac, astfel, 
primii paşi spre constituirea arheologiei clasice. Pînă la naşterea acestei ştiinţe 
noi, în sensul deplin al cuvîntului, vor fi necesare încă două secole de 
acumulare a experienţelor şi a cunoştinţelor. “Părintele” arheologiei este 
socotit, în general, învățatul german Johann Joachim Winckelmann (1717- 
1768). Stabilit în Italia, la Roma (1755), are ocazia să cunoască arta greco- 
romană în bogăţia sa adevărată şi în mediul său firesc. În lucrările sale scrise în 
Italia, cu deosebire în Istoria artei antice (1764-1768) şi în Monumente antice 
inedite (1767), revizuindu-şi propriile idei mai vechi, a ordonat monumentele 
artei Antichității în sisteme stilistice coerente. Acest lucru a fost posibil prin 
înlocuirea comentariilor livreşti ale savanților de birou, cu studiul riguros şi 
descrierea precisă a monumentelor înseşi, ca principalele surse în justa 
înțelegere a semnificației şi valorii operelor, a evoluţiei stilurilor artistice şi a 

artei, în general. Aceste principii, aplicate, pentru început, mai cu seamă în 
cercetarea monumentelor de artă, au fost extinse, treptat, asupra studiului 
vestigiilor, creaţii ale mîinii umane, în general. Arheologia clasică, limitată, la 
început, la cercetarea pământului Greciei şi Italiei antice, a căpătat, cu timpul, 
de asemenea, un sens mai larg, intrînd în sfera preocupărilor sale studiul 
civilizației greco-romane, în general, răspîndită, în urma colonizării şi a 
cuceririlor, pe o arie vastă, ce se întinde din Europa occidentală pînă în 
Orientul apropiat, având, ca nucleu, bazinul Mării Mediterane. Lumea greco- 
romană, în acest sens larg, cuprinde o sumedenie de componente, eşalonate în 
timp şi spațiu, de la civilizația cretană şi miceniană până la cea elenistică şi 
romană târzie, fiecare cu probleme specifice pentru cercetare. Consolidarea 
arheologiei clasice s-a produs, astfel, concomitent cu diversificarea ei în 
domenii de cercetare specializate. În ţările care au făcut parte, cîndva, integral 
sau parțial, din Imperiul Roman a apărut, spre exemplu, încă în cursul secolului 
trecut arheologia provincial-romană. Fireşte, particularitățile instaurării, 
funcționării şi încetării stăpânirii romane, natura raporturilor cu populația 
locală în diferitele zone ale Imperiului conferă acestei discipline, cu o 
dezvoltare deosebit de dinamică în cadrul arheologiei clasice, aspecte specifice 
de loc neglijabile. 

Constituirea arheologiei (a arheologiei clasice, mai întîi), ca ştiinţa ce 
studiază vestigiile civilizaţiilor apuse, este rezultatul unui lung proces de 
căutări şi limpeziri. Asociată, la început, cu precădere, de cercetarea artei şi a 
arhitecturii, arheologia este introdusă pentru prima dată printre disciplinele 
universitare în 1734 la Leipzig (Germania), de către istoricul de artă Johann 
Friedrich Christ. Printre studenţii săi se afla şi viitorul scriitor iluminist 
Gotthold Ephraim Lessing (1729-1781), autorul, printre altele, al eseului critic 
Laokoon (1766). Roadele noii viziuni asupra arheologiei, datorată lui 
Winckelmann, vor putea fi culese abia cu o anumită întirziere. Către mijlocul 
secolului XVIII încep deja săpături de proporții, inclusiv în situri de importanță 
majoră ca Herculaneum şi Pompei, acoperite cu lavă şi cenuşă vulcanică în 
timpul erupției Vezuviului din 24 august 79 şi conservate, astfel (chiar în 
sensul propriu al cuvîntului) pentru posteritate. Din nefericire, aceste săpături 
au fost departe de a respecta cerințele minime ale arheologiei moderne. 
Winckelmann, care a vizitat de două ori excavaţiile de la Pompei, conduse de 
inginerul militar spaniol, Rocco Giachino de Alcubierre, din însărcinarea 
regelui Carol de Bourbon al Neapolelui şi al Siciliei, a criticat, pe bună 
dreptate, metodele folosite de acesta, comparate cu exploatarea unei mine, în 
vederea aducerii la suprafață a bogățiilor ascunse. Primele săpături metodice la 
Pompei au fost efectuate de arheologul italian Giuseppe Fiorelli (1823-1896), 
începînd cu anul 1860. El s-a străduit să fie dezvelite, în limita posibilităților, 
cît mai multe monumente, restaurate şi păstrate apoi in situ, pentru a fi 
transformate, în final, într-un mare muzeu în aer liber. Tot el a realizat şi 
primele mulaje în ghips (după negativele/cavităţile conservate în cenuşa 
vulcanică întărită) ale oamenilor şi animalelor pierite în urma erupției 
Vezuviului, mulaje ce constituie, poate, şi pentru vizitatorii de astăzi, mărturiile 
cele mai cutremurătoare ale tragediei trăite de locuitorii acestui oraş cu aproape 
două milenii în urmă. 

Profund influenţat de poemele homerice şi convins de veridicitatea 
datelor cuprinse în acestea, învățatul german autodidact Heinrich Schliemann 


(1822-1890) a iniţiat, în 1870, săpături la Hissarlik, în nord-vestul Asiei Mici, 
identificat cu Troia antică. În cursul săpăturilor, pe care le-a continuat până la 
sfârşitul vieții, a descoperit mai multe straturi succesive. Săpăturile au fost 
continuate în anii 1893-1894 de colaboratorul său, arhitectul Wilhelm Dâpfeld 
şi reluate, în perioada interbelică (1932-1938) de misiunea americană condusă 
de profesorul C.W.Blegen de la Universitatea din Cincinatti. Recent, în 1988, 
cu o echipă şi cu un echipament de înaltă calitate, a debutat cea de a treia 
campanie, sub îndrumarea profesorului Manfred Korfmann de la Universitatea 
din Tübingen, Germania, rezultatele fiind raportate annual în publicaţia Studia 
Troica. Dincolo de stîngăciile şi interpretările eronate ale lui Schliemann, 
corectate ulterior, săpăturile de la Troia au contribuit la fundamentarea şi, 
totodată, la aplicarea metodei stratigrafice. Dintre cele nouă straturi, cuprinzînd 
mai multe nivele de locuire, Troia “homerică” este identificată, astăzi, cu 
nivelul Troia VIh sau VIIa. În afară de Troia, Schliemann a iniţiat săpături şi 
în centrele mceniene din Peloponez precum şi Grecia Centrală. În anii 1874- 
1876 îl întîlnim la Micene, călăuzit de Pausanias, fiind convins că a descoperit 
cetatea lui Agamemnon şi locul de veci al acestuia şi al apropiaților săi. 
Mormintele (“în puț”) descoperite la Micene s-au dovedit, însă, a fi cu vreo 
patru secole mai vechi, decît presupusa epocă a lui Agamemnon şi a războiului 
troian. La Tirint, în Argolida (1884-1886), ca şi la Orchomenos în Beoţia 
(1886), a fost ajutat de Dörpfeld. Descoperirile de la Tirint (printre altele palate 
cu fresce de o rară frumuseţe, trădînd evidente influenţe cretane) au contribuit 
şi ele la reînvierea unei civilizaţii uitate, a celei miceniene. 

Schliemann nu a apucat să ducă la îndeplinire planul său de a efectua 
săpături arheologice şi la Knossos, în Creta, pe pământul legendar al regelui 
Minos. Acest rol i-a revenit arheologului britanic Sir Arthur Evans (1851- 
1941) care, după o primă vizită, în 1894, a început săpăturile la Knossos în 
anul 1899. Pe lîngă scoaterea la iveală, conservarea şi restaurarea (într-o 
manieră discutabilă) a complexului arhitectonic considerat convențional, 
“palatul lui Minos”, împreună cu un bogat şi variat inventar gospodăresc şi de 
cult, aceste săpături au avut şi darul de a furniza documente scrise, ce preced cu 
un mileniu apariția surselor greceşti din epoca arhaică. După cum a constatat 
însuşi Evans, este vorba de trei sisteme de scriere, dintre care cea mai veche a 
fost considerată drept hieroglifică (cretană), celelalte două fiind numite, după 
trăsăturile semnelor, scrierea liniară A şi B. Dintre acestea a putut fi descifrată 
pînă acum scrierea liniară B, în 1952 (cu 11 ani după moartea lui Evans), de 
către englezii Michael Ventris şi John Chadwick. După cum se admite astăzi în 
quasi-unanimitate, este vorba de o scriere silabică, cu care au fost notate, 
începînd cu mijlocul sec. XV î.H., cele mai vechi texte cunoscute pînă acum 
într-o limbă greacă timpurie. 

În ceea ce priveşte Grecia clasică, primele săpături, cu adevărat 
metodice, au fost efectuate în centrul religios panellenic de la Olympia 
(Peloponez), locul desăvîrşirii jocurilor olimpice. Începute de Ernst Curtius din 
însărcinarea Institutului German de Arheologie (1875-1881), săpăturile au fost 
continuate de W.Dârpfeld, E.Kunze şi alţii, fiind reluate, apoi, între 1937-1942, 
Şi, din nou, în 1952, tot de o misiune germană. Au fost scoase la iveală 
rămăşiţele zonei sacre cu celebrul templu al lui Zeus (în care se păstra, în 
antichitate, uriaşa statuie criselenfantină a divinității, opera lui Fidias, una din 
cele şapte minuni ale lumii), templul Herei şi alte locuri de cult, precum şi 

gimnaziul, teatrul, stadionul, termele etc., unele construcții datînd din epoca 
romană. Nu mică a fost surpriza (şi bucuria) cercetătorilor cînd, în 1958, au 
descoperit atelierul de sculptură care i-a aparținut lui Fidias, după cum 
dovedeşte o modestă ceaşcă de lut, pe fundul căreia a fost zgîriată numele 
maestrului ... 

2.3. Arheologia clasică a însemnat acea temelie, pe care s-au format şi 
dezvoltat, treptat, celelalte ramuri ale arheologiei, specializate pentru 
cercetarea altor civilizaţii, anterioare celei greco-romane, sau care au venit în 
contact cu aceasta din urmă abia în fazele lor tîrzii, de declin. Avem în vedere 
aici, înainte de toate, arheologia orientală care, studiind un alt segment al 
Antichității, prezintă nu puţine interferenţe, în ceea ce priveşte metodologia 
cercetării în teren mai ales, cu arheologia clasică. Dar şi deosebirile sînt 
însemnate dacă ţinem seama de faptul că este vorba de monumente în mare 
măsură diferite, produse de societăți cu structuri, mentalități şi ideologii 
diferite. Interpretarea, înțelegerea semnificației lor reale este dificilă şi datorită 
faptului că vestigiile civilizaţiilor orientale aparțin unor lumi dispărute şi în 
mare măsură uitate, lucrau valabil chiar şi pentru numele, limba şi scrierile 
neamurilor, care le-au creat. Iată de ce dezvoltarea arheologiei orientale a mers 
mînă în mînă, cel puțin în primele etape, cu strădaniile filologilor de a descifra 
vechile scrieri şi de a înţelege textele însemnate cu ajutorul acestora. 

2.3.1. Informații despre monumentele Egiptului antic, datorate unor 
călători, avem încă din Evul Mediu, dar naşterea egiptologiei ca ştiinţă este 
legată de campania lui Napoleon în ţara Nilului (1798-1799). Dacă din punct 
de vedere militar această expediţie a însemnat un eşec, ea s-a soldat pentru 
ştiinţă cu un cîştig inestimabil. La campanie au participat şi 175 de savanţi: 
astronomi, topografi, geologi, orientalişti, pictori, graficieni. Dintre aceştia din 
urmă s-a remarcat Dominique Vivant Denon care a imortalizat sute de 
monumente, desenele lui fiind cuprinse apoi în lucrarea sa Voyage dans la 
Haute et Basse Egypte (Călătorie în Egiptul de Sus şi de Jos), publicată în 
1802. Savanţii lui Napoleon au adunat un material documentar bogat şi variat: 
piese originale (printre care 27 statui şi mai multe sarcofage), copii, mulaje, 
desene, însemnări. În urma capitulării, Franţa a fost nevoită să-i cedeze Angliei 
tot materialul ştiinţific colectat în Egipt. Acesta a fost însă desenat în prealabil, 
studiat şi publicat, prin grija lui François Jomard, între 1809 şi 1813, în cele 24 
de volume ale Descrierii Egiptului (Description de 1'Egipt), operă ce a pus 
bazele unei ştiinţe noi, egiptologia. 

Printre obiectele aduse din Egipt (şi ajunse în Anglia, la British 
Museum) se afla şi o stelă de bazalt negru, descoperită în 1799 la Rosette (în 
regiunea Deltei Nilului), acoperită cu un text în trei registre, cu trei tipuri de 
semne de scriere: hieroglifică, demotică şi greacă. Pe baza originalului sau a 
copiilor şi mulajelor, mai mulţi savanţi au încercat, fără succes, să descifreze 
primele două texte, scrise în egipteana veche (cel de al treilea, în limba greacă, 
nu prezenta dificultăți). Acest merit i-a revenit, pînă la urmă, tînărului filolog 
francez, Francois Champollion (1790-1832). Pornind de la ideea că toate cele 
trei scrieri conțin acelaşi text, precum şi de la observaţia danezului Georg 
Zo&ga (1755-1809), potrivit căreia în inscripțiile hieroglifice numele regilor 
este aşezat într-un cadru (“cartuş”), deci poate fi recunoscut, a reuşit să 
identifice în textul hieroglific numele lui Ptolemaios, şi, astfel, să descifreze 
primele hieroglife. Corectitudinea descifrării a fost confirmată în urma 

studiului inscripţiei bilingve de pe aşa numitul “obelisc de la Philai”, adus în 
Anglia în 1821, pe care, alături de numele lui Ptolemaios figura şi cel al 
Cleopatrei. Champollion a putut constata că semnele 2, 4 şi 5 din numele 
Cleopatrei sînt identice cu semnele 4, 3 şi 1 din numele lui Ptolemaios. 
Rezultatele muncii sale au fost communicate, mai întîi, în septembrie 1822, 
Academiei Franceze şi publicate, în 1824, în lucrarea sa Precis du systeme 
hierogliphique (Scurt tratat despre sistemul hieroglifelor), în care a oferit lumii 
ştiinţifice cheia studierii istoriei uneia dintre cele mai enigmatice civilizații ale 
Antichității. 

Avînd nevoie de îmbogățirea materialului documentar pentru 
desăvîrşirea descifrării scrierii şi a limbii egiptene, însoțit de profesorul italian 
I.Rosellini, Champollion a reuşit să organizeze o expediţie în Egipt (1828- 
1829). Călătoria a avut ca rezultat descoperirea de noi monumente, corectarea 
unor interpretări mai vechi, eronate, şi, nu în ultimul rînd, copierea a 
numeroase inscripţii. În 1831 a fost creată pentru Champollion, la Collège de 
France, prima catedră de egiptologie, dar savantul nu a mai putut să-şi 
desăvârşească opera, murind, în 1832, la vîrsta de numai 41 de ani. 

Abia după această operă de pionierat a început cercetarea prin săpături 
arheologice sistematice a civilizaţiei egiptene, activitate în care s-au remarcat, 
în prima etapă, trei mari personalități. Richard Lepsius (1810-1884), 
conducătorul expediției germane din anii 1842-1845, a studiat, mai ales, 
monumentele Regatului Vechi, dar a făcut cercetări şi la Tell-el-Amarna şi în 
Valea Regilor. A sistematizat datele cunoscute atunci şi, pe baza listelor regale, 
a elaborat prima cronologie a istoriei Egiptului. Francezul Auguste Mariette 
(1821-1881) a devenit cunoscut în primul rînd prin cercetările sale efectuate în 
Serapeum de la Saqqara, necropola oraşului Memphis, unde a descoperit 
complexul de morminte subterane a taurilor divini Apis. De numele lui se leagă 
şi întemeierea Muzeului Egiptean şi organizarea Oficiului Arheologic 
Egiptean, pentru coordonarea cercetătorilor. W.M.Flinders Petrie (1853-1942) 
a lucrat, cu unele întreruperi, 46 de ani în Egipt (1880-1926), efectuînd săpături 
în mai toate zonele văii Nilului (Naukratis, Gizeh, Tell-el-Amarna-Abydos, 
Nagada etc.), contribuind la cunoaşterea diferitelor epoci ale îndelungatei 
istorii a Egiptului, de la Regatul Vechi şi pînă la perioada elenistică. În 1892 a 
fost numit profesor la prima catedră de egiptologie din Anglia, înființată în 
cadrul University College din Londra, publicînd, între 1894 şi 1905, o 
cuprinzătoare Istorie a Egiptului în trei volume. Fără a putea urmări, aici, 
întreaga istorie a cercetărilor arheologice din Egipt, mai menţionăm că munca 
lui Mariette a fost continuată de compatriotul său Gaston Maspero (1846- 
1916), cel de al doilea director francez al Oficiului de Arheologie Egiptean. Au 
urmat cercetările lui Ludwig Borchardt (1863-1938) la Tell-el-Amarna, cele ale 
lui Howard Carter (1873-1939), colaborator, la început al lui Petrie, care şi-a 
încununat cercetările efectuate în Valea Regilor prin descoperirea, în 1922, a 
mormîntului lui Tutankhamon. 

2.3.2. Cunoştinţele cu privire la civilizaţia (sau, mai corect, civilizațiile) 
mesopotamiene s-au limitat, multă vreme, la informaţiile, de multe ori confuze, 
cuprinse în Biblie şi în operele autorilor antici. S-au adăugat, la acestea, 
descrierile unor călători care au vizitat Orientul Apropiat în Evul Mediu, 
începînd cu secolul al XII-lea. O mare dificultate pentru cercetare a constituit 
faptul că odată cu apunerea civilizaţiilor ce au evoluat în acest spațiu, au fost 

date uitării, cu puţine excepţii, şi creatorii acestora, împreună cu limbile şi 
scrierile lor. Civilizațiile Asiei Anterioare au adoptat, treptat, diferitele variante 
ale scrierii cuneiforme, care au dăinuit timp de milenii, din perioada sumero- 
accadiană şi pînă în vremea imperiului persan. Descifrarea a fost anevoioasă, 
rezultat al efortului mai multor generații de cercetători. Primele copii ale unor 
texte cuneiforme au fost trimise în Europa la începutul secolului al X VII-lea de 
călătorul italian Pietro della Vale, dar cele mai importante informaţii au fost 
dobîndite în urma expediției orientale a germanului Karsten Niebuhr (1760- 
1767). Este, poate, o ironie a soartei că inscripțiile care au servit la descifrarea 
scrierii cuneiforme proveneau nu din Mesopotamia, ci din ţara învingătoare a 
Babilonului. Într-adevăr, aceste texte proveneau, în cea mai mare parte, din 
ruinele oraşului Persepolis, reşedinţa regilor persani Darius şi Xerxes. Deja 
Niebuhr şi-a dat seama că aceste inscripții sînt notate în trei sisteme de scriere, 
despre care danezul Frederik Miinter a stabilit, în 1798, că este vorba de texte 
identice, “paralele”, în trei limbi şi în trei sisteme de scriere: una alfabetică, una 
silabică şi, în sfîrşit, una ideografică. Nu este de mirare că prima dintre scrierile 
cuneiforme care a fost descifrată este cea persană, o scriere alfabetică, într-o 
limbă ce putea să fie înţeleasă. Pasul hotărîtor pe calea descifrării a fost făcut 
de un filolog amator german, profesorul de liceu Georg Friedrich Grotefend 
(1775-1853), care a reuşit să identifice, pentru început, grupurile de semne ce 
notau numele regilor Darius şi Xerxes, precum şi cel al lui Hystaspe, tatăl lui 
Darius. El şi-a publicat primele rezultate în anul 1802. Munca lui a fost 
continuată şi perfecționată de francezul Eugene Burnouf (1801-1852) şi 
norvegianul Christian Lassen (1800-1876) care au reuşit, între 1836 şi 1844, să 
descifreze scrierea alfabetică persană, operă desăvîrşită de ofițerul britanic, bun 
cunoscător al unor limbi orientale, Henry Creswick Rawlinson (1810-1884). 
Acesta din urmă a fost cel care a copiat, de pe stînca de la Behistun, un text 
amplu, în limbile persană, elamită şi asiro-babiloneană, conținînd numeroase 
nume de persoane, care a ajutat mult descifrarea scrierilor cuneiforme. Cel de 
al doilea sistem, cuprinzînd 111 semne silabice, în limba elamită, a fost 
descifrată prin contribuția mai multor cercetători: englezul Edwin Norris 
(1795-1825), danezul N.L.Westergaard (1815-1875), irlandezul Eduard Hincks 
(1792-1886) şi deja menționatul H.C. Rawlinson. Rawlinson are şi meritul de a 
fi descifrat şi primele 246 din cele aproximativ 600 de semne ale celui de al 
treilea sistem cuneiform, silabic şi ideografic, scris în asiro-babiloniană (un 
dialect al limbii accadiene). În 1851 a publicat, în ediţia Societăţii Asiatice 
Regale, cartea sa Memoriu despre inscripțiile babiloniene şi asiriene, iar între 
1861 şi 1870, în patru volume, Inscripțiile cuneiforme ale Asiei Occidentale, 
adevărata piatră de temelie a asirologiei. 

Între timp, odată cu progresele cercetărilor arheologice, au ieşit la 
iveală, şi în Mesopotamia, numeroase inscripții, chiar “biblioteci” întregi 
constînd din tăblițe de lut cu texte variate, inclusiv dicționare şi liste paralele de 
semne, care au dus la perfecționarea descifrării celor mai vechi scrieri 
cuneiforme, scrise în asiro-babiloneană (accadiană) şi sumerana. S-au distins, 
în această muncă, printre alți savanţi, pionieri ai asirologiei şi sumerologiei, 
William Henry Fox Talbot (1800-1877), Julius Oppert (1825-1905) şi François 
Lenormant (1837-1883), autorul primei gramatici sumeriene. În anul 1857 a 
venit şi momentul “examenului” asirologiei: W.H.F.Talbot a trimis la sediul 
Societăţii Asiatice Regale din Londra, într-un plic sigilat, traducerea unei 

inscripții recent descoperite a regelui asirian Tiglatpalassar (Tukulti — apal — 
Esarra) I (1106-1080 î.H.). În scrisoarea însoţitoare a propus ca textul original 
să fie trimis, spre traducere, şi lui Hincks, Rawlinson şi Oppert. Cei trei au 
lucrat independent, fără să ştie de încercările celorlalți colegi. Cînd plicurile cu 
descifrări au fost deschise, s-a constatat că traducerile, în punctele lor esențiale, 
au fost în deplină concordanţă. Preşedintele Societăţii, Horace Hayman Wilson, 
în numele juriului, a putut constata că descifrarea scrierii cuneiforme este un 
fapt împlinit (“an accomplished fact”)! Mai este de menționat, ca un epilog la 
cele relatate mai sus, că în 1915 specialistul ceh Bedřich Hrozný a reuşit să 
dezlege sensul textelor cuneiforme scrise în limba hittită. În perioada 
interbelică a urmat, apoi, ca ultima descoperire importantă în domeniu, aflarea 
tăblițelor cuneiforme de la Rash Shamra (anticul Ugarit). Este vorba de o 
scriere cuneiformă constînd din 29 de semne fonetice, care, prin intermediul 
alfabetului fenician şi cel ebraic va conduce la alfabetul grecesc şi, prin acesta, 
la sistemul nostru de scriere ... 

Arheologia mesopotamiană a debutat cu o oarecare întîrziere, faţă de 
cercetarea Egiptului, de pildă, abia către mijlocul secolului al XIX-lea. Cauzele 
sînt multiple; unele dintre dificultățile cercetării vechilor civilizații 
mesopotamiene au şi fost semnalate mai sus. Nu putem pierde din vedere nici 
distrugerea mult mai accentuată a monumentelor antice — în bună parte 
construcții de lut — mesopotamiene, mai puțin atrăgătoare, şi nici nepăsarea 
autorităților otomane — stăpînii acestor regiuni pînă în 1918 —, foarte 
suspicioase față de străinii dornici să inițieze cercetări de teren, săpături 
arheologice, cu deosebire. (Nu este de mirare că printre primii cercetători- 
arheologi ai civilizațiilor mesopotamiene întâlnim numeroşi diplomaţi, cu un 
statut evident special.) Săpăturile au fost precedate, şi aici, de călătorii şi chiar 
adevărate expediţii, precum aceea a lui Claudius James Rich, consul general al 
Angliei la Bagdad, care a publicat, în perioada 1813-1818, o amplă descriere a 
Babilonului cu date topografice şi informații despre diferite antichități 
descoperite. În anii 1820-1821 călătoreşte în regiunea muntoasă din nordul 
Mesopotamiei, descoperind, la Kuiundjik, ruinele oraşului Ninive. Un alt 
britanic, J.Baillie Fraser are meritul de a fi explorat în anii 1834-1835 regiunea 
meridională a Mesopotamiei, descoperind vechile centre sumeriene Uruk, 
Larsa şi Umma, pe locul actualelor sate arabe Warka, Senkere şi Djoha. În 
sfîrşit, merită să fie menţionat aici aşa numita expediție Eufrat, organizată de 
guvernul britanic în 1836 sub conducerea colonelului F.R.Chesney. Rezultatele 
au fost publicate treptat, în mai multe părți. Din punct de vedere arheologic, 
cele mai importante sunt publicaţiile medicului expediției, W.F.Ainsworth, 
care ne-a lăsat mai multe volume, publicate între 1838 şi 1888, în care descrie 
monumentele Mesopotamiei pornind de la oraşul biblic Harran (în nord), 
cunoscut în legătură cu povestea patriarchului Avraam, şi pînă la Uruk/Warka, 
în sud. 

Arheologii au fost atraşi, la început de monumentele impunătoare ale 
civilizației asiriene, dezvoltată în nordul Mesopotamiei, într-o zonă bogată în 
piatră pentru construcții de bună calitate. Printre primii care au făcut săpături 
pe pămînt mesopotamian, se numără medicul francez Emile Botta (1802-1870), 
viceconsul al ţării sale la Mossul. În 1842 începe săpăturile la Kuiundjik, pe 
Tigrul superior, unde se bănuiau a fi ruinele oraşului Ninive. După patru luni 
de săpături, fără succese deosebite, îşi mută şantierul la Khorsabad (la nord de 

Mossul) unde, în anii 1843-1844, descoperă şi dezveleşte, parțial, un impunător 
palat, despre care s-a stabilit, ulterior, că făcea parte din oraşul Dur-Şarrukin, 
capitala regelui assirian Sargon II (721-705 î.H.). Statuile, basoreliefurile şi 
celelalte descoperiri au fost trimise în Franţa, constituind nucleul secției de 
asirologie a Muzeului Louvre (1847). 

Al doilea mare personaj al arheologiei mesopotamiene a fost Sir Austen 
Henry Layard (1817-1894), îndeplinind, un timp, funcția de ataşat la ambasada 
britanică de la Constantinopol. El a efectuat cercetări în două reprize (1845- 
1847 şi 1849-1851) la Nimrud, care s-a dovedit a fi oraşul Kalach, întemeiat de 
regele Salmanasar I (1272-1243 î.H.) al Imperiului asirian mijlociu şi la 
Kuiundjik, abandonat de Botta, identificat cu anticul Ninive, capitala regatului 
neoasirian de la domnia lui Senaherib (704-681) şi pînă la cucerirea oraşului în 
612 de armatele aliate ale mezilor şi babilonienilor. Descoperirile lui Layard — 
palate şi alte construcţii monumentale, statui, basoreliefuri, toate din piatră, dar 
şi alte mărturii ale vieții cotidiene, fără a mai vorbi de miile de tablele 
cuneiforme ale bibliotecii regelui Assurbanipal (668-627 î.H.) — sînt de o 
valoare inestimabilă şi îmbogăţesc, astăzi, colecția de asirologie a British 
Museum din Londra. 

Săpăturile de la Khorsabad şi Kuiundjik au fost reluate, în 1852, de 
consulul general al Franţei de la Mossul, Victor Place (1822-1875). El a 
dezeropat, la Khorsabad, palatul regelui asirian Sargon II, unele dintre 
descoperirile sale (printre care un uriaş taur înaripat) fiind expuse la Louvre. 
Nu este lipsit de interes să menţionăm aici că, în calitate de consul francez la 
Iaşi (1856-1863), Place a fost un susținător al unirii principatelor şi un apropiat 
al lui Al.I.Cuza. 

Vestigiile civilizațiilor mai timpurii ce s-au dezvoltat în regiunea 
cîmpiei aluvionare a Mesopotamiei centrale şi de sud au început să fie cercetate 
abia în a doua jumătate a secolului XIX. Prima săpătură de amploare într-un 
important centru al civilizației sumeriene şi accadiene a fost aceea de la Tello 
(identificat, iniţial, cu anticul Lagaş, iar mai recent cu Girsu). Cercetările se 
leagă de numele lui Ernest de Sarzec (1837-1901), viceconsul al Franţei la 
Basrah, apoi consul la Bagdad. Între 1877 şi 1901 a efectuat, cu întreruperi, 
mai multe campanii de săpături, descoperind palate, temple, zeci de mii de 
tablete cu inscripţii cuneiforme şi valoroase opere de artă, cum ar fi una din 
statuile regelui Gudea sau fragmente ale celebrei Stele a vulturilor care 
imortalizează victoria regelui Eannatum al Lagaşului asupra Ummei. 

Unul din cele mai importante centre urbane ale Antichității, oraşul 
Babilon, pomenit în Biblie şi descris de Herodot, a fost cercetat de arhitectul şi 
arheologul german Robert Koldwey (1855-1925). Începând cu 1899 el a lucrat, 
fără întrerupere, timp de 18 ani la dezgroparea şi, în parte, la reconstituirea 
vechilor monumente ale oraşului, mărturii ale unei istorii multimilenare. Este 
adevărat că descoperirile sale datează, în cea mai mare parte, din ultima 
perioadă de glorie a Mesopotamiei, epoca neobabiloneană: fortificaţii, palatul 
lui Nabucodonozor, grădinile suspendate, zigguratul (“turnul lui Babel”), 
templele lui Iştar şi Marduk, cartiere de locuit etc. Unele dintre monumentele 
descoperite au fost transportate în Germania, restaurate şi reconstruite, ca de 
pildă, poarta zeiţei Istar, îmbrăcată cu cărămidă smălțuită frumos colorată şi 
ornamentată cu bogate motive zoomorfe şi vegetale, una din atracțiile 
Muzeului Asiei Anterioare din Berlin. 


Săpăturile lui Sir Charles Leonard Woolley (1880-1960) la Ur (pomenit 
şi în Vechiul Testament ca oraşul de origine a lui Avraam), desfăşurate în anii 
1922-1934, sînt dintre cele mai importante şi fructuoase efectuate vreodată în 
Mesopotamia. Descoperirile îmbrăţişează, practic, toate tipurile de monumente 
(palate, zone sacre şi temple, ateliere, inscripţii şi adevărate arhive cu tăblițe de 
lut, necropole cu mii de morminte etc.), datînd din toate epocile mari ale 
istoriei Mesopotamiei, începînd cu perioada predinastică (a doua jumătate a 
mileniului IV î.H.) şi dinastică timpurie şi terminînd cu epoca regatului 
neobabilonian, sfirşit prin cucerirea persană şi instaurarea hegemoniei 
Ahemenizilor în 539 î.H. Dintre toate descoperirile lui Woolley cele mai 
celebre, au devenit cele 16 morminte regale, aparținînd membrilor primei 
dinastii din Ur, care se remarcă atît prin construcția lor, prin ritul şi ritualul 
funerar practicat, cît, mai ales, prin inventarul lor extrem de bogat şi variat — 
mărturia complexității şi a splendorii civilizației sumeriene de la mijlocul 
mileniului III î.H. 

Am urmărit, în paginile anterioare, principalele momente care au dus la 
constituirea arheologiei clasice şi orientale, ramuri ştiinţifice ce contribuie 
astăzi, esențial, la cercetarea istoriei civilizațiilor antice. Prezentarea este 
departe de a fi completă; motive lesne de înțeles ne-au făcut imposibil să 
insistăm şi asupra arheologiei regiunilor periferice ale lumii greco-romane, şi a 
zonelor mărginaşe Egiptului şi Mesopotamiei. Cititorul interesat va găsi o 
bibliografie satisfăcătoare, inclusiv în limba română, despre istoria cercetărilor 
arheologie desfăşurate în Siria şi Palestina (“arheologia biblică”), în Anatolia, 
în Iran şi valea Indului, în Orientul îndepărtat şi chiar în Lumea Nouă. Asupra 
unor progrese şi direcţii de cercetare ale arheologiei moderne, în general, vom 
reveni în capitolele următoare ale cursului. Încheiem, acum, această privire 
istorică cu o evocare a naşterii arheologiei preistorice. 

2.4. Dintre ramurile arheologiei, ce studiază, cu precădere, civilizațiile 
Lumii vechi, ultima constituită a fost arheologia preistorică. Faptul nu trebuie 
să ne mire, căci lumea civilizațiilor “primitive”, “înainte de istorie”, lipsită de 
izvoare scrise, a fost dată uitării şi a trebuit să fie redescoperită pe baza 
interpretării tradițiilor antice, a unor deducţii filosofice şi comparații 
etnografice şi, mai ales, în urma înmulţiri treptate a descoperirilor arheologice, 
vestigii ale acestui trecut îndepărtat. Începuturile istoriei au fost percepute, 
multă vreme, aşa cum sînt relatate în Vechiul Testament (Geneza), unii învăţaţi 
clerici calculînd chiar data “exactă” a creaţiei omului. În secolul al XVII-lea 
cardinalul Ussher, socotind generaţiile enumerate în Biblie, a ajuns la concluzia 
că Facerea a avut loc în anul 4004 î.H., dată “precizată” apoi de episcopul 
Lightfoot, după care evenimentul s-a întîmplat la ora 9 dimineaţa a zilei de 23 
octombrie 4004 ... Cît de trainice au putut fi ideile fundamentaliste ne arată şi 
faptul că William Buckland, profesor de mineralogie la Oxford şi, apoi, 
protopop de Westminster, a publicat, în 1833 (!), împreună cu alți cîțiva savanți 
apreciați ai vremii, o serie de studii în care au încercat să dovedească că cele 
relatate în Cartea Genezei corespund întru totul realităţii. A fost nevoie de timp 
şi de acumulare de dovezi diferite, ca această concepție să fie spulberată şi să 
fie acceptată ideea originii naturale şi a evoluției îndelungate a omului şi a 
civilizației umane. 

Cu ocazia unor deranjamente ale depunerilor ce alcătuiesc scoarţa 
terestră sau cu prilejul lucrărilor agricole, încă în Antichitate şi, apoi, în Evul 

Mediu, au fost descoperite fosile (rămăşiţe ale unor animale dispărute), unelte 
de piatră, vase de lut şi alte obiecte “primitive” enigmatice, a căror semnificație 
adevărată nu a putut fi înțeleasă. S-a crezut, astfel, vreme îndelungată, că ele 
sînt produse, “jocuri” ale naturii (/usus naturae). A fost foarte răspândită 
credinţa despre originea cerească, divină a unor topoare şi dălți plate de piatră, 
neperforate, numite keraunos, keraunion în limba greacă şi ceraunia, lapis 
fulminis în limba latină, însemnînd “trăsnet”, “piatră de fulger”, ceea ce 
trădează cu claritate concepţia despre originea acestora. Aceşti termeni, 
mărturii ale mentalității unei epoci cu o memorie istorică limitată, au pătruns şi 
în limbile “naționale”, supraviețuind pînă astăzi (vezi: pierre de foudre în 
franceză, fhunderstone în engleză, Donnerstein, Donnerkeil, Donneraxt în 
germană, mennykő în maghiară, dar ar putea fi citate şi exemple din limbile 
africane). Aceste obiecte s-au bucurat, chiar din partea reprezentanților 
păturilor culte din Antichitate şi din Evul Mediu, de o mare prețuire, 
acordîndu-li-se puteri magice, tămăduitoare, credinţe ce s-au păstrat pînă tîrziu 
în cultura populară. 

Interpretarea fosilelor şi a obiectelor preistorice ca “jocuri ale naturii” a 
fost criticată, cu argumente, abia în epoca Renaşterii (de Leonardo da Vinci, de 
pildă), dar această concepție a putut fi dezmințită, definitiv, doar în cursul 
secolelor XVIII-XIX, datorită impunerii ideilor iluminismului în filosofie şi ale 
evoluționismului în biologie şi în ştiinţe socioumane (vezi: capitolul 2 al 
cursului de Istoria societăţii primitive). În acest context merită să fie reținut 
numele lui Michele Mercati (1541-1593), medic al papei Clement VIII, care a 
redactat o descriere a colecției de mineralogie/geologie a Vaticanului 
(Metallotheca vaticana, publicată, din nefericire, abia în anul 1717), în care a 
admis, printre primii, că aşa numitele “ceraunia” reprezintă, de fapt, uneltele 
create şi folosite de înaintaşii oamenilor moderni. Englezul Sir William 
Dugdale (1605-1686), a mers şi mai departe, considerînd că topoarele de piatră 
aparțin unei perioade în care oamenii nu au cunoscut încă prelucrarea 
metalelor. Aceste idei se vor contura cu mai multă claritate în urma contactelor 
cu băştinaşii continentelor nou descoperite şi a comparaţiilor între 
echipamentul acestora şi obiectele primitive, ieşite la iveală în Europa. Printre 
cei care au apelat primii la comparaţiile etnografice îi putem menţiona pe 
danezul Oliger Jacobaeus (sfîrşitul secolului XVII) şi francezii Antoine de 
Jussien, Antoine-Yves Gognet şi Alexandre Fugere (mijlocul secolului XVIII). 
Observațiile cu privire la traiul populațiilor "sălbatice" din Lumea Nouă, 
conjugate cu rezultatele arheologiei preistorice în naştere, au dus la admiterea 
ideii că şi popoarele Europei au trecut, cîndva, printr-un stadiu primitiv de 
civilizație. 

Primele vestigii preistorice care au atras atenția învăţaților au fost 
monumentele megalitice şi tumulii funerari, încă vizibili, din nord-vestul 
Europei. Se ştie, de pildă, că ansamblul megalitic Stonehenge (Wiltshire, 
Anglia) a fost cercetat, la îndemnul însuşi al regelui Iacob I, încă în prima 
jumătate a secolului XVII de către arhitectul Inigo Jones (1572-1652), iar apoi 
de John Aubrey (1626-1697), acesta din urmă avînd meritul de a fi observat 
aliniamentul circular de gropi aparținînd primei faze a construcției, aliniament 
ce însoţeşte, în interior, valul de pămînt care înconjoară monumentul (numite şi 
astăzi gropile lui Aubrey). Tot acum şi în prima jumătate a secolului XVIII se 
fac şi primele cercetări şi săpături în Germania şi Franţa. M.Cocherel a 

cercetat, de pildă, în 1685, un dolmen pe proprietatea sa de la Evreux 
(Normandia), descoperind 20 de schelete, iar germanul J.H.Nunningh a făcut 
săpături în tumulii funerari din Westfalia, pe care i-a şi descris în 1713. În ceea 
ce priveşte vîrsta monumentelor studiate, pionierii arheologiei preistorice nici 
nu bănuiau vechimea lor adevărată. Inigo Jones şi John Aubrey credeau, de 
pildă, că Stonehenege ar fi un templu roman ori un monument druidic Sir 
William Dugdale (1605-1686) atribuia bretonilor antichităţile cercetate de el în 
comitatul Warwickshire (Anglia). Nici Nunningh, Cocherel ori alţii nu s-au 
gîndit că descoperirile lor ar putea fi creații ale unor populații mai vechi decît 
cele cunoscute de ei din izvoarele scrise ale antichităţii (germanici, celți, franci 
etc.). Lămurirea vechimii omului preistoric şi a civilizaţiei sale a rămas, 
practic, în seama cercetărilor din domeniul geologiei, paleontologiei şi 
arheologiei din secolul XIX. 

Renuntarea la concepțiile tradiționale cu privire la vechimea omului a 
fost determinată, pînă la urmă, de înmulțirea observațiilor potrivit cărora în 
depunerile geologice succesive, formate în cursul istoriei Terrei, rămăşiţe 
umane şi/sau diferite dovezi ale activităţii omului (unelte, arme, urme de 
locuire etc.) se găsesc în asociere cu osemintele unor animale dispărute, 
vechimea descoperirilor fiind asigurată tocmai de existenţa acestor fosilii şi de 
poziţia lor stratigrafică. Primele asemenea observaţii s-au făcut încă la sfîrşitul 
secolului XVIII. François-Xavier Burtin descrie, de pildă, în 1784, aflarea lîngă 
Bruxelles, într-o depunere de pămînt suprapus de straturi mai recente, a unor 
unelte de piatră împreună cu oseminte pietrificate de animale. John Frere se 
remarcă prin cercetările sale de la Hoxne (Suffolk, Anglia), unde, la o adîncime 
de cca 4 m a descoperit oseminte de animale fosile în asociere cu unelte de 
silex (atribuite mai tîrziu culturii acheuliene), descoperiri despre care a ţinut o 
comunicare la Royal Society din Londra încă în 1797, publicînd, apoi, un 
studiu în 1800. Frere nu a ezitat să declare că descoperirile sale sînt mult mai 
timpurii decît vîrsta ce putea fi admisă pe baza cronologiei biblice. Desigur, 
aceste idei nu s-au impus cu uşurinţă şi chiar personalități marcante ale ştiinţei, 
precum Georges Cuvier (1769-1832), unul din părinții geologiei şi 
paleontologiei, a considerat că potopul biblic a fost doar una dintre marile 
catastrofe succesive care au determinat trecerea de la o formaţiune geologică la 
alta. Ordonarea şi inperpretarea, cu acuratețe, a descoperirilor şi observaţiilor 
acumulate a dus, pînă la urmă, în mod inevitabil, la acceptarea principiilor 
stratigrafiei geologice şi, implicit, a consecinţelor acesteia asupra percepţiei cu 
privire la istoria Pământului şi la începuturile umanității. Alături de alți 
cercetători, meritul principal îi revine, în acest domeniu, fondatorului geologiei 
moderne, Charles Lyell (1797-1875), autor al lucrării în trei volume, Principles 
of Geology (1830-1833). La acestea se adaugă progresele în domeniul 
arheologiei preistorice, atît în ceea ce priveşte cercetările de teren, cît şi tărîmul 
consideraţiilor teoretice. Un pas hotărîtor, în această privință, a fost elaborarea, 
în 1836, a aşa numitului sistem al celor trei perioade de către Christian 
Jiirgensen Thomsen (1788-1865), curator al Muzeului Naţional Danez, sistem 
potrivit căruia în preistoria omenirii s-au succedat epocile pietrei, a bronzului şi 
a fierului. Periodizarea lui Thomsen, privită cu rezerve, la început, mai ales în 
Germania şi Anglia, a fost îmbrățişată în Suedia de Bror Emil Hildebrand 
(1806-1884), elev al lui Thomsen, devenit custode al Colecţiei Regale Suedeze 
de Antichităţi în 1837. Succesorul lui Thomsen în fruntea Muzeului Naţional 

din Copenhaga, J.J.A. Worsaae (1821-1885) este socotit, pe bună dreptate, 
credem noi, “primul arheolog adevărat” (în domeniul preistoriei). El a fost nu 
numai un adept al sistemului celor trei perioade, dar a şi consolidat acest sistem 
de cronologie relativă prin aplicarea sa în practică, cu prilejul studierii asocierii 
tipurilor de obiecte ce apar în ansamblurile funerare sau în turbăriile din 
Europa septentrională. Concluziile sale au fost expuse în opera sa principală 
Danmarks Oldid (Antichitățile Danemarcei) publicată în 1843. 

Naşterea arheologiei preistorice moderne este de nedespărțit de 
activitatea unuia dintre cei mai rodnici cercetători ai vestigiilor vremurilor 
“antediluviene”, francezul Jacques de Boucher de Crèvecoeur de Perthes 
(1788-1868). Urmînd cariera tatălui său, devine directorul vămilor din oraşul 
Abeville (care a dat numele unei importante culturi paleolitice) din nordul 
Franţei. Trăind într-un mediu intelectual efervescent, ce promova studiile în 
diferite domenii ştiinţifice (chiar în cadrul unei “Societăţi de emulaţie), 
Boucher de Perthes s-a dedicat cercetării arheologice, în strînsă legătură cu 
preocupări din domeniul geologiei şi paleontologiei. Din 1836, Boucher de 
Perthes a urmărit, sistematic, lucrările ce afectau formațiunile geologice de pe 
terasele rîului Somme din zona oraşului Abeville. În aceste depuneri el a 
descoperit oseminte de animale dispărute împreună cu unelte de piatră şi alte 
urme ale activităţii umane. Pe măsură ce a cîştigat experiență şi şi-a 
perfecționat metodele de investigație, a devenit clar că asocierea acestor 
vestigii nu este întîmplătoare ci ele se află într-o certă conexiune arheologică, 
paleontologică şi geologică. Mai mult, ele se constituie în ansambluri distincte 
de vestigii, depozitate în straturi succesive bine delimitate, ce s-au format în 
cursul unei geo-istorii nebănuit de îndelungate. Aceste descoperiri, observaţii şi 
interpretări, primite la început cu rezerve, sînt apreciate acum la justa lor 
valoare: colecția adunată şi ordonată cu grijă a lui Boucher de Perthes, o 
adevărată temelie pentru noua cronologie preistorică, constituie şi astăzi o parte 
prețioasă a patrimoniului Muzeului Naţional de Antichității de la Saint- 
Germain-en-Laye, de lîngă Paris. 

Prima sa lucrare importantă în care şi-a expus ideile cu privire la marea 
vechime a omului în raport cu concepţiile creaționiste este studiul în cinci 
volume intitulat sugestiv De la creation: essai sur l'origin et la progression 
des êtres (Despre creaţie: eseu asupra originii şi dezvoltării ființelor, 1838- 
1841). Urmează publicarea descoperirilor şi concluziilor sale în trei volume, 
apărute la intervale destul de mari: Antiquités celtiques et antediluviennes 
(Antichităţi celtice şi antediluviene, I. 1846, II. 1857, 111.1864). În primul 
volum pot fi observate anumite ezitări în ceea ce priveşte, de pildă, 
determinarea unor obiecte de silex ca unelte cioplite, deci creații ale miinii 
umane, sau ca piese care au suferit doar o aşchiere mecanică — ezitări fireşti 
dacă avem în vedere că este vorba de un domeniu nou, fără studii prealabile. 
Avansînd în munca sa, discernămîntul şi spiritul său de observaţie devin mai 
fine, clasificările mai corecte. Este un merit incontestabil al lui Boucher de 
Perthes că, în principal, pe baza datelor tipologice şi stratigrafice a reuşit să 
distingă cu claritate antichităţile numite de el “celtice”, caracterizate, în ceea ce 
priveşte utilajul litic, prin unelte de piatră şlefuite, şi antichitățile 
“antediluviene”, reprezentate prin unelte cioplite. Se pare că el este primul care 
face această observaţie fundamentală care va permite definirea, în 1865, de 
către John Lubbock, a paleoliticului şi neoliticului. 

Privită, la început, cu neîncredere, noua concepție cu privire la 
vechimea omului şi a antichităţilor preistorice, consolidată cu noi şi noi 
descoperiri, a fost acceptată treptat de lumea ştiinţifică europeană, pătrunsă de 
ideile evoluţionismului. Observațiile lui Boucher de Perthes au fost confirmate 
strălucit,mai întîi, de cercetările medicului francez Rigollot efectuate tot pe 
terasele rîului Somme, la Saint-Acheul, în apropiere de oraşul Amiens, unde a 
descoperit unelte de piatră cioplite, asemănătoare cu cele scoase la iveală la 
Abeville. Aceste descoperiri, publicate în 1854, au stat la baza definirii, mai 
tîrziu, a culturi acheuleene din paleoliticul inferior. În Anglia, cercetările lui 
William Pengelly efectuate în anii 1858-1859 în depunerile din peştera 
Windmill Hill de lîngă Brixham au confirmat, de asemenea, 
contemporaneitatea uneltelor de piatră cioplite cu rămăşiţele unor animale de 
mult dispărute. Dacă existența şi vechimea omului preistoric a putut fi susținută 
pînă acum doar de asocierea, în anumite contexte geologice, a uneltelor cioplite 
cu osemintele unor animale deja stinse, în anul 1856 s-a ivit şi dovada directă: 
descoperirea în Germania, lîngă Düsseldorf, la Neandertal, a primelor rămăşiţe 
ale omului preistoric însuşi. Trei ani mai tîrziu apare şi cartea devenită celebră 
a lui Darwin, Originea speciilor. În acest context, descoperirile lui Boucher de 
Perthes (ca şi celelalte, asemănătoare) încep să apară într-o altă lumină. După 
paleontologul englez Falconer şi geologul J.Prestwich, în 1859 însuşi Charles 
Lyell îl vizitează pe Boucher de Perthes şi, convins de însemnătatea 
descoperirilor de la Abeville, va contribui la recunoaşterea internațională a 
importanţei ştiinţifice a acestora. Mai mult, analiza dovezilor de natură diferită, 
acumulate în deceniile precedente, i-a permis să elaboreze lucrarea 7he 
Antiquity of Man (Vechimea omului, 1863), o primă sinteză a cunoştinţelor 
dobîndite pînă atunci despre preistorie şi, implicit, despre arheologia 
preistorică. 

Fără să putem urmări, aici, pînă la capăt, istoria acestei discipline, 
menționăm, în loc de epilog, un moment semnificativ al începuturilor cercetării 
artei preistorice. După descoperirea, în 1879, a picturilor din peştera de la 
Altamira, chiar şi unii specialişti de seamă s-au îndoit de capacitatea omului 
preistoric de a înfăptui asemenea opere de artă. Printre aceştia se număra şi 
Emile Cartailhac (1843-1921), profesor la universitatea din Toulouse, unul din 
fondatorii arheologiei preistorice franceze. După descoperirea, în 1901, a 
picturilor din peşterile de la Font-de Gaume şi Les Combarelles (Dordogne, 
Franţa) este recunoscută şi autenticitatea picturilor de la Altamira, iar 
Cartailhac va publica, în 1902, Mea culpa d'un sceptique (Mea culpa/scuzele 
unui sceptic). A fost recunoscută, astfel, nu numai existența omului preistoric, 
dar şi înalta sa capacitate creativă. 

2.5. Începuturile arheologiei în România. Constituirea şcolii 
arheologice româneşti. Interesul pentru monumentele antice îşi are rădăcinile 
şi pe teritoriul actual al României încă în epoca Renaşterii. De o situaţie 
privilegiată s-au bucurat, în această privință, vestigiile epocii romane din 
Transilvania. Studierea şi colecţionarea lor a fost încurajată de însuşi regele 
Matei Corvin (1458-1490), cunoscut protector al culturii umaniste. Cărturari ca 
Johannes Mezerzius încep să copieze şi să publice inscripţii latine şi încearcă 
să identifice unele oraşe romane din Dacia, cunoscute din izvoare. Asemenea 
preocupări pot fi întîlnite şi la cronicarii moldoveni, la Miron Costin (1633- 
1691), de pildă, care a reuşit să citească şi comenteze o inscripție romană 

descoperită la Barboşi (lîngă Galaţi). În Ţara Românească, stolnicul Constantin 
Cantacuzino (1640-1716) ne-a transmis unele informaţii mai ales cu privire la 
unele ruine antice din Oltenia. Interesul publicului mai larg pentru vestigiile 
trecutului va fi trezit mai ales după ieşirea la iveală a unor descoperiri 
arheologice de-a dreptul senzaţionale ca mormântul princiar de la Conceşti, 
jud. Botoşani (1811-1812) sau celebrul tezaur “cloşca cu pui” de la Pietroasa, 
jud. Buzău (1837), ambele datînd din vremea marilor migrații. Datorită, 
probabil, şi acestui interes crescînd, în Regulamentul Organic (în cadrul 
legiuirilor cu privire la învățămînt) a fost inclus un lung paragraf care prevede 
— într-o manieră modernă pentru acea vreme — studiul arheologiei şi al 
antichităților. Merită să cităm un scurt fragment din acest text: “Arhiologia se 
va învăţa ca un suplement la cursul de literatură grecească şi latinească şi de 
istorie veche [...] Profesorul va arăta mai întîi antichitățile Egipetului şi ale 
neamurilor din Asia. După aceea, va trece la antichitățile grecilor şi ale 
romanilor, la care se va opri mai multă vreme şi va sfîrşi printr-o arătare pe 
scurt de antichitățile cele mai vrednice de luare aminte ale celorlalte neamuri”. 

În urma intrării în vigoare a legii învățămîntului din anii 1834-1835 vor 
lua naştere şi primele colecții şcolare, dintre care cea mai renumită a fost cea a 
Colegiului Sf. Sava. Această colecție, închegată treptat, cuprindea, mai ales, 
vestigii romane provenite de pe teritoriul Olteniei şi tot aici a fost adăpostit, 
timp de mai mulți ani, tezaurul de la Pietroasa. Bogăția acestei colecții a făcut 
ca ea să constituie nucleul Muzeului Naţional de Antichităţi, înființat în anul 
1864 şi care, la rândul său, a suplinit, timp de aproape un secol, rolul unui 
institut de arheologie. 

Vorbind despre pionierii arheologiei româneşti moderne, se cuvine să 
fie evocată, înainte de toate, activitatea lui Alexandru Odobescu (1834-1895). 
Elev al Colegiului Sf. Sava şi al Colegiului francez Monty din Bucureşti, el va 
petrece, apoi, patru ani la Paris, studiind, cu precădere, arheologia şi limbile 
clasice. În 1867 Odobescu a fost numit comisar pentru organizarea pavilionului 
românesc la expoziţia universală de la Paris. Printre exponate au fost incluse şi 
descoperiri arheologice, în frunte cu faimoasa “Cloşca cu pui”, iar în ghidul 
tipărit al pavilionului a fost cuprinsă şi o primă informare destinată străinătății 
despre antichităţile din România, redactată de Odobescu (Notice sur les 
antiquites de la Roumanie). În 1869 participă la Congresul internaţional de 
antropologie şi arheologie preistorică de la Copenhaga cu comunicarea Noţiuni 
preistorice din România, în care a atras atenţia asupra unor analogii şi legături 
sesizabile între descoperirile prezentate de el şi cele din Europa Apuseană. 

Dîndu-şi seama de stadiul incipient al arheologiei româneşti, dominată 
de colecționarii diletanți — “vînători” fără scrupule de antichități — în 1870 
Odobescu inițiază cîteva proiecte vizînd promovarea arheologiei ca adevărată 
disciplină ştiinţifică. Dintre aceste proiecte unul viza întocmirea unui repertoriu 
şi a unei hărți arheologice a României. În acest scop, el a redactat un 
“Chestionar arheologic” pe care l-a trimis, în 1871, învăţătorilor din toată țara 
sperînd că răspunsurile la cele şase întrebări, formulate clar, vor înlesni 
“inventarierea” monumentelor încă vizibile (tumuli, şanţuri, valuri de pămînt, 
ruine de orice fel etc.) şi a descoperirilor ieşite la iveală. Din cele 1600 de 
răspunsuri, în mare parte incomplete sau chiar negative, doar cele primite din 
fostele judeţe Dorohoi şi Romanați au putut fi valorificate ulterior de 
Odobescu. 

Pentru stimularea studiilor privitoare la istoria epocii preromane, în 
1872 Odobescu a instituit prin Societatea Academică (înființată în 1867) un 
premiu pentru cea mai bună lucrare despre vechea Dacie. Concurenţii urmau să 
studieze “popoarele care au locuit țările române de-a stînga Dunării, mai 
înainte de concuista acestor ţări de către împăratul Traian”. Premiul a fost 
obținut de Grigore I.Tocilescu (1850-1909) cu o amplă lucrare, Dacia înainte 
de romani (594 p.), tipărită de Academia Română în 1880. 

Într-o lucrare prezentată în 1872, care trebuia să fie debutul unui ciclu 
de conferințe destinat publicului mai larg, Odobescu realizează prima 
periodizare ştiinţifică a istoriei ţării, distingînd “periodul” preistoric, roman 
(106-274), barbar (274 — sec. XII) şi cel naţional (sec. XII-XIX). Este de 
remarcat că, în ceea ce priveşte preistoria — în consens cu stadiul cercetărilor 
arheologice din Europa în acea vreme —, el adoptă o variantă îmbunătățită a 
sistemului celor trei perioade, socotind, totodată, că această primă mare epocă 
istorică începe odată cu “ivirea ființei omeneşti la poalele Carpaţilor şi are ca 
fază ultimă pe daci”. Opera sa principală rămîne ampla sa monografie asupra 
tezaurului de la Pietroasa, publicată în trei volume la Paris, dintre care ultimele 
două au apărut după moartea sa (Le trésor de Petrossa, I-III, 1889, 1896, 
1900). 

Ca profesor, el a introdus studiul arheologiei la Universitatea din 
Bucureşti în anul academic 1874-1875. Prelegerile sale introductive la această 
disciplină (storia arheologiei), publicate în 1877, pot fi socotite ca primul curs 
universitar în domeniu, editat la noi. Numit, în 1880, prim secretar al Legaţiei 
Române la Paris, munca sa la Catedră va fi continuată de Grigore Tocilescu, 
care va deveni şi director al Muzeului Național de Antichităţi (1881-1909). Cu 
studii temeinice la Viena şi Praga în domeniul istoriei antice, al arheologiei 
clasice şi al epigrafiei, el se va dedica, cu precădere, cercetării monumentelor 
greco-romane din Dobrogea. Departe de a fi doar un arheolog de cabinet, 
Tocilescu a inițiat ample cercetări de teren, dintre care se remarcă săpăturile 
sale întreprinse timp de 12 ani pentru dezvelirea monumentului triumfal de la 
Adamclisi (a se vedea: Monumentul de la Adamclisi. Tropaeum Traiani, Viena, 
1895; Fouilles et recherches archéologiques en Roumanie / Săpături şi 
cercetări arheologice în România, Bucureşti, 1900 etc.). Ca epigrafist, a adunat 
peste 600 de inscripţii greceşti şi latineşti, cele mai multe publicate în 
prestigioase reviste de specialitate din străinătate, precum şi în Corpus 
Inscriptionum Latinarum (vol.I), în calitate de colaborator al editorului, 
Theodor Mommsen. 

În Moldova, printre precursorii arheologiei moderne îl putem menţiona 
pe Gheorghe Săulescu (1799-1875), atras de ruinele cetăţii dacice şi a 
castellumului roman de pe înălțimea Tirighina (Ghertina) de la Barboşi, de 
lîngă Galaţi, ruine pe care le-a identificat cu cetatea Caput Bovis într-o 
“Descriere istorico gheografică” publicată în 1837. În a doua jumătate a 
secolului cercetările arheologice din Moldova se îndreaptă, cu precădere, spre 
studiul vestigiilor preistorice. Un moment remarcabil al acestor preocupări a 
fost descoperirea, în 1884, a aşezării eponime a culturii Cucuteni, cercetată 
sumar în anii următori de Nicolae Beldiceanu şi Grigore C. Buţureanu. Acesta 
din urmă a întocmit un raport asupra primelor rezultate, ce a fost prezentat, în 
limba franceză, în 1889, de către Alexandru Odobescu, la cel de al X-lea 

Congres Internaţional de Antropologie şi Arheologie preistorică de la Paris, 
trezind un viu interes printre specialişti. 

În ceea ce priveşte învățămîntul, prima conferință de arheologie se 
inaugurează la Universitatea din Iaşi în 1894, ca în anul următor să se înfiinţeze 
şi o catedră în acest domeniu, al cărei titular a fost numit profesorul Teohari 
Antonescu (1866-1910). Cercetările sale nu s-au îndreptat spre vestigiile 
trecutului îndepărtat al Moldovei ci priveau probleme generale ca originea 
arienilor precum şi antichitățile din Dobrogea (monumentul de la Adamclisi), 
Transilvania (Cetatea Sarmizegetusa) sau din îndepărtata Italie (Columna lui 
Traian). Urmaşul său la catedră va fi, din 1913, Orest Tafrali (1876-1937), 
fondatorul Muzeului de antichităţi de pe lîngă Universitatea din Iaşi (1916) şi 
al revistei Arta şi Arheologia (1927). Ca arheolog şi istoric al antichităţii, el s-a 
ocupat de cetățile greceşti de pe coasta vestică a Mării Negre (Callatis, 
Dionysopolis), dar cele mai apreciate lucrări ale sale se referă la arta bizantină, 
în sens larg, şi, nu în ultimul rînd, la evoluţia urbanistică a oraşului Salonic 
(Grecia). 

În Transilvania interesul mai larg pentru arheologie se naşte tot în 
secolul XIX, către sfîrşitul veacului această disciplină căpătînd un caracter 
ştiinţific, cu instituții, publicaţii şi specialişti pregătiți. Printre pionierii 
arheologiei transilvane putem menţiona pe Johann Michael Ackner (1782- 
1862), care s-a remarcat mai ales prin cercetarea antichităţilor romane, pe Carl 
Goos (1844-1881), autor al mai multor lucrări despre Dacia traiană şi al 
primului repertoriu arheologic al Transilvaniei. Un asemenea repertoriu a fost 
redactat, mai tîrziu de Iulian Marțian (1867-1937), publicat, inițial, în limba 
germană şi, apoi, într-o formă îmbunătățită, în limba română. Gábor Téglás 
(1848-1916) a efectuat primele săpături sistematice la Ulpia Traiana 
Sarmizegetusa, descoperind ruinele amfiteatrului roman, a scris mai multe 
studii cu privire la mineritul din Dacia preromană şi, mai ales, romană. 

În ceea ce priveşte arheologia preistorică, merită menţionate cercetările 
Zs6fiei Torma (1840-1899) în aşezarea neolitică de la Turdaş, începute în 1875 
şi care au stîrnit un ecou puternic în lumea ştiinţifică internațională. Primele 
săpături ample şi metodice într-o aşezare preistorică din Transilvania (Ariuşd) 
se leagă de numele lui Ferenc (Francisc) László (1873-1925), iar cele într-o 
necropolă (Apahida, Sîntana de Mureş etc.) de anctivitatea lui Istvân (Ştefan) 
Kovács (1880-1955). Rezultatele acestor cercetări din urmă, ca şi ale altora, pe 
care nu le putem înşira aici, au fost publicate, în cea mai mare parte, în revista 
de arheologie, de nivel european, bogat ilustrată cu desene şi fotografii, 
Dolgozatok-Travaux, inițiată de Bela Posta (1862-1919) devenit, în 1899, 
profesor la Universitatea din Cluj şi director al Colecţiei de numismatică şi 
antichități a Muzeului Ardelean. Profesorul Ion Nestor aprecia, în 1960, că 
“Această activitate [...] constituie deja — pe plan ştiinţific — preliminariile noii 
etape a dezvoltării cercetărilor arheologice din ţara noastră, etapă care se 
anunţase concomitent şi dincoace de munţi prin activitatea dinainte de primul 
război mondial a lui Pârvan şi |.Andrieşescu”. 

Creatorii unei adevărate şcoli arheologice româneşti au fost cei doi 
mari profesori, menționați de I.Nestor în pasajul de mai sus: Vasile Pârvan 
(1822-1927) şi loan Andrieşescu (1888-1944). Pârvan, după studiile 
universitare de la Bucureşti se va specializa în domeniul ştiinţelor antichităţii în 
Germania, obţinînd titlul de doctor la Universitatea din Breslau (azi: Wroclaw, 

Polonia) în 1908. În anul următor este numit profesor suplinitor (din 1913 
titular) la Catedra de istorie veche, epigrafie şi antichităţi greco-romane a 
Universităţii din Bucureşti, iar în 1910 devine director al Muzeului Naţional de 
Antichităţi. În 1911 este ales membru corespondent al Academiei Române, 
devenind, apoi, în 1913, membru titular, în 1921-1922 vicepreşedinte, iar anii 
1923-1927 secretarul general al Academiei. Fondator al Şcolii Române de la 
Roma (1921), el a inițiat editarea publicațiilor Ephemeris Dacoromana şi 
Diplomatarium Italicum, apărute între 1923-1945 şi, respectiv, 1925-1940. Tot 
Pârvan a inițiat editarea revistei Dacia. Recherches et découvertes 
archéologiques en Roumanie (|, 1924 — XII, 1947), prima publicație periodică 
românească de arheologie şi istorie veche, larg deschisă, prin studiile publicate 
în limbi străine de largă circulație, spre lumea ştiinţifică internațională. (După 
un deceniu de întrerupere, revista a început să fie republicată sub titlul Dacia. 
Revue d'archeologie et d'histoire ancienne, seria nouă, al cărei volum I a fost 
tipărit în 1957 şi care apare în continuare, ca cea mai prestigioasă publicație 
românească de istorie veche şi arheologie.). Vasile Pârvan şi-a început cariera 
de arheolog prin săpăturile de la Ulmentum (1910), urmate de deschiderea 
şantierului arheologic de la Histria în 1914, ruinele cetăţii fiind descoperite de 
el în anul precedent. La preocupările menţionate până acum, legate de studiul 
Antichității clasice, se adaugă, începând cu anul 1915, interesul lui Pârvan 
pentru pre- şi protoistorie. Acest interes nu poate fi disociat de colaborarea lui 
cu loan Andrieşescu, specializat, la Berlin şi la Viena, în domeniul arheologiei 
preistorice. Teza sa de doctorat, Contribuţie la Dacia înainte de romani 
(publicată la Iaşi, în 1912) trimite , prin însuşi titlul, la lucrarea lui Tocilescu, 
scrisă cu trei decenii în urmă. Lucrarea lui Andrieşescu, bazată pe o vastă 
documentaţie în bibliotecile şi muzeele din străinătate şi mai puţin pe cercetări 
originale de teren, reflectă, totuşi, destul de limpede, stadiul cercetărilor cu 
privire la neoliticul european în primul deceniu al secolului nostru, constituind, 
în acest sens, un real pas înainte în cunoaşterea preistoriei regiunii bazinului 
Dunării inferioare. Abia în 1916 Andrieşescu va începe săpăturile de la Sălcuţa 
(jud. Dolj) — primele săpături metodice, efectuate într-un sit preistoric (neolitic) 
de la sud de Carpaţi. Înainte de aceasta, încă în 1915, a publicat depozitele de 
bronzuri de la Sinaia şi Predeal, fiind un pionier şi în ceea ce priveşte 
cercetarea epocii bronzului de la Dunărea de Jos, epocă ce va sta, şi în 
continuare, în atenția sa. 

Profesor secundar pînă în 1919, Andrieşescu îşi începe cariera 
universitară ca profesor suplinitor la Facultatea de litere şi filozofie din Iaşi, 
devenind conferenţiar (1923) şi, apoi, din 1927, profesor de preistorie şi 
arheologie la Universitatea din Bucureşti, an în care va fi ales şi membru 
corespondent al Academiei Române. El va înfiinţa şi conduce Seminarul de 
preistorie de la aceeaşi universitate, iar în cadrul Muzeului Naţional de 
Antichităţi al cărui director va fi din 1927, va înfiinţa şi o secţie de preistorie. 
Chiar dacă imaginea sa a fost oarecum umbrită de puternica personalitate a lui 
Vasile Pârvan, loan Andrieşescu are meritul incontestabil de a fi ridicat 
preistoria românească din stadiul său romantic la rang de domeniu ştiinţific de 
nivel european. Atenţia lui Andrieşescu se va îndrepta, cu timpul, şi spre 
vestigiile civilizației geto-dacice, începînd investigarea cetății de la Piscul 
Crăsani (jud. Ialomița). Pârvan, care a manifestat un interes crescînd pentru 
premisele preromane ale etnogenezei româneşti, a urmărit cu atenţie activitatea 

colegului său mai tînăr şi în opera sa, socotită cea mai reprezentativă (Getica. 
O protoistorie a Daciei, Bucureşti, 1926), a introdus un amplu comentariu 
istoric-arheologic pe marginea descoperirilor de la Crăsani. De altfel, această 
operă monumentală este prima încercare de sinteză cu privire la protoistoria 
Daciei, în care sînt îmbinate datele arheologiei, cunoscute atunci şi adunate cu 
migală, cu primele informaţii scrise referitoare la lumea tracică şi geto-dacică. 
Concluziile principale ale acestei cărți au constituit subiectul celor cinci 
prelegeri prezentate de Pârvan la St. Jonh's College din Cambridge (Anglia), în 
primăvara anului 1926, prelegeri tratînd raporturile populaţiei spaţiului 
carpato-danubian cu villanovienii, sciții, celții, grecii şi romanii. Aceste 
prelegeri au fost publicate, prin grija colegilor britanici, în 1928, în volumul 
intitulat Dacia. An outline of the early civilisations of the Carpatho-Danubian 
countries. Acest volum a apărut, apoi, şi în limba română, datorită strădaniilor 
unuia dintre cei mai străluciți elevi ai lui Pârvan, Radu Vulpe. (Vezi: Dacia. 
Civilizaţiile străvechi din regiunile carpato-danubiene, Bucureşti, 1937, volum 
apărut, în ediţiile ulterioare, după 1957, sub titlul de Dacia. Civilizaţii antice 
din ţările carpato-danubiene. ) 

Moartea prematură, intervenită la vîrsta de numai 45 de ani, l-a 
împiedicat pe Pârvan să-şi desăvîrşească opera, impunăroare şi în tors. El 
rămâne în istoriografia românească, împreună cu colaboratorul său, loan 
Andrieşescu, ca fondator al şcolii arheologice româneşti moderne, întemeietor 
de instituții şi de publicații de specialitate, creator de strategii de cercetare, 
profesor aproape adorat, care a format o pleiadă de elevi care i-au continuat 
opera. După 1918 el s-a străduit să elaboreze, pentru prima dată, un plan 
național de cercetări arheologice, care să acopere toate provinciile ţării şi, în 
ale zorilor evului mediu. Pentru traducerea în viață a acestor proiecte, el s-a 
putut sprijini pe colegii şi colaboratorii săi mai vechi (I. Andrieşescu, P. 
Nicorescu, O.Tafrali) sau mai tineri ca Grigore Florescu (1892-1960) şi Scarlat 
Lambrino (1891-1964), cel care l-a urmat, în 1927, în fruntea Catedrei de 
istorie antică şi epigrafie a Universităţii din Bucureşti. Alături de ei, începe să 
se afirme pleiada discipolilor lui Pârvan, Hortensia şi Vladimir Dumitrescu, lon 
Nestor, Dorin Popescu, Gheorghe Ştefan, Ecaterina şi Radu Vulpe, cu stagii de 
specializare şi documentare la Şcoala Română de la Roma şi în alte centre 
academice europene. În noile provincii ale României întregite, îi întîlnim, 
printre colaboratorii săi, pe Theofil Sauciuc Săveanu, filolog clasic, epigrafist 
şi istoric al antichităţii, profesor, din 1919, la Universitatea din Cernăuţi, pe 
Dimitrie M. Teodorescu, numit în 1920 profesor de arheologie la Universitatea 
din Cluj şi pe Constantin Daicoviciu care, după un stagiu la Şcoala Română de 
la Roma, va deveni în 1928 asistent şi, apoi, eminent profesor la aceeaşi 
universitate. Cei doi din urmă, împreună cu Octavian Floca, fost membru şi el 
al Şcolii Române de la Roma, au marele merit că, alături de cercetarea istoriei 
Daciei romane, au început investigarea sistematică, prin săpături, a cetăților 
dacice din Munţii Orăştiei. Spirit deschis, Vasile Pârvan a căutat să atragă 
printre colaboratorii săi şi pe arheologii ardeleni I.Kovâcs, F.László, M.Roska 
ş.a., afirmaţi, şi pe plan internaţional, încă în perioada antebelică. 

Nu ne putem opri, aici, asupra contribuției ştiinţifice a fiecăruia dintre 
cei menționați mai sus — primii reprezentanți de seamă ai şcolii arheologice 
româneşti moderne. (Se poate consulta, în acest scop, Enciclopedia 

istoriografiei româneşti, Bucureşti, 1978, coordonată de Ştefan Ştefănescu.) 
Vom menţiona, totuşi, trei lucrări fundamentale, de sinteză, care anunţă deja 
noile direcţii ale preistoriei şi ştiinţei antichităţii româneşti de după perioada 
marcată de personalitatea şi opera lui Vasile Pârvan. Avem în vedere teza de 
doctorat a lui Ion Nestor, realizată şi publicată în Germania, Der Stand der 
Vorgeschichtsforschung in Rumänien (Stadiul cercetărilor preistorice în 
România, 1932), în care sînt îndreptate şi nuanţate, pentru prima dată, anumite 
interpretări ale lui V.Pârvan, expuse în Getica. Alte două lucrări: Radu Vulpe, 
Histoire ancienne de la Dobroudja (Istoria veche a Dobrogei, Bucureşti, 1938) 
şi Constantin Daicoviciu, La Transylvanie dans l'Antiquité (Transilvania în 
Antichitate, Bucureşti, 1945) tratează istoria veche — în sens larg — a celor două 
provincii, pe baza unei documentații mult îmbogăţite, metodic cercetate şi atent 
interpretate, mai ales în ceea ce priveşte destinul romanităţii în Carpaţi şi la 
Dunărea de Jos. La acestea am mai putea adăuga şi primul repertoriu 
arheologic modern, privitor la preistoria Transilvaniei, util şi pentru cercetarea 
de astăzi, alcătuit de Márton Roska (Cluj, 1942). 

În deceniul al patrulea al secolului, după dispariția prematură a 
Magistrului, în arheologia românească se impun nume noi, precum lon Barnea, 
Dumitru Berciu, Emil Condurachi, Kurt Horedt, Mihail Macrea, Bucur Mitrea, 
Mircea Petrescu-Dîmboviţa, Ion I. Russu, Dumitru Tudor şi alții. În cele trei 
mari centre universitare ale ţării, Bucureşti, Cluj şi laşi, ei au dus — şi unii 
dintre ei încă duc — mai departe tradiţia înaintaşilor, contribuind, la rîndul lor, 
la formarea unor noi generații de arheologi şi specialişti în diferitele domenii 
ale ştiinţelor antichităţii. Elevii şi elevii elevilor lor, comunitatea arheologică 
românească a zilelor noastre, a reuşit, odată cu extinderea treptată a reţelei de 
muzee şi de instituţii ştiinţifice, să asigure ceea ce cu un secol în urmă părea 
doar un vis: cercetarea armonioasă a patrimoniului arheologic al ţării, de la 
vestigiile vremurilor preistorice cele mai îndepărtate pînă la monumentele 
epocii medievale. 


Întrebări recapitulative 

1. Precizați ramurile principale ale arheologiei. 

2. Recapitulaţi momentele mai importante ale istoriei arheologiei, 
universale şi româneşti. 

3. Cercetarea arheologică şi metodele ei 


3.1. Apariţia şi răspîndirea omului pe Terra, evoluția civilizaţiilor 
succesive, a avut, din punct de vedere arheologic, două consecințe majore, 
contrare: permanenta acumulare, pe de o parte, a urmelor lăsate de om şi 
distrugerea continuă, pe de altă parte, a vestigiilor mai vechi de către 
generaţiile mai noi. Acest fenomen, început încă în Preistorie, a devenit de-a 
dreptul dramatic odată cu revoluția industrială, agricultura mecanizată, 
urbanizarea şi extinderea rețelelor de comunicaţii. Pentru a evita distrugerea, în 
continuare, a siturilor mai mult sau mai puţin bine conservate încă, este 
necesară depistarea şi localizarea lor. lată importanţa identificării obiectivelor 
arheologice — o primă condiţie a “inventarierii” şi salvării, în vederea unor 
cercetări viitoare prin săpături, a siturilor arheologice. Acest prim pas al 
cercetării arheologice este asigurat prin diferitele metode de prospecțiuni, 
tradiționale sau moderne. Siturile astfel descoperite, repertoriate şi cartate, pot 
fi cercetate apoi prin săpături arheologice de amploare mai mare sau mai mică, 
de diferite tipuri, prin aplicarea unor metode adecvate. După săpătură urmează 
prelucrarea, conservarea, restaurarea şi analizarea în laborator a materialelor 
găsite, ordonarea şi interpretarea descoperirilor şi observaţiilor în vederea 
valorificării ştiinţifice a acestora. Cercetarea arheologică presupune, prin 
urmare, mai multe etape succesive, de la munca de teren pînă la studiul în 
laborator şi în cabinetul de lucru, în fiecare etapă fiind aplicate metode de 
cercetare corespunzătoare. 

3.2. Prospecțiunile arheologice au ca scop principal descoperirea şi 
localizarea în teren a siturilor arheologice, stabilirea, în limita posibilităților, a 
naturii (aşezare, necropolă etc.) şi vîrstei acestora, înainte de a efectua o 
săpătură. Acest gen de cercetare se finalizează, de obicei, prin repertorierea şi 
cartarea descoperirilor, ordonate cronologic, tendința actuală fiind realizarea 
evidenţei centralizate (inclusiv prin mijloace electronice) a siturilor arheologice 
— parte a patrimoniului cultural național şi universal. Se disting, de obicei, trei 
feluri de prospecțiuni arheologice: terestre, aeriene şi subacvatice. 

3.2.1. Prospecţiunile terestre. Asemenea cercetări se fac, în fond, de 
cînd există interes pentru vestigiile arheologice. Ele devin mai sistematice şi 
mai organizate în secolul XIX şi, cu deosebire, în secolul nostru. (Pentru 
vechea Românie, am menţionat deja iniţiativa lui Odobescu prin "Cestionarul 
arheologic” al său, ca şi repertoriile întocmite de Carl Goos, Iulian Marțian şi 
Márton Roska pentru Transilvania.) Prospecţiunile terestre, ca prospecţiunile 
arheologice în general, au ca obiectiv major descoperirea de noi situri 
arheologice (îngropate, necunoscute), pentru a putea reconstitui, cu fidelitate, 
pe baza unei evidențe de topografie arheologică cît mai completă, evoluția 
habitatului uman într-o anumită zonă geografică. Investigaţiile pot avea ca scop 
şi autentificarea unor descoperiri întîmplătoare, stabilirea condițiilor de 
descoperire, adunarea vestigiilor ieşite la iveală, adesea risipite. Aceste 
cercetări pot fi completate, după caz, prin sondaje sau săpături de salvare. În 
cazuri speciale, aceste cercetări pot avea ca scop localizarea unor situri, despre 
a căror existență avem informaţii, dar care nu au putut fi încă identificate în 
teren. Ar putea fi menţionate, în acest sens, numeroasele sate medievale 
româneşti dispărute (““silişti”), dar şi alte cazuri, mai celebre. Locul oraşului 

Agade, capitala imperiului accadian, nu a putut fi stabilit nici pînă astăzi, iar 
centrul politic şi comercial sirian Ebla, important, mai ales, în epocile 
accadiană şi babiloniană, a putut fi identificat abia recent cu localitatea actuală 
Tell-Mardih de o misiune arheologică italiană. 

La rîndul lor, prospecţiunile terestre pot fi “tradiționale” (recunoaşteri 
arheologice, cercetări de suprafaţă, aşa-zisele periegheze) şi “moderne” 
(geofizice, geochimice etc.). 

3.2.1.1. Cercetările de suprafață (numite şi cercetări de topografie 
arheologică) se organizează, de preferinţă, în echipă (arheologi şi geografi), pe 
unităţi sau chiar microzone geografice. Este recomandabil ca aceeaşi zonă să 
fie cercetată în mai multe rînduri, în anotimpuri diferite. 

Membrii echipei, la o anumită distanţă unii de alţii, vor traversa cîte o 
porțiune de teren, căutînd şi adunînd cu atenţie orice vestigiu arheologic, ceea 
ce ar putea indica existenţa, în acel loc, a unei aşezări sau necropole: fragmente 
ceramice, alte obiecte de lut, piatră sau metal, lipituri arse (provenite de la 
pereții şi/sau podeaua locuinţelor), oseminte umane şi de animale, oase 
calcinate etc. În cazul terenurilor cultivate, aceste rămăşiţe ajung la suprafaţă în 
special datorită lucrărilor agricole, a arăturilor mai ales, prin urmare rezultatul 
cercetărilor depinde şi de perioada în care ele sunt efectuate. Fireşte, vestigiile 
arheologice pot ieşi la iveală oriunde unde pămîntul este deranjat prin diferite 
lucrări (săparea de gropi, de şanţuri, exploatarea lutului, a nisipului etc.), 
surparea unor maluri sau chiar prin “activitatea” unor rozătoare de cîmp. 
Arheologul trebuie să aibă în vedere toate aceste posibilități. El trebuie să 
verifice, de asemenea, dacă descoperirile se află in situ, adică în locul lor 
original, sau, eventual, au fost purtate din altă parte (de obicei dinspre locurile 
mai înalte), datorită unor fenomene naturale sau unor factori antropici. 
Descoperirile trebuie adunate şi împachetate separat de pe porţiuni de teren 
bine delimitate, ce ar putea corespunde cu perimetrul unor situri arheologice. 
Localizarea acestor “puncte” arheologice trebuie făcută cît mai precis, în 
funcţie de toponimia folosită de localnici şi de anumite puncte de reper naturale 
(cursuri de apă, viroage, forme de relief etc.) sau artificiale (clădiri, drumuri, 
poduri etc.). Determinarea culturală şi cronologică a descoperirilor făcute într- 
un anumit “punct” ne oferă o imagine asupra evoluției în timp a aşezărilor 
omeneşti în acel loc. Studiul comparativ al poziției ocupate de siturile 
arheologice aparţinînd diferitelor epoci, culturi şi faze într-un peisaj dat (vale, 
terasă inferioară, medie, înaltă etc.) poate să ne ofere o imagine despre 
dinamica evoluţiei habitatului în interdependență cu evoluţia mediului ambiant. 

Descoperirile rezultate în urma cercetărilor de suprafață, catagrafiate şi 
cartografiate, sînt valorificate, de regulă, în lucrări de topografie arheologică, 
respectiv, în repertorii arheologice. Una din primele realizări importante în 
acest domeniu de la noi, remarcabilă atît prin proporții cît şi prin abordarea 
interdisciplinară, arheologică şi istorico-geografică, este impunătorul volum 
Aşezări din Moldova din paleolitic pină în secolul al XVIII-lea, Bucureşti, 
1970, elaborată de Neculai Zaharia, Mircea Petrescu-Dîmboviţa şi Emilia 
Zaharia. În ultima vreme au fost publicate repertoriile arheologice ale judeţelor 
Alba, Botoşani, Braşov, Cluj, Covasna, laşi, Mureş, Vaslui şi avem speranța 
că, într-un timp previzibil, şi celelalte judeţe ale țării vor beneficia de asemenea 
instrumente de lucru, indispensabile pentru cercetarea arheologică. 

3.2.1.2. Metode geofizice şi geochimice de prospecțiuni 

3.2.1.2.1. Progresele, uneori spectaculoase, ale arheologiei moderne se 
datorează, în mare măsură, colaborării strînse cu specialiştii în fizică, chimie, 
biologie, geografie, geologie şi, nu în ultimul rînd, în ştiinţele tehnice. În urma 
acestei colaborări au luat naştere domenii de cercetare interdisciplinare, pentru 
care se foloseşte denumirea generală de arheometrie, introdusă în terminologia 
ştiinţifică (sub formă de Archaeometry) în 1958 de profesorul Cristopher 
F.C.Hawkes de la Universitatea din Oxford, Anglia. Printre primele centre 
academice şi de cercetare care au promovat aceste domenii noi, cultivate astăzi 
în toate universitățile prestigioase ale lumii, putem menţiona Research 
Laboratory for Archaeology and History of Art (Universitatea din Oxford), 
care editează revista Archaeometry; Fondazione C.M.Lerici (de pe lîngă 
Politehnica din Milano, Italia, avînd o Secție de prospecţiuni arheologice, din 
1967 cu sediu propriu la Roma), care editează publicaţia periodică Prospezioni 
Archeologiche; iar dincolo de Ocean Museums Applied Science Centre for 
Archaeology (University Museum, Philadelphia, Pennsylvania, USA), cu 
revista sa MASCA Newsletter. Simţindu-se nevoia coordonării cercetărilor pe 
plan internațional, în 1954 s-a ţinut, la Roma, o primă reuniune ştiinţifică pe 
tema aplicării prospecțiunilor geofizice şi aeriene în arheologie. Conferințele 
de arheometrie se țin cu regularitate, în primăvara anului 2000 avînd loc, în 
Mexic, cea de a XXXII-a reuniune internațională de acest fel. Unul din 
domeniile cele mai dinamice ale arheometriei este arheofizica, domeniu ce 
beneficiază şi de o remarcabilă sinteză, datorată profesorului Martin Jim 
Aitken, Physics and Archaeology (Ed.2, Oxford, 1974). 

3.2.1.2.2. Metodele geofizice de prospecțiuni se bazează pe evidenţierea 
unor anomalii fizice ale solului, cauzate de prezenţa vestigiilor arheologice 
îngropate. Scoarța terestră prezintă anumite proprietăți geofizice 
(conductibilitate electrică, susceptibilitate magnetică etc.). În cazul în care un 
strat omogen este deranjat din diferite cauze (fie naturale, fie antropice), se 
modifică şi structura, respectiv proprietăţile sale geofizice, ceea ce poate fi 
sesizat pe bază de măsurători cu aparate specifice. Acest fenomen este de mai 
multă vreme cunoscut şi a contribuit la studierea structurii geologice a scoarței 
terestre şi la determinarea unor zăcăminte metalifere şi de petrol. În ceea ce 
priveşte domeniul nostru, s-a dovedit, de asemenea, că orice urmă arheologică 
aflată în pămînt (rămăşiţe de construcții, aglomerări de ceramică şi alte 
materiale, morminte, gropi, şanţuri etc.) schimbă proprietăţile fizice ale solului 
în care aceste rămăşiţe sînt îngropate în comparație cu depunerile 
înconjurătoare, nederanjate. Prin detectarea acestor neregularități pot fi 
localizate vestigiile arheologice ascunse în pămînt. 

Prospecţiunile electrice 

Solul este conducător electric, gradul său de conductibilitate fiind 
determinat, pe de o parte, de măsura în care el este îmbibat cu soluţii de săruri 
minerale. (Cu cît această concentraţie este mai mare, şi conductibilitatea 
electrică este mai mare, iar rezistența mai mică.) Pe de altă parte, 
conductibilitatea este determinată în mare măsură de gradul de umiditate a 
solului: o depunere mai compactă, mai uscată va prezenta o rezistenţă electrică 
mai mare decît una mai poroasă şi mai umedă. Deranjamentele de orice natură, 
aşa cum s-a menționat mai sus, vor schimba structura fizică, implicit 
proprietăţile electrice ale unei depuneri. Măsurînd rezistenţa electrică a solului, 

pot fi detectate acele puncte, respectiv pot fi delimitate acele porțiuni care 
prezintă anomalii electrice, cauzate de vestigiile arheologice aflate în pămînt. 
Acolo unde există urme de zidărie sau de construcții de orice fel (inclusiv 
aglomerări de lipituri arse rămase de la casele preistorice), solul devenind mai 
compact, rezistența electrică creşte față de valorile măsurate în terenul 
înconjurător. Dimpotrivă, acolo unde există gropi (inclusiv de morminte), 
şanţuri (de fundare, de apărare) etc., cu pămînt de umplutură mai poros, cu 
umiditate mai ridicată, rezistența electrică va fi mai mică. 

Ca tehnică de lucru, sînt introduse în pămînt sonde de oţel la o adîncime 
de cca 10 cm, pentru a stabili contact şi a introduce curent electric, rezistenţa 
fiind măsurată cu aparate special elaborate, între aceste sonde, aliniate în ştruri. 
Iregularitățile detectate cu ajutorul măsurătorilor şi reprezentate grafic, indică, 
în multe cazuri, cu suficientă precizie, prezenţa în sol a anumitor tipuri de 
vestigii arheologice (ziduri, fundaţii, drumuri, şanţuri, de pildă). Existenţa, în 
zonă, a unor obiecte/instalații de fier sau a rocilor vulcanice nu influențează 
rezultatele, ploaia, în schimb, poate deranja serios măsurarea rezistivităţii. 

Metoda a fost aplicată cu succes, pentru prima dată, în 1946, de 
arheologul britanic R.J.C. Atkinson, de la Universitatea din Edinbourgh, care a 
reuşit să determine locul exact al unor complexe neolitice în apropierea 
oraşului Dorchester (lîngă Oxford). Metoda a fost dezvoltată apoi în cadrul 
Fundației Lerici şi pusă în aplicare, pe scară largă, mai întîi în cercetarea 
necropolelor etrusce de la Cerveteri şi Tarquinia (Italia), încă din anul 1957. 
Rezultatele au fost nebănuit de rodnice: C.M.Lerici, în colaborare cu 
etruscologul R.Bloch, au descoperit cîteva sute de morminte, printre care unele 
aveau pereţii acoperiţi cu fresce — primele morminte de acest tip după 75 de ani 
de cercetări. Prospecțiunile electrice au devenit, cu timpul, un instrument de 
lucru permanent şi deosebit de eficace al cercetărilor arheologice. 

Prospecţiunile electromagnetice 

După cum am văzut, măsurarea rezistenţei electrice a solului, efectuată 
cu tehnică tradițională (aceea cu introducerea sondelor) solicită, relativ mult 
efort şi timp. Aceste dezavantaje pot fi înlăturate prin folosirea tehnicii SCM, 
Conductivity Meter), în fond un aparat de emisie-recepţie, care nu necesită 
stabilirea contactului direct cu solul. Aparatul este simplu, uşor de manevrat şi 
ieftin. A dat bune rezultate mai ales la detectarea gropilor şi şanţurilor. 
Prezintă, pe de altă parte, dezavantajul că adîncimea de detectare este relativ 
mică, putînd fi utilizată, astfel, cu eficiență bună, doar la prospectarea unor 
urme arheologice aflate nu prea departe de suprafaţa solului. Cu alte cuvinte, 
prospecţiunile electromagnetice, utile şi eficienţe în anumite situații, nu pot 
înlocui tehnica tradițională de măsurare a rezistenţei electrice a solului. 

Detectoarele de metal 

Aparatele de măsurare electromagnetice, ca de pildă tipul discutat mai 
sus, pot fi folosite şi la detectarea metalelor feromagnetice şi neferomagnetice. 
Aceste detectoare au atins, un înalt grad de tehnicitate, datorită utilizării lor 
largi atît de autoritățile militare cît şi de cele civile (deminare, controlul 
persoanelor şi bagajelor la aeroporturi etc.), ele fiind folosite şi de “căutătorii 
de comori” în explorările lor terestre şi subacvatice. Întrucît aparatele 
semnalează, fără discernămînt, prezenţa oricăror obiecte de metal şi materiale 
conținînd substanțe feruginoase, utilizarea detectoarelor în arheologie este 

recomandată numai în cazuri speciale. Astfel, ele pot fi de folos în detectarea 
unor obiecte mai voluminoase sau a unor mase mai mari de fier (cum ar fi 
cazul atelierelor de reducere a minereurilor şi de prelucrare a fierului, de pildă). 
Detectorul poate fi folosit cu succes nu numai în prospectarea unor situri ci şi 
în cursul săpăturilor arheologice, pentru descoperirea unor piese de metal de 
dimensiuni mai mici (obiecte de podoabă, monede etc.). Şansa ca aceste 
obiecte mai mici (în special cele din metale neferomagnetice) să fie detectate şi 
descoperite depinde atît de gradul de conductibilitate a solului, cît şi de poziţia 
în pămînt a obiectului respectiv. O monedă aflată în poziţie verticală (pe cant) 
va provoca, de pildă, un semnal mult mai slab decît una situată cu toată 
suprafaţa spre aparat. 

Pe lîngă detectoarele de tip SCM se foloseşte şi detectorul de metal cu 
inducție de impulsuri — PIM (Pulsed Induction Metal Detector), mai uşor de 
manevrat şi mai sensibil, cu deosebire în cazul cercetărilor subacvatice. 

Prospecţiunile magnetice 

În cercetările geologice prospecțiunile magnetice sînt aplicate încă de la 
sfîrşitul secolului al XIX-lea, mai ales pentru detectarea zăcămintelor de 
minereuri de fier. Vestigiile arheologice, îngropate în pămînt, determină 
anomalii magnetice mult mai slabe, astfel că, pentru evidenţierea lor, este 
nevoie de aparate de măsurare mult mai sensibile. Aceste aparate trebuie să 
îndeplinească şi condiția să fie transportabile, să fie uşor de manipulat şi să 
asigure rapiditatea operațiunilor. Aceste condiții sînt îndeplinite de 
magnetometrul cu precesiune de protoni (Proton magnetometer). În Marea 
Britanie cercetările de acest fel au început în anul 1958, cînd s-a realizat 
varianta tranzitorizată a acestui aparat. Pentru prospecțiunile magnetice au fost 
dezvoltate ulterior şi alte tipuri de aparate, precum aşa-numitul magnetometru 
diferențial fuxgate şi magnetomertul cu ceziu. 

Prospecțiunile magnetice se bazează pe detectarea anomaliilor 
magnetice, existente în straturile superioare ale scoarței terestre. În general, 
anomaliile magnetice sînt cauzate de prezența fierului. Dar, din punct de 
vedere arheologic, importanța fierului este redusă: obiectele de fier sînt, în 
general, rare (şi au o masă foarte mică) chiar şi în complexele aparținînd celei 
de a doua epoci a fierului (La Tène). Aplicabilitatea, din punct de vedere 
arheologic, a acestei metode este asigurată, în felul acesta, mai degrabă de 
magnetizarea, slabă dar permanentă, rezultată în urma arderii lutului (vezi: 
magnetismul termo-remanent). Astfel, în faza de început a aplicării metodei în 
arheologie, s-a căutat detectarea cuptoarelor de ars ceramică, iar apoi 
localizarea, în general, a rămășițelor unor construcții de lut arse/incendiate, a 
unor aglomerări de ceramică, țigle, cărămizi etc. 

În cursul cercetărilor ulterioare s-a dovedit că, de multe ori, anomaliile 
magnetice sînt cauzate de gropi, pămîntul lor de umplutură, mai poros şi mai 
umed, avînd o susceptibilitate magnetică sporită față de stratul în care a fost 
săpată groapa. Metoda a devenit, astfel, aplicabilă pentru prospectarea siturilor 
arheologice, în general, întrucît în mai toate epocile şi culturile întîlnim gropi 
săpate în diferite scopuri (gropi de provizii şi pentru depozitarea resturilor 
menajere în aşezări, gropi de morminte în necropole, etc.). În cazuri speciale 
pot fi detectate nu numai urmele arheologice constînd din rămăşiţe de lut ars, ci 
şi ziduri, drumuri, fundații de construcţii sau cavități subterane. 

Dificultatea cea mai mare în aplicarea cu succes a prospecțiunilor 
magnetice în arheologie o constituie prezența în teren sau în apropiere a unor 
obiecte de fier, fără nici o legătură cu situl arheologic cercetat (gama acestora 
este foarte largă, de la potcoave de cai pînă la conducte de ţevi, fire, plase de 
sîrmă, garduri de fier etc.). Posibilele deranjamente, astfel cauzate, trebuie să 
fie avute în vedere mai ales în cazul cercetărilor efectuate în preajma unor 
localități. La distanţe mai mari de acestea, prospecțiunile magnetice reprezintă 
o metodă eficientă şi rapidă, cu condiţia ca structura geologică a locului să fie 
de tip sedimentar. În zone cu subsoluri de origine vulcanică metoda este dificil 
de aplicat, căci magnetizarea termoremanentă naturală a rocilor poate acoperi 
integral anomaliile magnetice cauzate de prezenţa vestigiilor arheologice. 

Periscopul Nistri şi ecosonda fotografică 

După cum am menţionat mai sus, în urma aplicării prospecţiunilor 
electrice (combinate cu fotografieri aeriene), în necropolele etrusce de la 
Cerveteri şi Tarquinia au fost descoperite sute de morminte. Săpăturile 
efectuate, în continuare, au demonstrat că o bună parte a mormintelor au fost 
deranjate, foarte multe fiind complet jefuite, fie datorită căutătorilor de comori 
din secolele trecute, fie săpătorilor clandestini din zilele noastre, cînd comerțul 
ilegal cu antichități a devenit o afacere înfloritoare în ciuda legilor privind 
protecția patrimoniului arheologic. Săparea mormintelor golite de inventarul 
lor s-a dovedit, de cele mai multe ori, inutilă. Pentru a putea evita risipa de 
timp, efectuarea unor lucrări nefolositoare dar costisitoare, ar fi fost de dorit să 
se stabilească, înainte de a începe lucrările, dacă un mormînt merită să fie săpat 
sau nu. 

Această problemă a fost rezolvată de inginerul C.M.Lerici şi echipa sa, 
punînd la dispoziţia cercetătorilor un aparat ingenios, periscopul Nistri (după 
numele inventatorului), care permite investigarea înprealabilă a camerelor 
funerare şi, în general, a cavităţilor subterane (neprăbuşite, rămase, deci, goale, 
neumplute). 

În locul camerei funerare — deja identificată — se forează un orificiu cu 
un diametru de cca 10 cm care străpunge solul şi plafonul camerei funerare. 
Prin acest orificiu se introduce în interiorul camerei funerare un tub (o sondă 
cilindrică) prevăzută cu un aparat de fotografiat teleghidat, prevăzut cu flash 
(sursă de lumină). Lungimea sondei poate fi prelungită, după necesități, pînă la 
5-6 m, prin adăugarea de noi tuburi. Devine posibilă, în felul acesta, 
fotografierea interiorului camerei funerare. Prin rotirea progresivă a sondei, cu 
obiectivul aparatului orientat inițial spre nord, se fac, de obicei, 12 fotografii. 
Obţinem, astfel, imagini ce redau, cu precizie, întregul perimetru al 
mormîntului, elementele de inventar existente, detaliile arhitecturale, inclusiv 
amplasarea culoarului de acces. În posesia acestor informaţii, arheologul poate 
decide dacă merită sau nu să efectueze săpătura. Dacă decizia sa va fi pozitivă, 
el dispune de toate datele necesare pentru a începe săpătura în cele mai bune 
condiţii. 

Ecosonda fotografică, pusă la punct în anii '80 tot de inventatorii 
italieni, serveşte, de asemenea, la cercetarea unor cavităţi subterane, inclusiv 
camere funerare. Ea a fost experimentată în necropola etruscă de la Monterozzi 
din zona Tarquiniei. Este vorba de un aparat, dotat cu un ecometru cu 
ultrasunete, introdus în camera funerară pentru măsurarea dimensiunilor 
cavităţii. Cu ajutorul ecometrului au fost realizate diagrame şi relevee ale 

perimetrului mormintelor din necropola amintită, săpăturile arheologice, 
efectuate ulterior, confirmînd rezultatele obţinute. Ecosonda poate fi 
completată cu o cameră de luat vederi. Măsurătorile fotogrametrice sînt 
considerate, însă, în cazul acestui gen de cercetări, ca auxiliare sau de rezervă. 
Se recurge la fotografieri în situația în care, din cauza formei cavităţii, nu pot fi 
obţinute reflecții sonore interpretabile. 

3.2.1.2.3. Prospecțiunile geochimice 

Întinderea siturilor arheologice poate fi determinată şi cu ajutorul unor 
parametri agrochimici. Teoretic, pot fi luaţi în consideraţie mai mulți asemenea 
parametri, în funcție de scopul urmărit, dotările existente, timpul avut la 
dispoziţie pentru derularea cercetărilor etc. Practic, pentru delimitarea unei 
zone arheologice, îndelung locuită şi exploatată, avem în vedere mai ales trei 
parametri: valoarea pH (reacția solului), valoarea P (fosfor mobil) şi valoarea K 
(potasiu mobil) în sol. Alți parametri agrochimici care ar putea fi luaţi în 
considerare sînt: procentul de humus, procentul de carbonat de calciu (CaCO3) 
şi procentul de microelemente (Cu, Fe, Zn), prezente în sol. Dintre toți 
parametrii, cel P (concentraţia de fosfor) este socotit a fi cel mai semnificativ. 
Variația valorii măsurate a acestor parametri, pe bază de probe de sol, prelevate 
după anumite reguli, este un indicator relativ, mai ales într-o zonă agricolă 
îndelung cultivată, inclusiv cu metode agrotehnice moderne. Este evident că 
unele modificări (deviații) detectate pot avea cauze antropice recente, mai ales 
utilizarea îngrăşămintelor chimice conținînd fosfor şi potasiu. Toate acestea 
îndeamnă la atenție atît în ceea ce priveşte efectuarea investigațiilor, cît şi în 
interpretarea acestora. 

Faptul pe care se bazează prospecţiunile geochimice este acela că 
terenul pe care s-a desfăşurat, vreme îndelungată, o activitate umană intensă, va 
prezenta valori (concentrații) mai ridicate de P, K şi pH în comparaţie cu 
porțiunile de teren înconjurătoare, nelocuite sau neutilizate, pentru adăpostirea 
animalelor, de pildă. În funcţie de proprietăţile solului din zona cercetată (pe 
baza analizelor efectuate pe probele de sol recoltate) se stabileşte un prag 
semnificativ pentru valorile “normale” de P, K şi pH, valabile pentru zona în 
cauză. Apoi, se delimitează acele suprafețe care prezintă deviații (valori 
anormale) faţă de pragurile stabilite în prealabil ca normale. Terenul delimitat 
de intersecția celor trei curbe ce închid suprafeţele cu valori anormale de P, K 
şi pH reprezintă întinderea cea mai probabilă a sitului arheologic cercetat. Spre 
a exemplifica, potrivit investigaţiilor întreprinse de Octavian Dogariu şi losif 
I.Gergen, în cazul aşezării neolitice de la Parta (din Banat), activitatea umană 
intensă a putut fi demonstrată pe o suprafață cu o rază de cca 1,2 km. Pe 
această suprafață valoarea P a depăşit de 18 ori, iar valoarea K de 8 ori pragul 
semnificativ, prestabilit. 

3.2.2. Prospecțiunile aeriene. Aerofotoarheologia 

Fotografia aeriană este una din cele mai vechi metode “moderne” de 
prospecţiuni arheologice. Fireşte, prima condiţie de a efectua o fotografie 
aeriană este ridicarea de pe sol şi posibilitatea de a fotografia. Omul s-a putut 
ridica în aer pentru prima dată în anul 1783, cu ajutorul unui balon umplut cu 
aer cald, construit de inventatorii francezi, frații Joseph şi Etienne Montgolfier 
(1740-1810; 1745-1799). Primele fotografii, numite daguerrotipii (după 
inventatorul lor, Louis Jacques Daguerre, 1787-1851), au fost realizate în 1838. 
Se pare că prima fotografie aeriană a fost făcută deasupra Parisului, dintr-un 

balon, în anul 1858. În scopuri militare (de recunoaştere), primele fotografii 
aeriene au fost realizate în 1862, în cursul războiului civil din America, de 
către armata unionistă. 

După cunoştinţele noastre, primele zone arheologice fotografiate din 
aer (din balon) au fost Forul roman (1897, 1908), zona Ostiei antice, la 
vărsarea Tibrului în Marea Tireniană (1911) şi monumentul megalitic de la 
Stonehenge, Anglia (1906). Aceste fotografii constituie documente arheologice 
deosebit de prețioase, căci ele înregistrează starea de conservare şi aspectul de 
acum un secol ale acestor situri complexe care au suferit, între timp, importante 
modificări. Se consideră, totdată, că prin aceste fotografii s-a promovat în 
cercetarea arheologică o nouă metodă de investigație: prospecțiunea aeriană. 
După aceste începuturi, fotografia aeriană a avut o dezvoltare spectaculoasă, 
datorită, pe de o parte, dezvoltării aviaţiei (a construcției de avioane), iar pe de 
altă parte progreselor făcute în domeniul aparaturii fotografice, al materialelor 
şi substanţelor fotosensibile, în tehnica de fotografiere, în general. 

Fotografii aeriene au fost realizate în scopuri practice şi în număr mai 
mare în timpul primului război mondial, cînd au fost construite avioane şi 
aparate de fotografiat mai performante. În scopuri militare, de recunoaștere, au 
fost fotografiate de aviația țărilor beligerante regiuni întinse ale Europei, Asiei 
Occidentale şi nordului Africii, printre care şi zona limesului “scitic” de pe 
teritoriul României. Aceste imagini, doar în parte valorificate, reprezintă 
fotodocumente deosebit de importante mai ales pentru studiul monumentelor 
epocii romane, inclusiv al fortificațiilor antice de la Dunărea de Jos. 

Pentru a recunoaşte pe fotografii obiectivele militare a fost nevoie de 
fotointerpreți, o parte a acestora fiind recrutată din rîndul civililor. Printre ei s- 
au aflat şi arheologi, precum britanicul Osbert G.S.Crawford (1886-1957), 
observator în cadrul Royal Flying Corps (devenit mai tîrziu Royal Air Force), 
primul arheolog “zburător”, unul din cei ce au pus bazele fotografiei aeriene ca 
metodă de prospecţie în arheologie. Sînt semnificative, în acest sens, lucrările 
sale Air Survey and Archaeology (Observarea aeriană şi arheologia, 
Southampton, 1928), Wessex from the Air (Wessex văzut din aer, scris 
împreună cu Alexander Keiller, Oxford, 1928), 4ir-Photography for 
Archaeologists (Fotografie aeriană pentru arheologi, London, 1929). În afara 
Marei Britanii, el a făcut fotografii aeriene în Orientul Apropiat (Iordania, Irak, 
Egipt etc.) şi a iniţiat arhivarea negativelor în cadrul British Museum. În 1927 a 
fondat revista trimestrială Antiquity, care a contribuit mult la dezvoltarea şi 
răspîndirea aerofografiei. 

Printre pionierii acestei metode se numără şi iezuitul Anton Poidebard, 
care a obținut în anii 1920-1930 rezultate remarcabile mai ales în recunoaşterea 
aeriană a monumentelor de epocă romană din Siria. Tot el a fost printre primii 
care au utilizat fotografiile aeriene în facilitarea cercetărilor subacvatice. În anii 
"40 se distinge şi activitatea colonelului Jean Lucien Baradez, mai ales prin 
cercetările sale efectuate în Africa, privitoare la stabilirea graniței sudice a 
Imperiului Roman. 

În perioada interbelică, începînd cu anii '30, fotografia aeriană începe 
să fie folosită cu succes şi pe continentul american, în Peru, Mexic şi Statele 
Unite, pentru descoperirea monumentelor arheologice aparţinînd civilizaţiilor 
precolumbiene. Din 1937 această metodă a fost larg aplicată şi în cercetarea 
vestigiilor civilizațiilor premergătoare cuceririi arabe din Asia Centrală 

sovietică, fiind bine cunoscute, în special, investigaţiile lui Sergei Pavlovici 
Tolstov în zona Horezm (la est de Marea Caspică). În fine, este demn de 
menționat că România face parte din primele ţări europene, în care s-a apelat la 
fotografiile aeriene în scopuri arheologice. Astfel, profesorul Scarlat Lambrino 
a solicitat şi a obținut în anul 1931 din partea aviaţiei militare prima fotografie 
aeriană a Histriei antice, fotografie repetată în 1941. În acelaşi an, 1931, la 
inițiativa lui Paul Nicorescu este fotografiată din avion cetatea greco-romană 
de la Capul Dolojman (com. Jurilovca, jud. Tulcea), identificată cu anticul 
Argamum. În 1936, la intervenţia directorului Muzeului din Deva, Octavian 
Floca, a fost fotografiată capitala Daciei Romane, Colonia Ulpia Traiana 
Sarmisegetuza. Prin aerofotografierea cetății medievale de la Enisala 
(com.Sarichioi, jud. Tulcea) în 1939, la inițiativa profesorului Constantin C. 
Giurescu, cercetarea românească s-a străduit să se alinieze orientărilor din 
cercetarea europeană şi în noul domeniu al arheologiei medievale. 

În timpul celui de al doilea război mondial mai mulţi arheologi (dar şi 
geologi, geografi), englezi în special, au lucrat în cadrul aviaţiei militare ca 
fotointerpreţi; experiența astfel dobîndită a contribuit mult la dezvoltarea 
aerofotografiei în perioada postbelică. În deceniile care au urmat războiul, 
prospecţiunile aeriene au cunoscut o dezvoltare explozivă şi o aplicare vastă în 
domeniile cele mai variate, de la cel militar pînă la economie, cartografie, 
ecologie, meteorologie şi, nu în ultimul rînd, arheologie. La tehnica folosită 
pînă acum se adaugă altele noi, ca, de pildă, realizarea unor imagini, luate din 
sateliți, care au deschis perspective nebănuite în domeniul prospecțiunilor 
aeriene, în general. Apar, acum, primele sinteze şi bibliografii, dintre care 
menţionăm Manual of Photographic Interpretation (Tratat de interpretare 
fotografică), editat de Societatea americană de fotogrametrie şi coordonat de 
Raymond Chevallier (1960); Photographie aérienne. Panorama intertechnique 
(Fotografia aeriană. Panoramă intertehnică, Paris, 1965), elaborat tot de 
R.Chevallier. Acelaşi autor a întocmit şi Bibliographie des applications 
archéologiques de la photographie aérienne (Bibliografia aplicațiilor 
arheologice a fotografiei aeriene, Roma, 1957), ce conținea peste 500 de titluri 
de lucrări, publicate între 1917 şi 1957. Această bibliografie a fost completată 
de autor în 1965. Este semnificativ pentru ritmul de dezvoltare a 
aerofotografiei că în acest interval de şapte ani au fost publicate 345 de lucrări 
(faţă de 500, apărute în cele patru decenii precedente)! Fără a mai intra în alte 
detalii, menționăm că în promovarea prospecţiunilor aeriene un important rol îi 
revine şi Fundației Lerici, în cadrul căreia au fost organizate cursuri de iniţiere 
şi aplicaţii practice în domeniu, susținute de savantul român Dinu 
Adameşteanu, stabilit în Italia. 

Se poate afirma, în încheierea acestei scurte retrospective istorice, că 
utilizarea fotografiei aeriene în arheologie a cunoscut o asemenea dezvoltare şi 
o aplicare atît de vastă încît ea tinde să devină dintr-o “simplă” metodă un 
domeniu sau chiar o ramură specială a arheologiei, pentru care Domenico 
Ludovico a propus, încă din 1964, termenul de aerofotoarheologia. 

Pe fotografiile aeriene pot fi recunoscute atît diferite vestigii în 
întregime îngropate în pămînt şi, deci, invizibile de la suprafaţă, cît şi 
rămăşiţele unor complexe arheologice care nu pot fi distinse de pe sol în 
ansamblul lor. Dacă pînă nu de mult scopul principal al prospecțiunilor aeriene 
în arheologie a fost acela de a descoperi noi situri, sfera cercetărilor s-a extins, 

în ultima vreme, şi asupra raporturilor om-mediu, prin obţinerea unor 
informații, inclusiv cu ajutorul fotografiilor aeriene, privind geomorfologia, 
hidrografia, solul, vegetaţia etc. a zonei investigate. 

Prezenţa în pămînt a vestigiilor arheologice îngropate este posibilă, în 
fond, tot datorită unor anomalii, provocate de acestea, după cum am văzut şi în 
cazul prospecţiunilor terestre. Există mai mulți factori care pun în evidență 
vestigiile arheologice ascunse în pămînt şi care fac ca locul acestora să se 
distingă, prin culoare, de terenul înconjurător, nederanjat de urmele vechi ale 
intervenției omului. Aceşti factori pot fi clasificați în mai multe feluri, noi ne 
vom referi aici la trei categorii de “semne”. 

1. Semnele solului (Soil-marks). 

După cum se ştie, culoarea solului depinde (şi) de gradul său de 
umiditate: pămîntul umed are o culoare mai închisă decît cel uscat. Gradul de 
umiditate a solului, respectiv măsura în care un sol reține umiditatea, depinde 
de structura sa: pămîntul poros va avea o umiditate mai ridicată faţă de unul 
compact. În funcţie de natura urmelor arheologice, ascunse în pămînt, acesta 
poate deveni mai compact şi mai uscat sau, dimpotrivă, mai poros şi mai umed, 
în comparaţie cu proprietăţile terenului înconjurător, nederanjat. Astfel, dacă în 
pămînt se află îngropate construcții de orice fel (rămăşiţe de zidărie de piatră 
sau de cărămidă, drumuri, pavaje, sau chiar aglomerări de lipituri de lut arse, 
provenite de la construcții preistorice etc.), solul ce le acoperă ca deveni mai 
compact şi mai uscat. În raport cu terenul înconjurător, care nu suprapune 
asemenea urme, locul rămăşiţelor vechilor construcţii apare pe fotografiile 
aeriene într-o nuanță mai deschisă. Pot fi observate, astfel, uneori, cu toată 
claritatea, ringurile sau mantalele de piatră ale unor tumuli preistorici, pavaje 
de drum, planuri de edificii etc. Dimpotrivă, dacă terenul acoperă şanţuri (de 
apărare, de împrejmuire) sau gropi de orice fel, frecvente atît în aşezări (gropi 
menajere, de provizii, etc.) cît şi în necropole (gropi de morminte), umplute cu 
pămînt mai poros şi mai umed, locul lor va fi marcat pe fotografii prin linii sau 
pete de culoare mai închisă. 

În cazurile de mai sus, urmele arheologice îngropate au fost puse în 
evidenţă de umiditatea solului ca factor permanent. În anumite situaţii (după o 
îndelungată perioadă secetoasă, de pildă), cînd efectele acestui factor sînt mult 
diminuate sau chiar anihilate, se poate apela la semnele temporare de umiditate 
a solului. Umiditatea, ca factor temporar, este determinată de precipitaţiile 
atmosferice, ploaia şi ninsoarea. Astfel, dacă în timpul verii o zonă arheologică 
este afectată de o ploaie uniformă şi de scurtă durată, se poate urmări, de 
preferință prin fotografieri repetate, procesul de uscare a solului. Se va putea 
observa că uscarea se va produce mai rapid în porțiunile de teren mai 
compacte, devenind vizibile, astfel, datorită nuanțelor mai deschise ce apar pe 
pelicula fotografică, locurile unde se află rămăşiţe de construcții îngropate. 
Dimpotrivă, evaporarea apei se va face mai lent în porțiunile de teren cu sol 
mai poros, indicîndu-se în felul acesta, prin nuanţe mai închise, locul şanțurilor 
şi gropilor, săpate în vechime şi acoperite cu pămînt. Acelaşi proces de uscare 
poate fi observat şi primăvara, urmărindu-se topirea zăpezii. În locurile unde se 
află urme de construcții îngropate, solul fiind mai compact, conductibilitatea sa 
termică este mai redusă şi, astfel, evaporarea zăpezii va fi mai lentă. 
Conductibilitatea termică a pămîntului poros este mai mare, şi, astfel, zăpada se 

va topi mai repede deasupra şanţurilor şi gropilor. Aceste procese pot fi 
surprinse cu fidelitate pe fotografiile aeriene. 

2. Semnele vegetației (Crop-marks) 

Vegetaţia — atît flora spontană cît şi plantele cultivate — este foarte 
sensibilă la proprietăţile solului şi subsolului. Solurile mai poroase, care rețin 
mai bine umiditatea şi asigură posibilități de respirație sporite, oferă plantelor 
condiții mai prielnice de dezvoltare decît solurile mai compacte şi mai uscate. 
Prin urmare, în acest caz, informaţia cu privire la prezenţa în sol a urmelor 
arheologice este mediată prin gradul diferit de dezvoltare a vegetației de 
aceeaşi specie. În virtutea celor discutate mai sus, vegetaţia se va dezvolta mai 
bine, mai rapid, deasupra şanțurilor şi gropilor, iar deasupra rămăşițelor de 
construcții va creşte mai puţin sau chiar se poate usca. Aceste deosebiri în 
dezvoltarea vegetației pot fi surprinse prin culoarea diferită şi gradul de 
creştere a plantelor în anumite porţiuni ale unui lan de grîu, de pildă. În cazul 
terenurilor cultivate, cerealele sînt socotite ca plantele “semnalizatoare” cele 
mai corespunzătoare, lanurile fiind uniforme, compacte, aspectul lor 
modificîndu-se vizibil chiar în cursul aceluiaşi anotimp. Diferenţele de 
tonalitate pot fi mai bine evidențiate utilizînd filme color şi filtre adecvate. 

Vestigiile arheologice pot provoca şi o selectare a vegetației naturale 
(spontane) în sensul că altfel de plante vor creşte deasupra urmelor arheologice 
decît în terenul înconjurător. S-au observat, de pildă, cazuri în care alte specii 
de ierburi crescuseră deasupra unor rămăşiţe de ziduri de piatră, decît în 
preajma lor, iar dacă au fost de acelaşi fel, spre toamnă se îngălbeneau şi se 
uscau mai repede. Şi aceste fenomene pot fi recunoscute pe fotografiile 
aeriene. 

3. Umbrele “înclinate” sau “oblice” (Shadow-marks, ombres portées) 

Vestigiile arheologice — rămăşiţele unor construcţii, în deosebi — pot fi 
detectate şi datorită umbrelor provocate de diferenţele de nivel, existente într-o 
zonă arheologică. Aceste mici diferențe de nivel, datorate existenţei în sol a 
unor urme de ziduri sau fundaţii de edificii, greu sau deloc perceptibile cu 
ochiul liber (numite, de aceea, şi microreliefuri) sînt, totuşi, suficiente ca, stînd 
în calea razelor soarelui ce cad oblic, să producă umbre, care semnalizează 
prezența monumentelor îngropate. În cazul în care se apelează la semnele date 
de umbre este foarte important să se țină seama de condiţiile optime de lumină, 
respectiv să se aleagă momentele cele mai potrivite ale zilei pentru efectuarea 
fotografiilor aeriene. Este evident că spre miază-zi, cînd razele soarelui cad 
perpendicular, umbrele sînt quasi-inexistente (deci nu pot avea un rol 
indicator), iar în primele ore ale dimineţii, ca şi în cele ce preced apusul 
soarelui, se produc umbre alungite ce se pot acoperi, făcînd imposibilă orice 
interpretare arheologică. Rămîn, prin urmare, acele momente ale zilei (orele 
matinale şi de după amiază) în care razele soarelui cad oblic (razant) pe sol, 
scoțînd în evidență, prin umbrirea terenului, vestigiile îngropate. Semnele date 
de umbrire au dat bune rezultate în prospecțiunile aeriene efectuate, mai ales, 
în regiunile plane, lipsite de vegetaţie, ale Africii şi ale Orientului Apropiat, 
unde au existat, în Antichitate, importante centre militare şi civile, abandonate 
şi acoperite, cu timpul, de nisipul deşertului. În anumite cazuri, datorită liniilor 
marcate de umbre, a putut fi conturat, cu toată claritatea, planul unor aşezări, 
fortificaţii, amfiteatre, sanctuare etc., situate în zonele amintite. 

În ceea ce priveşte tehnica de fotografiere, la început au fost folosite 
aparate obişnuite (pentru amatori), ţinute în mînă, folosind filme cu imagini de 
24 x 3,6, 4,5 x 6 sau 6 x 6 cm. În cursul celui de al doilea război mondial au 
început să fie folosite camere speciale, construite în scopuri de cartografiere, 
utilizînd filme (sau plăci de sticlă) cu mărimea imaginii de la 14 x 14 pînă la 30 
x 30 cm. Aceste aparate grele sînt montate în corpul avionului în poziție 
verticală sau oblică, imaginile realizîndu-se printr-un orificiu al podelei. În 
funcție de poziţia, respectiv de axul optic al aparatului, pot fi realizate 
fotografii verticale sau oblice (acestea din urmă acoperind o suprafață mai 
mare de teren). 

La început au fost folosite, desigur, filme alb-negru, ca apoi să cîştige 
teren din ce în ce mai mult tehnica fotografierii în culori, fără să se renunţe la 
fotografii alb-negru, care pot oferi, astăzi, imagini de o mare selectivitate 
cromatică. (Fotografiile color pot oferi mai multe informații decît cele alb- 
negru, căci ochiul omenesc poate distinge doar cîteva sute de tonuri în registrul 
alb-negru, dar cîteva zeci de mii de nuanţe colorate.) Fotografiile color s-au 
dovedit a fi de mare folos mai ales atunci cînd prospecțiunea aeriană se 
bazează pe semnele vegetației, sau cînd este vorba de detectarea unor vestigii 
arheologice aflate sub apă. Materialele fotografice ortopancromatice, utilizarea 
filtrelor adaptate la condiţiile de teren, alegerea corectă a momentului 
fotografierii (anotimpul, ora din cursul zilei etc.) şi a înălțimii (în general, 300- 
aeriene vestigiile arheologice ascunse în pămînt sau aflate pe fundul apelor. 

În ultimele decenii au fost dezvoltate filme alb-negru şi color sensibile 
la razele infraroşii, care au făcut vizibile acele zone ale spectrului 
electromagnetic, care nu sînt perceptibile cu ochiul omenesc. Pe fotografiile 
infraroşii pot fi bine distinse porțiunile mai uscate sau mai umede ale solului. 
Pot fi localizate, astfel, petele ce apar din cauza faptului că în anumite locuri 
solul se usucă mai repede sau mai lent în comparaţie cu terenul înconjurător — 
pete ce sînt invizibile cu ochiul liber sau pe fotografiile făcute cu film 
“normal”. Întrucît, după cum am arătat deja, vestigiile arheologice pot 
determina ca solul să fie mai compact şi mai uscat sau, dimpotrivă, mai poros 
şi mai umed, fotografiile infraroşii oferă o şansă în plus pentru detectarea 
urmelor unor construcții sau şanţuri, gropi etc. În fond, pe astfel de imagini sînt 
reprezentate, prin linii izoterme, suprafeţele de teren cu temperaturi diferite, 
datorită ritmului deosebit de încălzire în timpul zilei şi de răcire în timpul 
nopții al solului. Noaptea, de pildă, în timpul iradierii termice a solului, o 
depunere mai groasă de pămînt mai poros şi mai umed se va răci mai lent (va 
fi, deci, mai cald) decît terenul înconjurător. Există, astfel, toate şansele ca pe o 
fotografie infraroşie, realizată în timpul nopții sau în zorii zilei (cu un 
echipament sensibil la diferenţele de temperatură de pînă la 0,2 °C) să devină 
vizibile şanţurile, gropile etc. într-o nuanță de culoare mai caldă (roşie, 
galbenă) decît terenul înconjurător, de o tonalitate mai rece (albastră-verzuie). 

Fotografierea propriu-zisă este urmată de faza analitică a 
prospecţiunilor aeriene,  fotointerpretarea şi cartografierea vestigiilor 
descoperite pe baza fotografiilor aeriene (fotogrammetria). Fotointerpretarea, 
în sens restrîns, înseamnă recunoaşterea pe fotografiile aeriene a urmelor 
arheologice. Informațiile astfel dobîndite trebuie verificate pe diferite căi 
pentru a ne putea convinge că “citirea” semnelor pe fotografii este justă şi, pe 

baza lor, urmele arheologice au fost corect determinate. Într-o primă fază a 
fotointerpretării se adună toate informaţiile topografico-istorice existente, 
privitoare la zona studiată: date geomorfologice şi istorice, evidența 
descoperirilor arheologice deja cunoscute, eventuale fotografii aeriene realizate 
anterior, toate elementele semnificative urmînd să fie cartate pe o hartă la scară 
mare. În cursul interpretării propriu-zise, aceste elemente sînt confruntate cu 
datele topografice recente, înregistrate pe noile fotografii aeriene. Examinarea 
fotogramelor se face, de regulă, cu ajutorul stereoscopului cu ocular dublu şi cu 
oglindă mobilă, care oferă imagini tridimensionale amănunțite şi permite 
studiul complet, pînă la cele mai mici detalii, a fotografiilor, fără ca acestea să 
fie mişcate sub obiectivul aparatului. Veridicitatea concluziilor privind 
existența vestigiilor arheologice, deduse pe baza fotografiilor aeriene 
examinate, trebuie confirmată pe teren, printr-o recunoaştere arheologică 
“tradițională”. Este de ajuns, cel puţin pentru început, efectuarea unui sondaj 
(unei săpături de mici proporţii) pentru a ne convinge că urmele arheologice, 
interpretate pe baza fotografiilor aeriene, există şi în realitate. În condiţii 
optime, după recunoaşterea pe teren, se execută încă o serie de aerofotografii a 
zonei arheologice cercetate, fotografii care sînt comparate cu cele făcute 
anterior. Dacă imaginile obținute redau situaţii similare şi sînt în corcondanță 
cu rezultatele sondajului, poate urma cartografierea, pe baza fotogramelor, a 
zonei respective şi a vestigiilor arheologice descoperite. 

Fotogramele sînt, prin urmare, acele fotografii speciale, luate, de 
regulă, din avion, pe baza cărora se pot face măsurători precise asupra zonei 
sau a obiectivului a căror imagine este reprodusă. Folosite, mai ales, în 
cartografie şi topografie, de studiul fotogramelor se ocupă fotogrammetria — 
ramură specială a topografiei — prin care pot fi realizate hărți şi planuri la scară 
pe baza fotografiilor aeriene. Scările pot fi foarte variate; în scopuri 
arheologice se lucrează, de obicei, cu ridicări la scară mare, de la 1:10.000 
(pentru a înscrie o zonă arheologică în peisajul înconjurător) pînă la 1:2000 sau 
şi mai mari, care oferă suficiente detalii despre un obiectiv arheologic. (Să nu 
uităm că pe baza fotografiilor aeriene pot fi realizate şi ridicări topografice ale 
unor monumente arheologice deja săpate, redînd cu exactitate planimetria 
monumentului şi conformația terenului în care acesta se înscrie.) Tehnica de 
cartare poate fi “tradițională” (manuală) sau, mai nou, asistată de calculator, 
metodele computerizate fiind considerate mai precise şi mai eficiente. 

În arheologie, pînă nu de mult, fotogramele au fost utilizate, în primul 
rînd, cu scopul de a descoperi noi vestigii arheologice. Între timp, orizontul 
cercetărilor aerofotografice s-a lărgit, încercîndu-se valorificarea istorică cît 
mai complexă a informaţiilor, completarea observaţiilor privind structurile 
arheologice cu date geomorfologice, hidrografice, pedologice, botanice etc., 
pentru a înţelege mai bine evoluţia raporturilor om-mediu în trecutul mai mult 
sau mai puţin îndepărtat. Spre a da un singur exemplu, prospecțiunile aeriene 
au contribuit într-o măsură nebănuită la cunoaşterea modului de exploatare a 
condițiilor de mediu, a organizării teritoriului de către om. Au putut fi studiate, 
astfel, corelaţia între centrele urbane (inclusiv cele “protourbane”) şi rurale, 
rețelele de drumuri şi, nu în ultimul rînd, structurile agrare din antichitate, 
precum sistemele de irigație din Orientul Apropiat, cadastrele fosile greceşti şi 
romane, ogoarele celtice şi saxone şin Anglia sau defrişările medievale din 
Franţa. Pe fotografii au putut fi stabilite chiar limitele loturilor unei gospodării, 

parcelarea (centuriatio) ogoarelor destinate coloniştilor. Urmele haturilor 
despărțitoare au fost “descoperite” pentru prima dată pe unele fotografii aeriene 
făcute în timpul celui de al doilea război mondial deasupra teritoriului fostelor 
provincii europene ale Imperiului roman. Au putut fi clar recunoscute parcelele 
de formă perfect pătrată, avînd lungimea laturilor de 716 m. Au putut fi 
obținute, de asemenea, informaţii cu privire la culturile, observîndu-se, de 
pildă, urmele şirurilor de pomi ale unei plantații de măslini, şi exemplele ar 
putea fi continuate. 

Prin urmare, aerofotoarheologia facilitează descoperirea de situri noi, 
contribuie la cunoaşterea topografiei istorice şi permite — mai mult decît orice 
altă metodă — realizarea unei evidențe a siturilor arheologice. Aceasta este o 
primă condiţie atît a elaborării unei strategii eficiente a cercetărilor arheologice 
viitoare cît şi a salvării vechilor monumente, fie prin săpături, fie prin crearea 
unor rezervaţii arheologice. Mai mult, prin aerofotografia devine posibilă 
monitorizarea siturilor arheologice, “inspectarea”, urmărirea stării lui de 
conservare şi intervenția rapidă în cazuri în care unele monumente ar fi 
periclitate. În această privință capătă o importanţă din ce în ce mai mare 
imaginile luate din sateliți care asigură, practic, o monitorizare permanentă. 
Pentru a atinge aceste scopuri, este necesară arhivarea şi păstrarea în bune 
condiţii, ca şi catalogarea negativelor şi a fotografiilor aeriene. Fototecile 
trebuie să fie accesibile (şi) arheologilor, trebuie să fie bine organizate, cu 
materialul clasificat după criterii bine stabilite şi uşor de găsit. Sistemele de 
căutare computerizate pot fi aici de mare folos. 

Nu putem încheia aceste rînduri fără a menţiona, fie şi în treacăt, 
limitele aerofotografiei, aplicată în scopuri arheologice. După cum am încercat 
să arătăm, şansa de a descoperi pe o fotografie aeriană urmele arheologice 
ascunse în pămînt depinde atît de natura monumentului cît şi de particularitățile 
solului în care se află îngropat. Nu poate fi neglijat nici felul în care se prezintă 
suprafața terenului (lipsa sau existenţa vegetației, natura acesteia etc.) 
Fotografierile trebuie bine pregătite, ţinîndu-se seama de anotimpul, de orele 
zilei, de factorii care pot să determine ca vestigiile ce zac în pămînt să devină 
vizibile. Adîncimea de detectare este şi ea limitată, aceasta fiind, în general, nu 
mai mare de 3 m (în cazul solurilor mai poroase; în cazul terenurilor compacte 
adîncimea este şi mai mică). Fotografiile aeriene în sine nu oferă nici un 
element de datare, aceasta fiind posibilă doar prin comparaţie cu situri similare, 
a căror vîrstă — relativă sau absolută — este cunoscută. Alte dificultăți pot fi 
legate de organizarea zborurilor, de tehnica de fotografiere etc. Oricum, se 
caută perfecționarea permanentă a metodei, iar anumite limite ale fotografiei 
aeriene pot fi depăşite de alte metode de prospecţiuni — geofizice, geochimice 
etc. Alături de celelalte metode de prospecțiuni, fotografia aeriană rămîne una 
dintre cele mai importante metode de cercetare non-distructive în arheologie. 
Pe de altă parte, nici ea, nici celelalte metode asemănătoare, nu poate înlocui 
săpătura, singura în măsură de a oferi o imagine completă şi complexă despre 
un sit arheologic. 

3.2.3. Prospecţiunile subacvatice. Arheologia subacvatică 

De cînd există navigație — şi ea există, cu siguranță, cel puțin începînd 
cu paleoliticul superior — există şi ambarcațiuni scufundate, împreună cu 
încărcătura lor. Potrivit unor estimări, numai în ultimii 500 de ani au dispărut 
în apele mărilor şi oceanelor peste un milion de nave, de la galioane şi vase de 

pescuit pînă la portavioane şi transatlantice uriaşe. După alte estimări, numai în 
cursul secolului al XVI-lea, împreună cu vasele scufundate, au ajuns în 
adâncurile Oceanului Atlantic 200 de tone de aur şi 7000 de tone de argint. Sînt 
istorici care apreciază ca a ajuns pe fundul mărilor aproximativ 20% din tot 
aurul care a fost extras, de-a lungul tuturor timpurilor. Desigur, cu aceste 
cantități uriaşe de metale preţioase pierdute sînt importante pentru arheologie; 
prin exemplele de mai sus am dorit doar să sugerăm ce comori adevărate 
pentru cercetarea arheologică aşteaptă să fie descoperite prin prospecțiunile 
subacvatice. 

Vasele scufundate şi încărcătura lor pot fi socotite, din punct de vedere 
arheologic, complexe închise, care ne oferă o imagine despre o secvență a vieţii 
cotidiene, întreruptă brusc la un moment dat. Vasele ca atare oferă informaţii 
despre tipurile de ambarcaţiuni, tehnica construcțiilor navale şi navigația în 
general, iar încărcătura ne permite să ne formăm o imagine despre înzestrarea 
existentă într-un anumit moment al istoriei (unelte, arme, obiecte de uz casnic, 
piese de îmbrăcăminte, podoabe etc.). Poziţia geografică a navelor scufundate, 
cartate după criteriul cronologic, poate indica rutele maritime, practicate într-o 
perioadă sau alta, iar încărcătura lor poate furniza date importante despre 
legăturile comerciale, despre produsele exportate şi importate. 

Diferite obiecte pot să ajungă pe fundul mării nu numai în urma unor 
naufragii, ci pot rămîne, sau chiar pot fi aruncate intenționat, în anumite 
împrejurări, în apă. Trecînd peste cantitățile considerabile de deşeuri (vase de 
ceramică sparte şi alte resturi menajere, nefolositoare), aruncate în apă, pe 
fundul mărilor au rămas numeroase ancore, rupte sau abandonate intenționat 
(în încercarea salvării navei de scufundare, în timp de furtună). Aceste ancore, 
cartate şi clasificate cronologic, pot oferi date la fel de importante despre 
istoria navigaţiei ca şi navele scufundate şi reperate. În caz de pericol, nu o 
dată, a fost aruncată în apă o parte a încărcăturii pentru a uşura nava şi a o 
salva, în acest mod, de scufundare. Numeroase statui antice, de bronz şi de 
marmură, de mare valoare, au ajuns, în felul acesta, pe fundul mării, mai ales în 
zonele de coastă. Statuile de bronz s-au conservat perfect, cum este, de pildă, 
statuia lui Zeus (sau a lui Posseidon), înaltă de 2,09 m, creată în jurul anilor 
460-450 î.H., descoperită întîmplător la capul Artemision (în nordul insulei 
Eubeea), expusă astăzi în Muzeul Naţional din Atena. Statuile de marmură se 
păstrează în bune condiţii doar dacă sînt repede şi bine acoperite de nisipul sau 
nămolul de pe fundul mării. Se cunosc şi cazuri cînd vase întregi au fost 
scufundate intenţionat. Astfel, în secolul al XI-lea, fiordul Roskilde 
(Danemarca) a fost blocat cu nave încărcate cu pietre şi scufundate, pentru a 
împiedica înaintarea unei flote inamice spre centrul de odinioară, Roskilde, al 
vikingilor. 

Există, apoi, variate construcții portuare, picioare de pod etc., zidite de 
la bun început în apă. După distrugerea părților lor superioare, acestea (sau 
locul lor exact) au fost adesea uitate, rămăşiţele lor trebuind să fie 
redescoperite. (Vezi podul de la Drobeta, construit de Apollodor din Damasc în 
perioada de dintre cele două războaie dacice, pod ale cărui picioare au devenit 
vizibile în urma scăderii nivelului apelor Dunării, într-o perioadă secetoasă.) 
Stîlpii de lemn, bătuţi în fundul apelor, se păstrează, de asemenea, timp de 
milenii. În aşa fel au putut fi cercetate aşezările lacustre (palafitele), avînd 
casele construite pe piloţi, pe malul sau în apa unor lacuri din regiunea nord- 

alpină (Bodensee, lacul Neuchâtel etc.). Progresele făcute în domeniul 
dendrocronologiei (metodă de datare bazată pe numărarea inelelor de creştere 
ale copacilor) permit astăzi datarea foarte precisă (+ 1 an) a acestor 
monumente. 

Edificii sau cartiere întregi, construite pe malul mării, puteau să se 
prăbuşească şi să se scufunde datorită unor catastrofe naturale (cutremure, 
fluxuri/furtuni puternice, bruşte etc.) sau în urma unor procese lente de 
scufundare a unor zone de litoral. Trebuie să avem în vedere, apoi, oscilaţiile 
nivelului oceanului mondial. La sfîrşitul Pleistocenului şi la începutul 
Holocenului, datorită topirii unor cantități imense de gheaţă, în condiţiile 
încălzirii climei, nivelul mărilor şi oceanelor a crescut considerabil (peste 100 
de m), ceea ce a avut drept consecinţă că unele situri, aflate în apropierea 
litoralului, au fost înghiţite de ape. Au avut această soartă multe situri 
paleolitice târzii şi epipaleolitice din nordul Eurasiei şi Americii sau importante 
situri protoneolitice şi neolitice timpurii din estul Mediteranei. Se cunosc şi 
cazuri de inundare intenționată, în urma creării unor lacuri de acumulare 
(barajul de la Assuan, de pe Nil, în Egipt sau hidrocentrala de la Porţile de Fier, 
pe Dunăre, pentru a menţiona doar două exemple binecunoscute). În aceste 
situații există, însă, posibilitatea de a efectua cercetări prealabile, săpături de 
salvare şi chiar mutarea unor monumente de mare valoare (vezi, de pildă, 
templele de la Abu-Simbel, Egipt). 

Această scurtă trecere în revistă a modalităților în care variate obiecte şi 
obiective arheologice ajung pe fundul apelor arată complexitatea investigațiilor 
subacvatice, atît în ceea ce priveşte sarcinile şi metodele, cît şi finalitatea 
cercetărilor. În ceea ce priveşte denumirea, la început s-a folosit termenul de 
prospecțiuni sau cercetări submarine ori arheologie marină/maritimă, întrucît 
investigațiile priveau, cu deosebire, vestigiile arheologice aflate pe fundul 
mărilor. Asemenea vestigii se află, însă, după cum s-a arătat mai sus, şi în apele 
lacurilor şi rîurilor, fiind mai corect termenul mai cuprinzător de prospecțiuni 
subacvatice sau arheologie subacvatică. În literatura anglosaxonă mai recentă 
se face o distincţie între arheologie nautică sau navală (nautical archaeology), 
care ar avea ca obiectiv investigarea arheologică a utilizării de către om a căilor 
acvatice, în sensul larg al cuvîntului. Arheologia nautică (pentru care s-a 
propus, recent, în 1993, şi termenul de hidroarheologie/hidroarchae-ology) 
urmăreşte, cel mai adesea, cercetarea, inclusiv excavarea, a navelor şi a altor 
ambarcațiuni scufundate, a rămăşiţelor diferitelor edificii portuare, stațiuni de 
pescari, diguri, ecluze, poduri etc. Toate acestea pot oferi informaţii cu privire 
la istorie navigaţiei, a comerțului, a pescuitului, a artei militare nautice, a 
tehnologiei navale ş.a. Potrivit distincției semnalate, arheologia subacvatică 
(underwater archaeology) are ca obiectiv principal prospectarea, localizarea şi 
săparea siturilor submerse de orice tip. Fără să facem, aici, aprecieri asupra 
diferențierii propuse de specialiştii anglo-saxoni, ne vom referi, în continuare, 
la cercetările subacvatice, în general. 

Observăm că dacă cercetările au vizat, un timp, reperarea unor obiecte 
sau obiective ajunse la fundul apelor, s-a ajuns, apoi, la adevărate săpături 
subacvatice. În acest fel, prospecțiunile subacvatice, în sensul strict al 
cuvîntului, constituie doar o etapă a cercetării, care poate fi continuată prin 
săpături. Altfel spus, cercetările subacvatice, ca metodă de prospecţiuni, au 
evoluat spre o nouă ramură a arheologiei, arheologia subacvatică. 

Explorarea spațiilor subacvatice are un trecut considerabil. Potrivit unor 
informații, însuşi Alexandru Macedon s-ar fi scufundat în apele Mediteranei, 
folosindu-se de un butoi, lestat cu plumb, coborit dintr-o barcă cu ajutorul unor 
frînghii. De la primele încercări de a pătrunde în lumea subacvatică şi pînă la 
cercetările propriu-zise în acest domeniu au trecut, însă, multe secole. Naşterea 
disciplinei care se numeşte acum arheologie nautică este legată, în general, de 
strădaniile inginerului naval olandez Cornelis Glavimans de a excava, în 1822, 
rămăşiţele unei nave medievale, descoperită lîngă Rotterdam. Pot fi 
menţionate, apoi, săpăturile sistematice efectuate în turbăria de la Nydam, din 
sud-vestul Iutlandei, începute în anii '50 ai secolului trecut sub conducerea lui 
Conrad Engelhardt. (Localitatea se afla, atunci, pe teritoriul Danemarcii, astăzi 
în Germania). În 1863 au fost descoperite aici două vase: o ambarcaţiune din 
lemn de stejar, lung de 22,84 m, pentru un echipaj de 45 de oameni şi alta, din 
lemn de brad (azi pierdută). Vasul de stejar datează din prima jumătate a 
secolului IV d.H., cel de brad este, probabil, mai vechi. În vase şi în apropierea 
lor au fost depuse arme (peste 100 de săbii, cca. 550 virfuri de lance şi 
numeroase vîrfuri de săgeți, toate de fier), piese de harnaşament, obiecte de 
podoabe, monede romane (emise între 69 şi 217 d.H.), ceramică etc. Este vorba 
de un loc de depunere a ofrandelor (probabil în urma unor victorii), folosit timp 
de mai multe secole. Aceasta a fost prima dintr-o serie de descoperiri celebre, 
de ofrande, sacrificii şi înmormîntări, făcute în turbăriuile şi apele Europei de 
nord şi ale Scandinaviei. 

Tot către mijlocul secolului al XIX-lea a început şi cercetarea aşezărilor 
lacustre din sudul Europei Centrale (devenite observabile în unele perioade 
secetoase, cînd nivelul apei a scăzut). O interesantă acuarelă anonimă îl 
reprezintă, de pildă, pe Karl Adolf von Morlot — un pionier al cercetărilor 
subacvatice — în timp ce investighează palafitele de la Morges (Elveţia), la 22 
mai 1854, umblînd pe fundul lacului, fiind legat printr-un tub, ce asigura 
alimentaţia cu aer, de o barcă care îl urmărea la suprafaţa apei. 

Multe descoperiri s-au datorat pescarilor şi pescuitorilor de bureţi, în 
plasele lor — care, într-un fel, îndeplinesc rolul arăturilor în semnalarea siturilor 
aflate pe uscat — agățîndu-se diferite obiecte arheologice. În felul acesta au fost 
descoperite, la sfîrşitul secolului XIX şi la începutul secolului XX, numeroase 
obiecte de artă în apropierea coastelor Greciei şi Italiei. Tot pescuitorii de 
bureţi au reperat un vas roman, aflat pe fundul Mării Mediterane, la cca. 40 de 
m adincime, la 5 km de Mahdia (coasta răsăriteană a Tunisiei). Vasul, 
scufundat în jurul anului 80 î.H., plecase din Atena spre Italia cu o valoroasă 
încărcătură de obiecte de artă şi arhitectură, printre care statui de marmură şi 
bronz de înaltă calitate artistică, cca. 60 de coloane de marmură, multe cu 
capitele frumos ornamentate, piese de mobilier, obiecte casnice de lux. Pentru 
cercetarea acestei epave şi-au dat concursul, pentru prima dată, în anul 1907 şi 
scafandrierii profesionişti, cu echipament greu, disponibil în acea vreme, 
deschizîndu-se, astfel, o nouă etapă, cel puţin în ceea ce priveşte tehnicile de 
investigație, în domeniul arheologiei subacvatice. Partea încărcăturii, ce a putut 
fi adusă la suprafaţă, face parte din patrimoniul cel mai valoros al Muzeului din 
Bardo, din împrejurimile oraşului Tunis. (Aceste descoperiri au putut fi văzute, 
pentru prima dată, în afara Tunisiei, cu ocazia unei expoziții organizate în 
1994-1995 la Rheinisches Landesmuseum din Bonn, Germania, unde diferite 
obiecte au fost supuse şi unor investigaţii moderne. 


42 


Colaborarea cu scafandrierii profesionişti, cu echipament greu, constînd 
din costum de protecţie de tip combinezon prevăzut cu cască metalică cu vizor 
de sticlă, mănuşi, bocanci speciali şi centură de greutăți, a caracterizat 
explorările subacvatice (submarine, cu deosebire) sistematice în toată perioada 
de pînă la cel de al doilea război mondial. Mobilitatea scufundătorilor era 
limitată, ei fiind legaţi de nava de bază printr-un tub flexibil, prin care au fost 
alimentaţi cu aer. În 1943, cunoscutul oceanograf Jacques-Yves Cousteau, 
împreună cu Emile Gagnan, au inventat scafandrul autonom — un costum uşor, 
prevăzut cu butelii de oxigen purtate pe spate şi cu labe de cauciuc pentru a 
uşura deplasarea în apă. Acest echipament, perfecționat ulterior, asigură o mult 
mai mare independență exploratorului şi permite specialiştilor, inclusiv 
arheologilor înşişi — după o inițiere prealabilă — să ia parte la cercetările 
subacvatice. (După cum se ştie, Cousteau, cu nava sa “Calypso”, a efectuat 
numeroase expediţii oceanografice. El este cunoscut şi ca cineast, realizînd, 
printre altele, filmul documentar de mare succes “Le monde du 
silence”/"Lumea tăcerii”.) În frunte cu J.-Y. Cousteau şi Philippe Taillez s-a 
constituit, în 1948, GERS (Groupe d'Etudes et Recherches Sous- 
marines/Grupul de Studii şi Cercetări Submarine), prin care a fost inaugurată 
participarea organizată a scufundătorilor autonomi în arheologia submarină şi, 
apoi, în arheologia subacvatică, în general. 

În acest stadiu al cercetărilor s-a impus coordonarea eforturilor 
specialiştilor pe plan național şi internaţional. Prima reuniune internațională pe 
tema cercetărilor arheologice subacvatice a avut loc la Cannes (Franţa), în 
1955, iar cel de al doilea în 1958, la Albenga (nu departe de Genova, Italia). La 
acest din urmă congres s-a hotărît crearea unui comitet pentru întocmirea hărții 
arheologice submarine a Mediteranei Occidentale. 1961, la Barcelona (Spania), 
s-a pus şi problema spinoasă a subvenţionării cercetărilor. În urma acestor 
demersuri, în Italia s-a pus la dispoziția cercetărilor arheologice submarine 
vasul “Daimio”, iar în Franţa a început derularea unui proiect pentru 
“inventarierea” vestigiilor arheologice subacvatice şi de luarea unor măsuri 
pentru protejarea acestora. La următoarea conferință internațională de 
arheologie submarină, ce a avut loc la Toronto (Canada), în 1965, au participat 
deja peste 400 de specialişti, ceea ce arată limpede dezvoltarea rapidă a 
cercetărilor din domeniul discutat aici. 

Cercetările arheologice subacvatice sînt bine organizate astăzi, mai ales 
în ţările cu litoral maritim, dar şi în acelea cu lacuri şi rîuri ce ascund 
importante vestigii arheologice. Spre a oferi cîteva exemple (despre rolul de 
pionierat al Franţei a fost vorba mai sus) menţionăm că în Italia funcționează, 
în cadrul Ministerului bunurilor culturale şi ambientale, un Serviciu tehnic 
pentru arheologie subacvatică care editează publicaţia trimestrială Archeologia 
della acque. În Marea Britanie, sub patronajul Institutului de arheologie din 
Londra funcționează Societatea de arheologie nautică/Nautical Archaeology 
Society (NAS), care editează International Journal of Nautical Archaeology. 
În Olanda, cu vechi tradiții în domeniu, cercetările sînt coordonate de Institutul 
de arheologie navală/Netherlands Institute for Ship Archaeology (NISA), care 
desfăşoară şi o activitate editorială încă din anii '50. În Elveţia şi Germania se 
bucură de o atenţie deosebită aşezările lacustre, în investigarea cărora se 
remarcă, mai ales, Muzeul cantonal din Neuchâtel şi Centrul de cercetări 
interdisciplinare de la Geienhoffen — Hemmenhoffen, de pe Bodensee (landul 

Baden-Wiirtemberg). În ceea ce priveşte Mediterana răsăriteană, pe lîngă 
Universitatea din Haifa (Israel) a fost înființat un Centru de studii 
maritime/Center for Maritime Studies, care editează publicația periodică CMS 
News. Activitatea centrului cuprinde o arie largă: prospecțiuni şi salvări, 
urmărirea rutelor maritime, cercetarea unor situri submerse datînd din 
protoneolitic şi pînă la epoca antică tîrzie şi chiar medievală. Specialiştii de la 
Muzeul Universității din Philadelphia (SUA), deja menţionat în capitolul 
3.2.1.2.1., s-au remarcat mai ales prin cercetările lor efectuate în apele Mării 
Egee. În sfîrşit, nu putem să nu menţionăm Centrul de cercetări submarine de 
la Sozopol (Bulgaria), pe lîngă care funcționează şi un muzeu, şi care a 
contribuit cu date nebănuite pînă atunci la istoria navigației — inclusiv a celei 
preistorice — din vestul Mării Negre. Acest centru organizează, periodic, 
simpozioanele internaţionale Thracia Pontica şi editează publicaţia cu acelaşi 
titlu. 

Din 1972 apare şi o revistă de specialitate internațională, dedicată 
arheologiei nautice şi explorărilor subacvatice: International Journal of 
Nautical Archaeology and Underwater Exploration. Primul program 
universitar în domeniul arheologiei subacvatice a fost introdus în anul 1976 la 
Universitatea statului Texas, iar apoi şi alte universități din Statele Unite şi din 
alte tări precum Marea Britanie, Suedia, Olanda, Israel, Australia ş.a. 

Rezultă din cele discutate mai sus că prospecțiunile subacvatice, în 
sensul propriu al termenului, reprezintă, astăzi, doar o ramură sau, după caz, o 
primă etapă a cercetărilor arheologice subacvatice de mai mare amploare. 
Prospecțiunile urmăresc detectarea/descoperirea, localizarea şi determinarea 
vestigiilor arheologice aflate pe fundul apelor, cartarea şi inventarierea 
acestora. Evidenţa cît mai completă a patrimoniului arheologic subacvatic este 
prima condiție a salvării, ocrotirii şi a eventualei cercetări mai aprofundate în 
viitor a acestor vestigii. 

Ca şi în trecut, descoperirile întîmplătoare îşi vor avea rolul lor, şi în 
viitor, în aflarea unor obiecte sau obiective arheologice, acoperite de apele 
mărilor, lacurilor sau rîurilor. Dar prospectarea arheologică sistematică a 
spațiului acvatic beneficiază, astăzi, de metode şi tehnici moderne, dintre care 
am aminti, mai întîi, aerofotografia. Fotografiile aeriene, aşa cum a demonstrat 
A.Poidebard încă în anii '30, pot îndruma cu succes cercetările subacvatice, 
mai ales dacă vestigiile nu se află la prea mare adîncime. Acelaşi cercetător a 
îmbinat, în perioada postbelică, în cercetarea porturilor feniciene Tyros şi 
Sidon, aerofotografia şi investigaţiile subacvatice. Îmbinarea cercetărilor 
subacvatice cu fotografieri aeriene (inclusiv din sateliți) a devenit, astăzi, o 
practică curentă. Pe de altă parte, vestigiile scufundate au devenit direct 
accesibile arheologilor datorită echipamentului de scafandru autonom, deja 
menționat. Cousteau şi alți specialişti au pus la dispoziția exploratorilor şi alte 
facilități, precum diferite vehicule subacvatice, cum ar fi “sania” şi acvaplanul, 
remorcate de la suprafață, minisubmarinele şi scuterul submersibil, care 
transporta camera de luat vederi, proiectoarele şi sursa de iluminat şi remorca, 
totdată, şi scafandrul, asigurîndu-i acestuia o mare mobilitate. S-a dezvoltat 
mult tehnica fotografierii şi filmării subacvatice, ca şi mijloacele de 
comunicare prin aparate emisie-recepţie între nava-bază şi cei ce lucrau în 
adîncuri. Unele dintre aceste utilaje, care timp de cîteva decenii au impulsionat 
în mod spectaculos cercetările, au început să fie înlocuite cu roboți, echipați cu 

camere TV şi aparate foto teleghidate, cu sursă de lumină proprie, care se pot 
deplasa cu uşurinţă în orice direcție şi pot pătrunde în locuri inaccesibile sau 
periculoase pentru om. Astfel de roboți sînt utilizaţi mai ales în situaţii în care 
este vorba de obiective deja reperate, dar greu accesibile, sau a căror 
investigare ar periclita viața scufundătorului. 

Pentru detectarea vestigiilor aflate pe fundul apelor se folosesc diferite 
aparate, unele dintre acestea fiind deja menţionate. Astfel, navele moderne, 
avînd corpul din oţel, pot fi bine detectate cu magnetometrul cu protoni, 
detectorul fiind tractat sub apă. Vasele mai vechi, construite din lemn şi avînd 
doar întărituri de fier, chiar dacă au avut pe bord obiecte mai mari de fier 
(tunuri, de pildă), pot fi detectate astfel doar dacă zac în ape puțin adînci. Dacă 
vasul este deja localizat, magnetometrul cu protoni sau alte tipuri de detectoare 
pot fi eficient folosite pentru descoperirea obiectelor de metal, aflate pe epavă. 

Mai ales în zonele unde fundul apei este plan, pot fi utilizate cu succes 
aparatele cu ultrasunete pentru detectarea unor obiecte de dimensiuni mai mari 
(epava, rămăşiţele încărcăturii etc.). Un aparat special de acest gen este aşa- 
numitul sonar (din engl. Sound radar = radar de sunete), care operează cu o 
fascicolă de sunete, emise nu vertical (deci nu îndreptate “în jos”) ci în sens 
oblic, ceea ce permite prospectarea unei suprafețe mult mai mari. Ecoul 
(ultrasunetele reflectate) sînt captate şi pot fi transformate, cu ajutorul unui 
ecograf, în imagini compuse din şiruri de puncte, imagini ce pot fi studiate pe 
un monitor sau pot fi înregistrate ca fotodocumente. Se obţine, astfel, o 
reprezentare grafică a fundului apei, inclusiv a urmelor arheologice căutate. 
Trebuie adăugat faptul că stabilirea locului exact al unei epave, de pildă, nu 
este facilă, chiar dacă aceasta a fost deja detectată, deoarece poziţia 
detectorului tractat sub apă față de vasul de cercetare aflat la suprafață nu poate 
fi totdeauna stabilită cu exactitate. 

O altă posibilitate de prospectare a vestigiilor subacvatice oferă 
utilizarea unor instalații de foraj cu care se iau mostre din depunerile de pe 
fundul apelor, putîndu-se aduce la suprafață, astfel, şi mici fragmente din 
rămăşiţele unor obiective arheologice scufundate. Pe baza acestor rămăşiţe, 
poate fi determinată natura vestigiilor respective (sit submers, epavă, resturi de 
încărcătură etc.), ca şi vîrsta acestora, şi se poate trece, dacă este cazul, la 
cercetarea mai amplă a monumentului astfel descoperit. În ceea ce priveşte 
stabilirea poziţiei exacte a diferitelor vestigii subacvatice, există astăzi metode 
de localizare (bazate pe observaţiile făcute din sateliți) cu care se poate obține 
o precizie de ordinul metrilor sau decimetrilor. 

Vestigiile arheologice subacvatice reperate, localizate şi cartate, 
urmează să fie dezvelite, cercetate pe loc, descoperirile mobile fiind — în limita 
restaurate şi studiate, împreună cu observațiile făcute la faţa locului. 

În situaţii speciale, aceste cercetări pot fi efectuate în condiţiile 
cercetărilor arheologice terestre. De pildă, există momente, cînd nivelul apei 
scade în aşa măsură încît vestigiile arheologice scufundate devin nu numai 
vizibile dar şi accesibile cercetării. Către mijlocul secolului XIX, după o 
deosebit de lungă perioadă secetoasă, nivelul apelor lacurilor elveţiene a scăzut 
în aşa măsură, încît rămăşiţele palafitelor preistorice, mai exact cioturile 
piloților de lemn, au devenit vizibile. Restul construcțiilor se afla în depunerile 
de mil de pe fundul lacului, ajunse acum la suprafață, putînd fi efectuate 

săpături arheologice obişnuite. Rezultatele au fost deosebite căci pentru prima 
dată au fost descoperite, de pildă, topoare de piatră împreună cu coada lor şi 
alte obiecte de lemn, împletituri de nuiele, țesături (textilii) etc., foarte bine 
conservate în mediul acvatic. 

Nivelul apei poate fi coborit şi artificial, iar unele zone pot fi asanate, 
desecate, devenind accesibile cercetărilor arheologice. Am menționat deja cele 
două vase, descoperite în lacul Nemi (în apropierea Romei) încă în secolul al 
XV-lea. După mai multe încercări nereuşite de a le aduce la suprafaţă, în anii 
1930 nivelul lacului a fost coborit, prin drenare pînă ce epavele au ieşit la 
iveală. (Una se afla la 6 m, iar cealaltă la 22 m adîncime.) S-a dovedit că vasele 
impunătoare, cu podea de mozaic, au fost construite în timpul lui Caligula (37- 
41), ca temple plutitoare ale zeiței Diana, devenind, însă, locul petrecerilor, 
orgiilor împăratului. Din nefericire, cele două vase au fost incendiate în timpul 
celui de al doilea război mondial, păstrîndu-se doar fotografiile lor precum şi 
piesele recuperate, printre care numeroase obiecte de artă de bronz. 

Cele mai grandioase lucrări de asanare au fost (şi sînt) efectuate în 
Olanda, smulgîndu-se mării importante suprafețe de poziţie joasă, prin 
construire de diguri şi scoaterea apei de dindărătul lor prin pompare. În cursul 
realizării programului Zuiderzee (desecarea lacului Ijssel), începînd cu anii '40, 
au fost descoperite în poldere sute de ambarcaţiuni, datînd din epoci diferite, 
devenite accesibile săpăturilor arheologice. În aceste cercetări s-a remarcat, în 
mod deosebit, profesorul Pieter J.R.Modderman, unul dintre fondatorii 
Muzeului de arheologie navală (Museum for Ship Archaeology), transformat în 
deja amintitul Institut olandez de arheologie navală, care coordonează 
investigațiile în acest domeniu, asigurînd excavarea, salvarea, conservarea, 
restaurarea, păstrarea şi valorificarea ştiinţifică şi muzeală a descoperirilor. 

În cazul vaselor vikinge (în număr de şase), scufundate în fiordul 
Roskilde (Danemarca) nu s-a putut pune problema desecării golfului şi nu s-a 
reuşit nici aducerea la suprafaţă a navelor. S-a recurs, atunci, la o altă metodă: 
cu ajutorul unui gard etanş din scînduri de lemn epavele au fost izolate de apele 
înconjurătoare. Prin pompare, au fost îndepărtate apa, milul şi nisipul ce 
acoperea vasele, acestea devenind, astfel, accesibile cercetării arheologice. 

Aducerea la suprafață a unor vase întregi, mai mari, este posibilă doar 
în cazuri excepționale. O primă condiție este aceea ca vasul să nu se fi 
deteriorat cu ocazia naufragiului şi să fie bine conservat după scufundare. 
Oricum, o asemenea operațiune este foarte complicată, costă foarte mult şi 
necesită o cooperare foarte bine organizată din toate punctele de vedere. (Nu 
este lipsit de interes să menționăm că aducerea la suprafaţă a celor două vase, 
despre care va fi vorba mai jos, Vasa şi Mary-Rose, a fost patronată de însuşi 
regele Suediei şi, respectiv, de prinţul moştenitor al Angliei.) 

Vasa, aparţinînd flotei regale suedeze s-a scufundat în 1628, cu ocazia 
ieşirii sale inaugurale, festive, din docurile portului de la Stockholm. Acest vas 
de război, de mari dimensiuni pentru acele vremuri, avea la bord 64 de tunuri. 
Din cauza greutății acestora, un puternic şoc de vînt a dezechilibrat vasul care 
s-a răsturnat şi s-a scufundat împreună cu 50 de oameni — marinari, militari, dar 
şi femei şi copii. După multe încercări, vasul a fost adus la suprafață în anul 
1958. Mary-Rose, mîndria flotei regelui Henric VIII s-a scufundat în 1545, gata 
pentru luptă, cu un număr mare de tunuri şi cu 700 de marinari şi militari 
înarmați la bord. După lungi cercetări prealabile, vasul a fost readus la 

suprafață în 1982. (Epava a fost examinată, în postură de scafandru, de însuşi 
prinţul Charles.) Au fost recuperate peste 17.000 de obiecte diferite, de la arme 
şi aparate de navigaţie (printre care şi busole) pînă la obiecte de uz casnic, 
piese de îmbrăcăminte şi instrumente medicale. După conservare şi restaurare, 
nava a fost depusă într-un muzeu construit în acest scop, împreună cu 2.500 de 
exponate selectate cu grijă, evocînd epoca căreia îi aparținea vasul. 

După cum am încercat să arătăm în cele de mai sus, siturile submerse 
doar în condiţii excepționale pot fi cercetate în condiţii terestre. Dezvelirea 
celor mai multe obiective de acest fel este posibilă numai prin săpături 
arheologice subacvatice. Datorită tehnicii moderne, cele mai multe metode 
aplicate în cursul săpăturilor “normale”, pe uscat, au putut fi adoptate, ca atare 
sau cu anumite modificări, şi pentru săpăturile subacvatice. Deosebirile se 
datorează, mai ales, restricțiilor impuse de mediul acvatic, în care lucrează 
arheologii. Trebuie să avem în vedere, înainte de toate, timpul limitat, ce stă la 
dispoziția cercetătorului. De pildă, la o adincime de 3 m, un scufundător 
sănătos poate să lucreze toată ziua în apă. La o adîncime de 50 m însă, din 
cauza presiunii apei, timpul total de scufundare pentru un om nu poate depăşi 
30 de minute pe zi, dar şi aceasta doar în două reprize. 

Prima operaţiune este curăţarea obiectului, degajarea sa de nisipul, 
mîlul şi de alte depuneri posibile. În acest scop sînt folosite aspiratoare şi/sau 
aparate de “suflat”, care îndepărtează depunerile cu puternice jeturi de apă. În 
cazul aspirării, apa cu depunerile îndepărtate este trecută prin site ca orice 
obiect mărunt să fie depistat. Săpătura propriu-zisă trebuie să corespundă 
tuturor exigențelor unei săpături arheologice, efectuate în condiții obişnuite. 
Toate observaţiile şi descoperirile trebuie înregistrate cu precizie, la scară, în 
desen (planuri de situații, profile) şi pe fotografii şi filme (video). Măsurătorile 
se fac, şi în acest caz, în funcție de un sistem de coordonate, situl fiind împărțit 
cu ajutorul unei reţele de carouri, de obicei de 1 m? fiecare. Această grilă poate 
fi şi una reală, construită din bare de metal (aluminiu, de obicei), fixată pe 
picioare în poziție orizontală. Punctele ce marchează locul descoperirilor care 
vor fi trecute pe planul de situaţie sînt măsutare cu ajutorul unor rigle glisante 
avînd mereu poziția verticală faţă de sistemul de caroiaj. Grila metalică poate 
servi şi ca suport pentru dublul aparat de fotografiat, folosit în 
stereofotogrammetrie. Carourile astfel imortalizate vor putea fi detaliat studiate 
pe imagini tridimensionale şi după ce descoperirile fotografiate au fost 
demontate şi ridicate. Înainte de ridicare şi fotografiere, descoperirile sînt 
prevăzute pe loc cu un marcaj rezistent la apă, marcaj trecut şi pe planurile de 
situaţie. În felul acesta, locul fiecărui obiect este precis înregistrat şi detaliile 
sitului vor putea fi reconstituite în cursul studierii ulterioare a descoperirilor şi 
observaţiilor. Evident, descoperirile trebuie urmărite nu numai pe orizontală ci 
şi pe verticală, pe straturi. În felul acesta se realizează, de fapt, mai multe 
planuri de situaţii (şi rînduri de fotografii), la diferite adîncimi, care, suprapuse, 
oferă o imagine despre straturile succesive ce compun situl. În același scop pot 
fi desenate, de asemenea, şi secțiuni (profile). Săpătura subacvatică, împreună 
cu măsurătorile necesare, este, prin urmare, o muncă anevoioasă, care cere 
mult efort şi timp, mii de scufundări ce pot dura luni de zile. Activitatea 
subacvatică este foarte solicitantă şi nu lipsită de pericole. Însăşi ridicarea la 
suprafață se face în mai multe etape pentru a evita maladia cauzată de 
diferenţele de presiune. Pentru a diminua riscurile şi solicitarea fizică, au fost 

dezvoltate, pentru protejarea scufundătorilor, diferite aparate şi instalaţii 
auxiliare şi de securitate. 

Remarcăm încă o dată, în încheiere, că cercetările subacvatice au 
evoluat în cursul secolului XX de la aducerea la suprafață şi salvarea unor 
obiecte spre prospecțiuni bine organizate, pe plan naţional şi internaţional şi, 
apoi, spre o nouă disciplină, ce se poate numi arheologie subacvatică şi care 
presupune adevărate săpături arheologice, efectuate pe fundul apelor. În cursul 
prospecțiunilor se utilizează şi diferite metode de detectare geofizice şi se 
apelează la aerofotografie. În această etapă a cercetărilor din ce în ce mai mult 
sînt folosiți diferiți roboți şi aparate teleghidate, în dezvoltarea cărora a fost 
asimilată şi tehnologia spaţială, mai ales în ceea ce priveşte echipamentul 
electronic miniaturizat. Desigur, în ceea ce priveşte săpătura subacvatică, 
participarea personală a arheologului este inevitabilă. Destinul ulterior al 
descoperirilor urmează calea cea obişnuită: conservarea, restaurarea, 
depozitarea şi valorificarea lor ştiinţifică şi, după caz, muzeistică. 

3.3,„Săpătura arheologică 

Un sit arheologic, identificat în urma cercetărilor de suprafață şi/sau a 
unor metode moderne de prospecțiuni, poate fi cercetat, în continuare, prin 
săpături. După cum am mai subliniat, numai săpătura este în măsură să ne ofere 
o imagine mai veridică, mai completă despre un sit arheologic şi, implicit, 
despre modul de viaţă şi de gîndire a acelora care au locuit o aşezare şi şi-au 
înmormîntat morții într-o necropolă. Cele mai multe dintre problemele 
multiple, legate de o săpătură, nu pot fi înţelese decît pe teren, participînd la 
lucrările unui şantier arheologic. În cele ce urmează vom prezenta, astfel, doar 
aspectele principale care privesc săpătura arheologică, aceste cunoştinţe 
urmînd să fie adîncite în cadrul practicii de specialitate. 

3.3.1. Pregătirea săpăturii 

Primul pas este, fără îndoială, alegerea stațiunii care urmează a fi 
săpată. În urma recunoaşterilor şi a prospecţiunilor avem repertoriate şi cartate 
mii de situri arheologice, dintre care numai puţine pot fi cercetate prin săpături. 
Alegerea staţiunii poate fi determinată de mai multe criterii. În cazul unui sit 
periclitat se impune, desigur, fără întîrziere, o săpătură de salvare. De 
asemenea, în urma unor descoperiri întîmplătoare sau cercetări de suprafaţă 
care sugerează existenţa unor situri de o deosebită importanţă ştiinţifică (culturi 
sau faze necunoscute încă într-o anumită zonă, posibile succesiuni stratigrafice 
ce pot lămuri raporturi de cronologie relativă etc.) este recomandat să se 
efectueze măcar un sondaj arheologic. De regulă, însă, ţinîndu-se seamă şi de 
posibilitățile financiare, de disponibilitățile de specialişti, o săpătură de 
amploare, de durată, se face pe bază de proiect, cu argumentarea importanței 
ştiinţifice a cercetării. Este de dorit ca scopul urmărit să corespundă necesității 
cunoaşterii cît mai depline şi armonioase a tuturor epocilor, culturilor şi 
fazelor, ce au evoluat într-o unitate istorico-geografică. Ar fi de dorit, de 
asemenea, să fie cercetate, în limita posibilităților, atît aşezările cît şi 
necropolele, aparţinînd aceloraşi culturi şi faze. (Ideal ar fi, dacă ar putea fi 
cercetată aşezarea şi necropola, utilizată de aceeaşi comunitate.) Este adevărat 
că prin săpătura efectuată într-o necropolă pot fi descoperite numeroase 
elemente de inventar intacte (vase, arme, unelte, piese de port şi podoabe etc.), 
depuse în mormînt şi, apoi, acoperite, împreună cu rămăşiţele pământeşti ale 
defunctului. Conţinutul unui mormînt nederanjat reprezintă, prin urmare, un 

aşa numit complex închis, o unitate din punct de vedere arheologic. Aceste 
elemente de inventar sînt, însă, selective, ele fiind alese după normele împuse 
de ritul şi ritualul funerar. Cercetarea unui cimitir va oferi, prin urmare, doar o 
“felie” îngustă (dar, fără îndoială, importantă şi complementară) a modului de 
viaţă şi a spiritualității de altă dată. Cercetarea aşezărilor furnizează, în cea mai 
mare parte, material arheologic fragmentar (dar care poate fi, totuşi, de multe 
ori, întregit sau reconstituit). Oricum, numai prin săparea aşezărilor putem 
obţine o imagine cît de cît veridică şi completă despre modul de viaţă şi de 
funcționare a unei comunități (mai ales preistorice, pentru care nu dispunem de 
izvoare scrise). Săpăturile efectuate în aşezări ne oferă date despre tipul de 
aşezare şi locuinţe, sistemele de fortificare şi complexele de cult, despre toată 
gama de unelte, vase şi alte obiecte de uz casnic, despre plastica şi alte 
manifestări ale artei şi credințelor şi practicilor religioase. Determinarea 
resturilor vegetale şi animale, descoperite în cursul săpăturii, furnizează 
informații importante atît despre clima şi mediul înconjurător, în general, cît şi 
despre modul de viață şi economia comunităţii respective (cules, vînătoare, 
cultivarea plantelor, creşterea animalelor, ponderea diferitelor ocupaţii etc.). 

O dată cu alegerea staţiunii, trebuie rezolvată problema proprietăţii, 
mai ales în cazul în care zona arheologică se află în proprietate privată, 
respectiv, obținerea permisiunii de a săpa (adesea prin plata unor despăgubiri) 
în terenul cu pricina. Istoria arheologiei cunoaşte suficiente cazuri de 
neînţelegeri, care au împiedicat începerea unor săpături. (A se vedea, de pildă, 
încercarea nereuşită a lui Heinrich Schliemann de a săpa la Knossos, în Creta.) 
Soluţia cea mai convenabilă (inclusiv în condiţiile noastre) ar fi răscumpărarea 
terenului, respectiv transformarea zonei sitului în rezervație arheologică. 

Săpătura trebuie precedată de o documentare prealabilă, adunîndu-se 
informațiile existente cu privire la cunoaşterea zonei, atît din punct de vedere 
istoric cît şi geologic-geografic. Pot fi utile datele de arhivă sau din literatura 
de specialitate, toponimia şi, nu în ultimul rînd, cunoaşterea rezultatelor 
cercetărilor arheologice sau a unor descoperiri întîmplătoare, făcute anterior. În 
cazul siturilor de epocă clasică este necesar să se apeleze şi la eventualele surse 
scrise din antichitate. Datele geologice, geomorfologice, pedologice şi 
fitogeografice, cu privire la regiunea cercetată, completate apoi în cursul 
cercetărilor, vor permite amplasarea corectă a sitului în peisajul natural în care 
a funcționat, stabilirea raporturilor om-mediu, inclusiv a potențialei exploatări 
a resurselor naturale existente în zonă. Pentru localizarea sitului sînt utilizate 
hărți geografice la scară mare, fiind de folos şi schiţele topografice ce însoțesc 
registrele de cadastru. Aerofotogramele (în măsura în care există) pot fi, de 
asemenea, utile, atît în delimitarea sitului şi în localizarea unor părți 
componente (sistem de apărare, locuinţe, gropi, etc.) ale acestuia, cît şi în 
înscrierea zonei arheologice în peisajul înconjurător. 

Organizarea săpăturii este, în fond, continuarea firească a documentării 
prealabile. Înainte de a începe săpătura este necesară ridicarea topografică a 
sitului, înscris în formele de relief în care este amplasat. Este de dorit ca în 
cadrul acestui plan topografic să fie stabilit un sistem de coordonate cu puncte 
de reper fixe, care să servească, pe toată durata a campaniilor succesive, la 
localizarea exactă şi la trecerea în planul general a diferitelor unități de 
săpătură, a complexelor arheologice descoperite şi, în general, a oricăror detalii 
semnificative. 

Stabilirea colectivului de cercetare depinde de amplasarea şi 
complexitatea săpăturii. În cazul săpăturilor efectuate în situri întinse, cu 
complexe multiple şi datînd din perioade diferite, şantierul este, de obicei, 
împărțit în sectoare, fiecare cu colectivul şi responsabilul ei, subordonat şefului 
(sau directorului) de şantier. Alături de arheologi, din colectivul şantierului pot 
să facă parte arhitecţi, topografi, desenatori, fotografi, restauratori, ca şi 
specialişti în arheobotanică, arheozoologie, antropologie, etc. pentru a asigura 
caracterul interdisciplinar al cercetărilor, fiecare membru al colectivului avînd 
atribuții şi responsabilităţi bine stabilite. 

Organizarea  săpăturii mai presupune, desigur, procurarea 
echipamentului necesar, angajarea de lucrători şi organizarea muncii. O 
problemă specială poate constitui îndepărtarea pămîntului excavat, pentru care, 
în condiţii optime, pot fi folosite benzi rulante. (La Troia, în anii ‘70-°80 ai 
secolului trecut, H.Schliemann a instalat, în acest scop, linii înguste cu 
vagonete.) Nu pot fi neglijate nici problemele gospodăreşti — asigurarea cazării 
şi mesei colectivului de cercetare. 

În fine, după pregătirea stațiunii: curățarea terenului, delimitarea şi 
caroiarea suprafeţei ce urmează a fi cercetată, stabilirea locului unde va fi 
depus pămîntul excavat, poate să înceapă săpătura. 

3.3.2. Clasificarea săpăturilor arheologice 

Există mai multe posibilități de clasificare a săpăturilor, în funcție de 
criteriul ales. Un asemenea criteriu ar putea fi natura obiectivului cercetat, 
aşezări şi necropole, de pildă. Dar chiar şi aşezările preistorice modeste pot fi 
deschise sau întărite, fără a vorbi de centrele militare şi civile, de tip urban, 
antice şi medievale, cu construcții de piatră, a căror săpătură pune probleme 
metodologice speciale. Aceeaşi constatare este valabilă şi pentru necropolele 
care pot fi de inhumaţie sau de incinerație, plane sau tumulare, cu morminte 
“simple” sau cu monumente funerare cu o arhitectură complicată. Dacă avem 
în vedere scopul şi amploarea săpăturilor, putem distinge următoarele trei 
categorii: 

Săpătura de salvare, după cum s-a menţionat deja, şi după cum 
sugerează însăşi denumirea, are loc atunci cînd este periclitat un sit, partea unui 
sit sau un întreg complex de situri arheologice. Poate fi amenințat cu 
distrugere, astfel, un mormînt, un grup de morminte sau o parte a unei aşezări, 
datorită exploatării unei lutării, săpării fundaţiei unei construcții etc. Situri 
întregi pot fi amenințate de construirea unor platforme industriale sau cartiere 
de locuinţe. Mai mult, zone arheologice întinse pot să dispară în urma unor 
lucrări de mari proporţii, cum ar fi construirea unor hidrocentrale prin crearea 
de lacuri de acumulare sau extinderea reţelei de autostrăzi. În toate aceste 
situaţii se impun săpături de salvare de proporţii mai mici sau mai mari. În 
țările cu o legislaţie clară privind ocrotirea patrimoniului arheologic, firmele 
constructoare şi/sau beneficiarii sînt obligaţi să asigure fondurile necesare 
efectuării acestor cercetări care, în cazul unor obiective mari, pot să dureze ani 
de zile. Pentru a da cîteva exemple cunoscute, de la noi, putem menţiona 
săpăturile de salvare care au precedat construirea fabricii de antibiotice din Iaşi, 
sau acelea premergătoare construirii hidrocentralelor de la Bicaz şi de la Porţile 
de Fier. Alte săpături de salvare sînt în derulare sau în fază de proiect în 
legătură cu construirea autostrăzii Bucureşti-Constanţa. 

Sondajul arheologic (sau săpătura de probă) este, în general, o săpătură 
de mică amploare, atît ca suprafaţă cît şi ca durată. Sondajul poate avea ca scop 
verificarea sau obținerea unor informaţii generale despre un sit, în vederea 
cercetării ei ulterioare mai ample, sau acela de a lămuri anumite probleme 
speciale. Cînd, în deceniul al cincilea al secolului au fost descoperite şi pe 
teritoriul Moldovei urmele atît ale culturii Startevo-Criş, cît şi ale culturii 
ceramicii liniare “cu capete de note muzicale”, raportul cronologic între cele 
două culturi nu a fost cunoscut. În hotarul satului Perieni (jud. Vaslui) au fost 
descoperite la suprafață fragmente ceramice aparținînd ambelor culturi. 
Sondajul stratigrafic, efectuat de profesorul M.Petrescu-Dîmboviţa, a dovedit 
anterioritatea culturii Starcevo-Criş față de cultura ceramicii liniare cu capete 
de note muzicale, raport confirmat ulterior şi prin alte descoperiri. 

Săpăturile sistematice. Termenul (nu foarte fericit, căci, în fond, orice 
săpătură ar trebui să fie “sistematică”) se referă la săpăturile arheologice de 
amploare, temeinic pregătite şi planificate a fi efectuate timp de mai multe 
campanii, care pot dura decenii întregi (vezi, de pildă, în România: oraşul 
greco-roman Histria, cetățile dacice din Munţii Orăştiei, Colonia Ulpia Traiana 
Sarmizegetusa etc.). Scopul acestor cercetări este obținerea unei imagini de 
ansamblu, cît mai completă, asupra monumentului studiat. Nu o dată, aceste 
săpături pot fi exhaustive, ducînd la epuizarea sitului. Pot fi menţionate, ca 
exemple în această privință, aşezările eneolitice de la Hăbăşeşti şi Truşeşti 
(Moldova), aparţinînd culturii Cucuteni, sau necropola culturii Gîrla Mare de la 
Cîrna (Oltenia) şi cea a culturii Noua de la Truşeşti, ambele datînd din epoca 
bronzului. Săparea integrală a unei stațiuni permite să ne formăm o imagine 
completă despre structura, funcționarea, evoluţia şi inventarul arheologic al 
unei aşezări, aşa cum se prezenta aceasta în momentul distrugerii sau 
abandonării sale. Poate fi reconstituit, astfel, sistemul de apărare, dispunerea şi 
tipul locuinţelor, amenajarea şi anexele lor, construcțiile şi/sau alte locuri 
destinate cultului, întreaga gamă a uneltelor, armelor, obiectelor de uz casnic, a 
podoabelor şi reprezentărilor artistice, a pieselor de cult. Colectarea tuturor 
resturilor vegetale şi animale, determinate şi evaluate statistic, permite 
reconstituirea condițiilor de mediu şi a ocupațiilor legate de cules şi vînătoare, 
de cultivarea plantelor şi creşterea animalelor. O necropolă săpată integral, prin 
numărul mormintelor, modul de depunere a rămăşiţelor defuncților şi a 
inventarului, ne oferă informaţii veridice despre mărimea unei populații, despre 
ritul şi ritualul funerar practicat de aceasta. Studiul antropologic al rămăşiţelor 
unui număr suficient de mare de indivizi, mai ales în cazul necropolelor de 
inhumaţie, prin aplicarea unor metode statistice, poate furniza nu numai 
informații despre originea unei populații, dar şi date demografice (mortalitatea, 
vîrsta medie de viață etc.) şi paleopatologice (boli, cauza morții etc.). 
Dezavantajul săpăturii exhaustive este acela că, situl fiind desfiinţat, nu mai 
există posibilitatea verificării ulterioare, cu metode mai perfecționate, a 
observaţiilor şi concluziilor anterioare. 

3.3.3. Metodele de săpătură au evoluat de-a lungul timpului, unele fiind 
complet abandonate astăzi de specialişti, altele fiind folosite numai în anumite 
condiţii. 

În secolul XIX a fost larg aplicată săparea unor puțuri — gropi de formă 
şi de dimensiuni mai mult sau mai puțin uniforme — cu scopul de a depista, în 
perimetrul unei zone arheologice, porțiunile unde se ascund diferite complexe 

ori locurile mai bogate în descoperiri. Metoda a fost folosită, în acest sens, şi 
de Heinrich Schliemann la Troia pentru a sonda terenul în vederea stabilirii 
locului unde a fost apoi, amplasată săpătura propriu-zisă. Această “metodă” a 
fost (şi, din păcate, mai este) aplicată în special de arheologii amatori şi de 
căutătorii de comori, care nu au alt scop decît descoperirea unor obiecte, cît 
mai multe, şi cît mai valoroase, indiferent dacă acestea sînt rupte din context. 
Colecționarii — amatori de antichități şi arheologi diletanți — au apelat adesea la 
acest mod de a-şi îmbogăţi colecţiile. Cezar Bolliac, criticat pe bună dreptate 
de Alexandru Odobescu, a reuşit, de pildă, în 1873, “performanţa” de a scoate 
la iveală, în două zile, cu ajutorul a cîtorva lucrători, în stațiunea de la Vădastra 
(jud. Olt), de la o adîncime de 1-1,50 m, mai bine de 3000 de obiecte diferite 
de lut, piatră şi os, dintre care peste o sută erau întregi. Această metodă, care 
poate provoca stricăciuni nereparabile în complexele şi în stratigrafia originală 
a unui sit arheologic, a fost abandonată de specialişti. 

O altă metodă abandonată astăzi este aceea a săpăturii în formă de 
“cadă de baie”. Este vorba de secțiuni înguste şi scurte, un fel de mici casete 
rectangulare, succesive, care formează un şanţ discontinuu. Această metodă a 
fost folosită, la un moment dat, de misiunea germană în cursul săpăturilor 
efectuate în cetatea miceniană, întemeiată peste o aşezare preistorică, de la 
Orchomenos (Beoţia, Grecia centrală). 

Săpătura prin şanţuri (tranșee) de cercetare este o metodă pe larg 
aplicată şi astăzi, cel puţin în anumite etape ale cercetărilor. Nu există reguli 
rigide în ceea ce priveşte lățimea şi lungimea lor, dar este contraindicat a lucra 
cu şanţuri mai înguste de 1 m şi doar arareori este justificată trasarea unor 
tranşee mai largi de 4 m. Secţionarea cu un şanţ lat de 2 m oferă o imagine 
suficient de edificatoare despre structura sitului. Lungimea şanţurilor depinde 
de scopul şi natura săpăturii. În cazul unui sondaj arheologic ar putea fi 
suficientă trasarea unui sau mai multor şanţuri mai scurte, într-o anumită zonă 
sau, mai degrabă, în diferite zone ale sitului. 

Este mult mai eficace secționarea completă, în lungime şi în lățime a 
sitului, cu două şanţuri perpendiculare care trec (dacă este cazul) şi prin 
sistemul de apărare. Se obține, astfel, o imagine generală despre obiectivul 
cercetat (întindere, stratigrafie, densitate de locuire, existenţa sau non-existenţa 
unor fortificaţii, respectiv frecvența şi tipul mormintelor în necropole). 
Complexele arheologice depistate, prin situarea lor parțială în traseul șanțului 
(locuinţe, vetre, cuptoare, gropi, morminte etc.) urmează să fie apoi degajate 
integral prin deschiderea de casete. Sistemul de cercetare prin şanţuri trebuie să 
marcheze, astfel, prima etapă a săpăturii, urmată apoi, în funcție de complexele 
depistate, de dezvelirea unor suprafețe mai mari. Se cunosc cazuri (necropole, 
mai ales), cînd pornind de la metoda de săpătură cu ajutorul şanţurilor s-a ajuns 
la cercetarea integrală a sitului. Aplicarea metodei şanţurilor de cercetare şi de 
control, mai ales ca punct de plecare al săpăturii, poate să fie, prin urmare, 
foarte eficace, mai ales în săparea siturilor preistorice, şi nu trebuie abandonată, 
după cum propune (probabil din perspectiva arheologiei clasice) francezul Guy 
Rachet într-o carte tradusă şi în limba română. Nu este mai puţin adevărat că 
săpătura numai cu ajutorul şanţurilor este, realmente, o metodă neadecvată a 
cercetării ansamblurilor şi complexelor arheologice. Un exemplu grăitor în 
acest sens este săpătura lui Hubert Schmidt la Cucuteni. Lucrînd numai cu 
şanţuri, el a descoperit o singură vatră, fără să degajeze vreo locuinţă. De altfel, 

a socotit că acestea sînt atît de prost conservate încît reconstituirea lor este 
lipsită de şanse. Săpăturile de la Cucuteni, reluate în anii 1960, prin trasarea 
unui şanţ magistral şi degajarea unor casete aferente de mari dimensiuni, au 
dovedit însă contrariul, descoperindu-se mai multe tipuri de locuințe din 
diferite faze ale culturii Cucuteni. (Cele afirmate mai sus nu diminuează cu 
nimic meritul lui Hubert Schmidt de a fi elaborat, pe baza unor minuţioase 
observaţii şi analize stratigrafico-stilistice, periodizarea culturii Cucuteni, 
valabilă, în esenţă, pînă astăzi.). 

Rezultă, sperăm, din cele arătate mai sus că doar Metoda dezvelirii unor 
suprafețe mari permite să se obţină o imagine de ansamblu asupra sitului 
cercetat: tipul de aşezare, locuinţele şi anexele lor (vetre, cuptoare, gropi de 
provizii şi menajere etc.), contextul din care provin diferitele descoperiri 
mobile, date despre mediul natural şi modul în care acesta a fost exploatat de 
către om. Altfel spus, numai prin săpături de acest gen poate fi atins acel 
obiectiv al cercetărilor arheologice de a reconstitui modul de viaţă a societăților 
de altă dată, de a putea ajunge la concluzii istorice întemeiate. Ideal ar fi, din 
această perspectivă, cercetarea exhaustivă a aşezărilor şi necropolelor şi, după 
cum am menţionat, au fost efectuate asemenea săpături, inclusiv pe teritoriul 
României. În cazul marilor centre urbane din Orientul antic sau din lumea 
greco-romană o săpătură exhaustivă este, însă, de cele mai multe ori, 
imposibilă, datorită, pe de o parte, întinderii mari a acestor ansambluri, iar pe 
de altă parte suprapunerii a numeroase niveluri de locuire şi faze de construcție 
din perioade diferite (de multe ori inclusiv din epoca modernă). Cercetarea 
ansamblurilor mai vechi ar presupune distrugerea construcţiilor mai recente, 
ceea ce nu este indicat în cazul unor monumente de arhitectură prețioase, fie 
civile, sacre, ori militare (cetăţi, palate, cartiere de locuit, edificii comunitare, 
temple, sanctuare etc.). 

În ceea ce priveşte tehnica de săpătură, după cum am văzut deja, se 
poate porni de la sistemul şanțurilor de cercetare, prin deschidere de casete 
adiacente. Se poate porni, însă, de la început, cu degajarea unor suprafețe 
rectangulare de dimensiuni variabile (de pildă 5 x 5, 10 x 10, 20 x 20 m pentru 
obiectivele mari), care trebuie înscrise în sistemul de coordonate prestabilit, 
respectiv în planul topografic al sitului. În cercetarea unor situri preistorice s-a 
dovedit eficace şi săparea unei reţele de “casete” şi mai mici, de pildă de 4 x 4 
m, important fiind ca în interiorul acestora să existe un spaţiu suficient de mare 
pentru a se putea lucra nestînjenit. Între suprafeţe/casete se păstrează o rețea de 
“martori” (pereți despărțitori) pentru profiluri, pe care se poate urmări 
succesiunea pe verticală a diferitelor straturi, niveluri de locuire sau etape de 
construcții, ca şi forma, în secțiune, a unor locuinţe adîncite în pămînt, a unor 
şanţuri (de apărare, de fundaţie etc.) şi a unor gropi de diferită destinaţie. În 
cadrul acestui sistem se stabileşte o rețea de caroiaj, de regulă constînd din 
carouri de 1 m? (pe cît posibil marcate şi cu ţăruşi) pentru a uşura localizarea 
descoperirilor şi a fenomenelor arheologice observate. 

3.3.4. Desfăşurarea săpăturii 

Fără a repeta unele probleme deja atinse, şi fără a intra în detalii ce ar 
depăşi obiectivele acestui curs, reținem, ca idee principală, necesitatea 
urmăririi fenomenelor arheologice atît pe orizontală (sincronic), cît şi pe 
verticală (diacronic). În acest scop, în cursul săpăturii (înaintînd, evident, de 
sus în jos), arheologul trebuie să distingă straturile de cultură, nivelurile de 

locuire, fazele de construcţii, ca şi alte eventuale depuneri arheologice care se 
succed între solul fertil actual şi pămîntul steril din punct de vedere arheologic 
(“sol virgin”, “sol viu”), ce formează “masa” de rămăşiţe arheologice, 
acumulată în timp şi diferențiată stratigrafic, a sitului. În mod ideal, săpătura ar 
trebui să se desfăşoare prin degajarea succesivă a fiecărui nivel în parte, ceea 
ce nu întotdeauna este posibil. În orice situaţie, însă, arheologul trebuie să aibă 
abilitatea de a distinge descoperirile ce aparţin aceluiaşi strat, nivel de locuire 
sau fază de construcție (şi care sînt, prin urmare, contemporane) de 
descoperirile ce aparțin altor unități stratigrafice (şi care sînt, astfel, mai vechi 
sau mai recente). Trebuie evitat, prin urmare, pe cît este posibil, amestecarea 
descoperirilor din diferite niveluri, mai ales dacă acestea aparțin unor culturi 
sau faze diferite, altminteri putîndu-se ajunge la erori grave de interpretare. 
Toate fenomenele şi complexele arheologice observate (niveluri de călcare, 
locuinţe, vetre, cuptoare, gropi etc.) trebuie înregistrate şi localizate, în mod 
obligatoriu, pe nivele, cu ajutorul unor planuri de situaţie (înscrise în sistemul 
de caroiaj), fotografii şi filmări. Recoltarea materialului descoperit (ceramică, 
obiecte de piatră, os, lut ars, metal etc.) se face, de asemenea, pe niveluri şi 
complexe, inventarul mobil fiind localizat şi înregistrat tot cu ajutorul 
planurilor de situaţie şi al sistemului de caroiaj. Trebuie urmărite cu mare 
atenţie locuinţele adîncite în pămînt şi gropile de diferite feluri, marcate de 
culoarea deosebită a pămîntului lor de umplutură, pentru a se putea stabili 
nivelul de călcare de odinioară, respectiv nivelul de locuire de la care au fost 
cîndva săpate şi căruia îi aparţin. În caz contrar, ele pot fi atribuite, eronat, 
împreună cu conţinutul lor, unor niveluri mai vechi, în care se adîncesc şi pe 
care, de fapt, le selecțţionează. 

Succesiunea straturilor, nivelurilor de locuire şi fazelor de construcţie, 
precum şi a complexelor arheologice ce le aparțin, poate fi observată cel mai 
bine pe profilurile secţiunilor. Tocmai pentru a combina observațiile făcute pe 
orizontală (şi înregistrate pe planurile de situație) cu cele făcute pe verticală 
(înregistrate pe desenele de profil) este necesară lăsarea de “martori”, ai căror 
pereți vor arăta succesiunea stratigrafică fidelă a diferitelor depuneri şi 
complexe arheologice. Fireşte, desenarea corectă a unui profil este condiționată 
de interpretarea (“citirea”) corectă a acestuia, ceea ce cere, de obicei, multă 
experiență şi spirit de observație. Desigur, şi profilurile pot fi fotografiate şi 
filmate, dar nimic nu înlocuieşte desenul, care nu este o imagine automată, căci 
în el se întrupează şi observaţiile arheologului. 

Desfăşurarea săpăturii este oglindită în documentele săpăturii, dintre 
care au fost deja menţionate planurile, profilurile, fotografule şi filmările (sau, 
mai nou, înregistrările video). Planurile de situaţie, ca şi profilurile, pot fi 
generale, parțiale sau de detaliu, reprezentînd, de pildă, o aşezare în ansamblu, 
o locuinţă sau o vatră, respectiv desenul profilului rezultat în urma secționării 
acestora. Fotografiile pot fi, de asemenea, de ansamblu sau pot reda părți dintr- 
un sit, diferite complexe ori detalii ale acestora, inclusiv surprinderea zacerii in 
situ (în poziţie originală) a unor obiecte (vase, arme, unelte, statuete, podoabe 
etc.). Atît în cazul desenelor cît şi în cel al fotografiilor, este necesar ca acestea 
să poată să fie racordate la sistemul de caroiaj al sitului. Prin filmări 
tradiționale sau video pot fi înregistrate cele mai importante momente ale 
desfăşurării săpăturii. Poate cel mai important document al săpăturii este 
jurnalul de şantier în care sînt trecute toate observaţiile făcute în cursul 

săpăturii, începînd cu planul de lucru şi deschiderea suprafeţelor pînă la 
descrierea complexelor şi profilurilor ori a unor detalii semnificative ale 
acestora. 

La cele menţionate deja în legătură cu modul de recoltare a 
descoperirilor mobile, am adăuga necesitatea colectării integrale (şi nu 
selective!) a obiectelor găsite. Numai adunînd toate fragmentele ceramice, de 
pildă, se va putea stabili frecvenţa (exprimată în cifre absolute şi/sau 
procentual) a diferitelor categorii ceramice, forme de vase şi motive 
ornamentale precum şi asocierea acestora. 

Rămînînd la exemplul ceramicii, aceste evaluări statistice, făcute pe 
niveluri reprezentînd anumite faze şi etape culturale, pot contribui la nuanțarea 
periodizării unor culturi. Este necesar, de asemenea, să se adune nu numai 
descoperirile arheologice, în sensul strict al cuvîntului, ci şi rămăşiţele vegetale 
şi animale (lemn carbonizat, seminţe, boabe, sîmburi, respectiv oseminte, de 
pildă), în vederea studiilor arheobotanice şi arheozoologice, dar şi pentru 
posibile datări prin metoda radiocarbon. În cazul mormintelor şi necropolelor 
nu este suficientă desenarea şi fotografierea scheletelor şi a inventarului 
însoțitor ci osemintele vor fi ridicate în vederea expertizelor antropologice. 
Acelaşi procedeu este valabil şi pentru mormintele de incinerație, chiar dacă 
studiul osemintelor arse este mult mai dificil. 

În ceea ce priveşte “destinul” descoperirilor mobile, este recomandabil 
ca prelucrarea lor (spălare, marcare, conservare, restaurare, desenare, 
fotografiere, luarea în evidenţă etc.) să înceapă încă pe şantier şi să se continue, 
apoi, în laboratoarele instituției care a organizat săpătura. Există astăzi şantiere 
bine organizate, care dispun de specialişti şi de laboratoare dotate 
corespunzător, ceea ce permite, cu excepţia unor analize speciale, prelucrarea 
aproape integrală a materialului încă în cursul campaniei de săpătură. 


Întrebări recapitulative 

1. Definiți arheometria şi explicații aplicarea ei în prospecțiunile 
geofizice şi geochimice. 

2. Care sînt principiile pe baza cărora vestigiile arheologice îngropate 
devin vizibile pe fotografiile aeriene? 

3. Recapitulaţi evoluţia cercetărilor subacvatice de la reperarea unor 
obiecte la săpătura subacvatică. 

4. Clasificaţi săpăturile arheologice şi metodele de săpătură. 

5. Cum se urmăreşte şi cum se înregistrează în documentele de şantier 
desfăşurarea săpăturii? 

4. Interpretarea şi valorificarea ştiinţifică a descoperirilor 
arheologice 


Observațiile făcute în cursul săpăturilor cu privire la tipurile de aşezări 
şi locuinţe, la structura necropolelor şi la ritul şi ritualul funerar ca şi inventarul 
mobil sînt studiate, în continuare, după săpătură, în laborator şi în cabinetul de 
lucru, în vederea încadrării culturale şi cronologice a descoperirilor, premisa 
unor interpretări istorice. În acest scop, descoperirile arheologice trebuie să fie, 
înainte de toate, ordonate şi datate, prin metode specifice, tradiționale şi 
“moderne”. Obiectele de piatră şi de metal pot fi supuse unor analize de 
laborator, petrografice şi metalografice, pentru stabilirea compoziţiei lor, a 
locului de proveniență a materiei prime, a proceselor tehnologice folosite la 
făurirea lor. În cazul obiectelor de lut, a ceramicii mai ales, pot fi efectuate 
analize cu privire la originea materiei prime, compoziţia pastei, la tehnica de 
modelare şi ardere etc. Tehnica de confecţionare, funcția şi modul de utilizare a 
diferitelor tipuri de obiecte pot fi studiate şi prin metode experimentale. Studiul 
arheobotanic şi arheozoologic al rămăşiţelor vegetale şi animale descoperite în 
săpăturile arheologice ne oferă informaţii atît despre condițiile naturale, cît şi 
despre raporturile om-mediu, modul de exploatare a acestuia prin îndeletniciri 
precum culesul şi vînătoarea, cultivarea plantelor şi creşterea animalelor. Prin 
studiul (paleo)antropologic al rămăşiţelor omeneşti obţinem date (inclusiv 
demografice şi paleopatologice) despre vechile populații, creatoare ale 
civilizaţiilor studiate pe calea arheologiei. În fine, comparaţiile etnografice şi 
etnologice, apelarea la mijloacele etnoarheologiei şi ale antropologiei culturale 
pot înlesni mai buna înțelegere a unor aspecte ale vieții sociale şi ale 
spiritualității, mai greu de desluşit exclusiv din izvoarele arheologice. Din 
această sumedenie de probleme, ne vom referi, în continuare, cu precădere, la 
cele mai importante metode privind ordonarea şi datarea descoperirilor 
arheologice. 

4.1. Ordonarea descoperirilor arheologice 

Definirea culturilor arheologice, stabilirea originii şi evoluției acestora, 
ca şi lămurirea raporturilor temporale şi spațiale între diferitele culturi este 
condiționată de clasificarea tipologică, studiul comparativ şi precizarea 
răspîndirii descoperirilor arheologice. În acest scop se apelează la următoarele 
trei metode fundamentale ale arheologiei, strîns legate între ele. 

Metoda tipologică 

Prin tip înţelegem, în arheologie, un artefact, deci un produs al mîinii 
umane (un vas, o unealtă, o armă, o podoabă sau orice alt obiect) care are o 
formă (şi, după caz, o ornamentaţie) determinată şi o tehnică de confecționare 
caracteristică. Elaborarea metodei tipologice pentru ordonarea după criterii 
formale a artefactelor a însemnat, de fapt, aplicarea principiului evoluționist la 
analiza şi interpretarea transformărilor ce intervin, în decursul timpului, în 
forma diferitelor obiecte. Metoda a fost fundamentată de arheologul suedez 
Hans Hildebrand, în lucrarea sa despre istoria toporului (1871) şi dezvoltată, 
apoi, de compatriotul său, Oscar Montelius, în cartea sa despre epoca bronzului 
în nordul Europei (1885) şi, mai ales, într-o lucrare specială dedicată metodei 
(1903). Un alt arheolog suedez, Nils Aberg, în 1929 a definit metoda în felul 
următor: “Ea [tipologia] se întemeiază pe prezumpţia că voința umană este 
legată de anumite legi asemănătoare cu acelea care guvernează dezvoltarea 

lumii organice. Obiectele arheologice se dezvoltă ca şi cum ar fi organisme vii; 
diferitele obiecte sînt indivizii, o serie de tipuri reprezintă dezvoltarea unei 
specii, iar o grupă de serii de tipuri formează o dezvoltare care se ramifică în 
diferite specii şi familii”. 

Această paralelă între “dezvoltarea” tipurilor de obiecte şi evoluția 
lumii vii nicidecum nu trebuie absolutizată. Ceea ce putem reţine este ideea de 
bază: existenţa reală (respectiv necesitatea stabilirii) a unei anumite ordine în 
succesiunea formelor diferitelor produse (precum toporul, de pildă, studiat de 
Hildebrand). Orice produs avînd o funcţie, diferitele forme pot fi socotite trepte 
ce duc la o adaptare din ce în ce mai potrivită pentru îndeplinirea funcției 
respective. Această idee a “dezvoltării” tipurilor de la cele simple la altele, mai 
evoluate, poate fi admisă ca tendinţă, fără a fi generalizată. Pornind de la 
obiectele descoperite în contexte bine definite (depozite, morminte, complexe 
închise, în general), precum şi de la studiul asocierii tipurilor, cercetarea 
modernă a demonstrat că tipuri mai simple (în special obiecte de folosință 
cotidiană) pot avea o durată de utilizare îndelungată şi pot fi contemporane cu 
tipuri mai elaborate (cu deosebire obiecte mai uşor supuse schimbărilor 
“moder”, cum ar fi aşa-numitele tipuri directoare, specifice diferitelor 
perioade). Cu toate acestea, seriile tipologice temeinic elaborate, coroborate cu 
observaţiile stratigrafice (şi, dacă este posibil, şi cu datele cronologiei 
absolute), pot oferi şi astăzi repere pentru o cronologie relativă (vezi evoluția 
stilistică a ceramicii pictate de tip Cucuteni). Dincolo de această semnificaţie, 
metoda tipologică îşi păstrează rolul în descrierea şi ordonarea după criterii 
formale a diferitelor categorii de obiecte şi, prin aceasta, în stabilirea 
trăsăturilor caracteristice ale unor culturi, faze şi etape, definite arheologic. 

Metoda comparativă 

Premisa operării cu această metodă este definirea prealabilă a tipurilor 
studiate. De altfel, însăşi stabilirea seriilor tipologice sau a asocierii de tipuri se 
realizează prin comparaţie, cele două metode, tipologică şi comparativă, sînt, 
astfel, în strînsă interdependență. Prin metoda comparativă se poate studia 
originea, evoluţia şi înrudirea diferitelor categorii de obiecte. Metoda trebuie 
utilizată cu precauție, mai ales atunci cînd este vorba de comparații pe arii 
întinse. Nu trebuie să pierdem din vedere faptul că nu toate obiectele care se 
aseamănă între ele au neapărat şi aceeaşi origine (acelaşi prototip) ori sînt, în 
mod necesar, contemporane. Chiar şi obiectele care au avut, în ultimă instanță, 
aceeaşi origine şi reprezintă, în fond, acelaşi tip, pot fi mai mult sau mai puțin 
distanțate în timp. Este cazul, de pildă, al aşa-ziselor “importuri”, care s-au 
dovedit a fi, uneori, imitații locale. Este neîndoielnic, acum, de pildă, că la 
periferia lumii miceniene au fost produse, în continuare, unele tipuri de vase 
într-o vreme în care ele nu mai erau în uz în centrele acestei civilizaţii. Evident, 
valoarea cronologică a acestor imitații (socotite, un timp, drept importuri) este 
mult mai limitată decît s-a crezut iniţial. Oricum, prin comparație, pot fi scoase 
în evidenţă atît asemănările cît şi deosebirile dintre diferite tipuri, metoda aici 
discutată contribuind, astfel, printre altele, la o mai veridică definire a unor 
culturi sau grupe culturale înrudite dar, totuşi, distincte. 

Metoda chorologică (cartografică) 

Dacă primele două metode, discutate mai sus, ajută, înainte de toate, 
studierea distribuirii în timp a descoperirilor arheologice, metoda chorologică 
(de la chora = spaţiu delimitat şi logos = studiu, în limba greacă) serveşte la 

studiul răspîndirii în spațiu, în anumite zone geografice, a fenomenelor 
arheologice (culturi, faze, etape, anumite tipuri de obiecte etc.). Şi această 
metodă se întemeiază, în fond, pe metoda tipologică, căci sînt cartate, de 
regulă, diferite tipuri de obiecte (vase, arme, piese de cult, podoabe, etc.) sau 
culturile (ori numai anumite faze şi etape ori elemente ale acestora) definite, în 
principal, pe baza tipologiei. Hărțile de răspîndire pot reprezenta o anumită 
secvență cronologică (fiind cartate obiecte sau fenomene aparținînd unei 
anumite perioade) sau o anume secvenţă spaţială (prin cartarea descoperirilor 
provenite dintr-o anumită zonă geografică). 

Prin această metodă se poate studia, de pildă, aria de răspîndire a unei 
culturi, evoluţia densităţii de locuire într-o zonă geografică şi perioadă istorică 
dată, continuitatea şi discontinuitatea între diferitele culturi sau între fazele 
acestora. Utilizată cu pricepere, metoda cartografică ne poate ajuta să 
înțelegem mai bine raportul om-mediu, direcţiile de difuzare a unor bunuri 
culturale, mişcările de populaţii dintr-o regiune în alta, dinamica dezvoltării 
istorice etc. Pentru a da numai cîteva exemple, menţionăm că prin 
reprezentarea pe hartă a descoperirilor arheologice dintr-o microregiune 
geografică vom putea observa, în unele perioade, anumite “pendulări” între 
locurile de poziţie joasă, respectiv înaltă, determinate, probabil, de modificările 
condițiilor climatice. Cartarea pe faze şi etape a descoperirilor aparținînd unei 
culturi va evidenția perioade de extindere sau de restrîngere a ariei culturii 
respective în decursul evoluţiei sale, ceea ce trebuie studiat în interdependență 
cu fluctuațiile ariei culturilor învecinate, cu raporturile interculturale, în ultimă 
instanță. Reprezentarea răspîndirii în spaţiu a fenomenelor arheologice este o 
metodă fundamentală, indispensabilă pentru interpretarea istorică a izvoarelor. 

4.2. Cronologia relativă şi absolută. Metode de datare 

După cum bine se ştie, fără stabilirea raporturilor temporale între 
diferite fenomene arheologice, orice reconstituire istorică este imposibilă. 
Disciplina care se ocupă cu datarea fenomenelor şi evenimentelor în vederea 
stabilirii succesiunii acestora este cronologia (de la chronos = timp şi logos = 
studiu, în 1. greacă). În arheologie se operează cu două sisteme de cronologie: 
cea relativă şi cea absolută. Cronologia relativă înseamnă stabilirea 
raporturilor de anterioritate,  posterioritate sau de  sincronism 
(contemporaneitate). Principala metodă pentru stabilirea cronologiei relative 
este metoda stratigrafică, alături de care se poate apela la metodele tipologică şi 
comparativă, deja discutate. În acelaşi scop, pot fi folosite cu bune rezultate şi 
datările radiocarbon convenţionale (necalibrate). Cronologia absolută exprimă 
vîrsta unui fenomen sau eveniment în ani calendaristici (ori în decenii, secole, 
milenii, în funcție de precizia datărilor). Pentru stabilirea cronologiei absolute 
se apelează, în mod tradiţional, la cronologia istorică (sau “de contact”), 
precum şi la o serie de metode “moderne” de datare, bazate pe ştiinţele naturii. 

4.2.1. Cronologia relativă. Metoda stratigrafică 

Metoda stratigrafică a fost împrumutată din geologie şi aplicată în 
arheologie încă de la mijlocul secolului trecut. Jacques Boucher de Perthes, 
unul dintre fondatorii arheologiei preistorice scria, în 1847, că “... noi admitem 
un fel de scară a vieţii, o suprapunere a straturilor formate de resturile 
generaţiilor ...”. În stabilirea cronologiei avem în vedere principiul că straturile 
inferioare, mai adînci, sînt mai vechi, iar cele care le suprapun, aflate mai 
aproape de suprafață, sînt mai recente. Dacă geologia studiază straturile 

formate natural, în decursul istoriei Terrei, în arheologie metoda se bazează pe 
stabilirea straturilor de cultură, rezultate în urma activității umane, a 
acumulării urmelor de locuire (rămăşiţe de construcţii şi resturi menajere, urme 
ale vieţii de odinioară: ceramică, unelte, arme, statuete, podoabe şi alte obiecte, 
de cele mai multe ori fragmentare, la care se adaugă pămîntul de umplutură, 
depus în decusrul timpului, în care zac urmele de locuire menţionate). 

În arheologie se operează cu mai multe feluri de stratigrafie. 
Stratigrafia verticală studiază straturile de cultură suprapuse, care se succed, în 
ordinea formării lor, între solul steril din punct de vedere arheologic şi solul 
fertil actual, respectiv, suprafața actuală a solului. Prin strat înțelegem, de 
obicei, o depunere care aparţine unei anumite culturi. În cadrul stratului pot 
exista mai multe niveluri de locuire sau etape de construcții, care pot 
reprezenta faze diferite ale culturii respective. Există aşezări-etalon, a căror 
stratigrafie a constituit un adevărat schelet cronologic pentru spaţii întregi. La 
Troia (NV Anatoliei), de pildă, au fost distinse nouă straturi suprapuse (în 
cadrul cărora există zeci de niveluri de locuire), locuite timp de peste 3000 de 
ani, din epoca timpurie a bronzului şi pînă în epoca romană. Descoperirile 
făcute în unele straturi de la Troia prezintă analogii cu culturile preistorice din 
România. 

Stratigrafia orizontală este aplicată mai ales în studierea necropolelor 
Şi, deocamdată, în mai mică măsură în cercetarea aşezărilor. În acest caz, 
succesiunea cronologică a fenomenelor se urmăreşte pe orizontală. În cazul 
unei necropole, de pildă, pe baza ritului, ritualului şi a inventarului pot fi 
stabilite grupuri de morminte aparținînd unor perioade sau faze diferite. Prin 
cartare, obținem o imagine a “evoluţiei” cimitirului: succesiunea, pe orizontală, 
a înmormîntărilor din diferite faze (vezi, de pildă, necropola de la Ferigile, jud. 
Vilcea, din prima epocă a fierului). Această metodă a fost aplicată, recent, cu 
succes, pentru stabilirea evoluţiei interne a aşezării de la Truşeşti (jud. 
Botoşani), săpată exhaustiv, aparţinînd fazei A a culturii Cucuteni. Prelucrarea, 
prin mijloace informatizate (calculator), a ceramicii pe complexe a indicat care 
sînt casele mai vechi sau mai noi, prin cartare conturîndu-se succesiunea 
etapelor de construcţie a acestora. 

În arheologie se mai apelează şi la stratigrafia comparată. În măsura în 
care în succesiunea stratigrafică a unor situri sînt prezente straturi de cultură 
sau niveluri de locuire identice, există posibilitatea racordării acestor 
stratigrafu “individuale”. Prin compararea şi paralelizarea acestor stratigrafii, 
în cazuri fericite, se poate ajunge la o stratigrafie “ideală” care să reflecte 
succesiunea (şi, deci, cronologia relativă) a culturilor, perioadelor şi epocilor 
dintr-o anumită regiune geografico-istorică. Dacă există fenomene arheologice 
care s-au difuzat pe un spaţiu mai vast, reprezentînd un “orizont” surprins şi 
stratigrafic, avem posibilitatea de a racorda stratigrafiile (şi, implicit, evoluţia 
culturală) din diferite regiuni, uneori îndepărtate. 

4.2.2. Stabilirea cronologiei absolute 

Pentru stabilirea cronologiei absolute dispunem de diferite metode, 
unele tradiționale, altele, “moderne” bazate pe diferite ramuri ale ştiinţelor 
naturii. Din sumedenia de metode de datare, utilizate astăzi în arheologie, vom 
discuta, în cele ce urmează doar cele mai importante. 

Cronologia istorică (sau de contact) 

Această metodă se bazează pe stabilirea unor contacte între culturile 
pre- şi protoistorice, pentru care nu există posibilități interne de datare 
absolută, şi civilizațiile dezvoltate, a căror cronologie, datorită izvoarelor 
scrise, a fost deja elaborată. După cum se ştie, pentru civilizațiile din Orientul 
antic există o cronologie mai mult sau mai puţin precisă încă începînd cu 
mileniul al III-lea î.H. Datorită legăturilor strînse între civilizaţiiile orientale şi 
cele din Bazinul egeean, a putut fi elaborată şi cronologia acestora din urmă, 
mai ales pe baza calendarului egiptean. 

Arheologii europeni au căutat, încă în secolul trecut, să dateze culturile 
preistorice ale continentului nostru pe baza legăturilor (uneori ipotetice) cu 
civilizațiile egeo-anatoliene. Sînt bine cunoscute în istoria arheologiei 
încercările mai vechi sau mai noi de a paraleliza unele culturi neolitice, din 
epoca bronzului şi din prima epocă a fierului cu anumite straturi de la Troia sau 
cu anumite civilizații egeene. Una din ultimele mari încercări de a elabora un 
astfel de sistem cronologic se datorează profesorului german Hermann Müller- 
Karpe (1959). Scopul urmărit a fost stabilirea cronologiei perioadei culturii 
cîmpurilor de urne, care a evoluat, în Europa centrală, în intervalul Bronz D- 
Hallstatt B3, potrivit sistemului cronologic al lui Paul Reinecke şi îmbunătățit 
de Miiller-Karpe. Profesorul german a studiat cu mare atenţie (apelînd la 
metodele tipologică, comparativă şi chorologică) contactele şi paralelismele ce 
pot fi stabilite între descoperirile din regiunea nord-alpină şi Italia, Italia şi 
Egcea, Egeea şi Orient, Egipt, în deosebi, pentru a aminti doar verigile 
principale ale acestui lanţ de legături. Potrivit concluziilor sale, perioada 
studiată de el corespunde intervalului care începe cu Micenianul tîrziu şi se 
termină cu întemeierea primelor colonii greceşti în Sicilia şi Italia de Sud. 
Acordînd fiecărei etape din sistemul său cronologic cîte un secol, a datat faza 
Bronz D în secolul XIII, Hallstatt A1 în sec. XII, Ha A2 în sec. XI, Ha B1 în 
sec. X, Ha B2 în sec. IX şi, în sfîrşit, Ha B3 în sec. VIII î.H. Acest sistem, care 
a însemnat o mare realizare în vremea respectivă şi care este larg răspîndit în 
preistoria europeană, trebuie folosit acum cu precauţie, mai ales în afara ariei 
culturale pentru care a fost elaborat. 

Determinări cronologice făcute pe bază de teste efectuate pe oase 

Testul  fluorului permite datarea  osemintelor fosile, pe baza 
concentraţiei de fluor, acumulat în ele, în urma zacerii lor în pămînt. Această 
concentrație (care creşte pînă la un maximum de saturație) este cu atît mai 
ridicată cu cît osemintele au zăcut mai mult în pămînt (deci cu cît sînt mai 
vechi). Datările ce pot fi obținute nu sînt foarte precise (marja de eroare variază 
între + 5000 şi + 20.000 de ani, în funcţie de vîrsta mostrei), metoda a dat, 
totuşi, rezultate importante. Astfel s-a dovedit, de pildă, că “omul de la 
Piltdown” (Anglia), ieşit la iveală în 1909, este, de fapt, un fals grosolan, 
compus dintr-un craniu de Homo sapiens şi un maxilar primitiv, de tip pongid 
(urangutan?). Tot prin această metodă s-a dovedit că femurul şi craniul 
descoperite la Trinil (Insula Jawa), la o distanţă de 15 m unul de celălalt sînt, 
într-adevăr, contemporane şi aparțin unui Homo erectus. 

Testul azotului. Conţinutul în azot este mai ridicat în oasele recente 
(4,1%) şi, diminuîndu-se cu o viteză relativ uniformă, mai scăzut în osemintele 
mai vechi. Măsurînd concentraţia de azot, se poate evalua, astfel, vechimea 
osemintelor omeneşti sau de animale, descoperite. Testul azotului a fost folosit, 

de asemenea, în demascarea falsului de la Pildown (maxilarul avea o 
concentrație de 3,9%, în timp ce fragmentele de craniu 1,4-0,6%). 

Determinări cronologice pe bază de colagen. Colagenul este o proteină 
complexă, care este prezent în organismul viu uman, inclusiv în oase, în 
proporție de 18 mg/100 gr. Această concentraţie se micşorează, după moarte, 
odată cu trecerea timpului. Descompunerea colagenului din oase este mai 
rapidă imediat după îngropare, apoi viteza se reduce treptat. Acest fenomen 
poate fi ilustrat printr-o curbă hiperbolică care, proporțional cu trecerea 
timpului, se apropie de orizontală. Dacă se stabileşte conținutul în colagen al 
unor oase de vîrstă necunoscută şi valoarea măsurată se raportează la curba 
elaborată, se obţine o bună orientare cu privire la vechimea oaselor. Această 
metodă poate fi folosită cu bune rezultate mai ales în cercetarea unor 
necropole, în care există înmormîntări din epoci diferite, iar mormintele sînt 
lipsite de inventar arheologic caracteristic. Aplicînd metoda, mormintele pot fi 
diferențiate cronologic şi datate, mai mult sau mai puţin precis, în funcție de 
vechimea osemintelor depuse în ele. 

Indicii privind vîrsta oaselor pot fi obținute şi pe baza stabilirii 
proporţiei componentelor organice (care se descompun, după moarte, cu o 
anumită viteză), în raport cu componentele anorganice. Această metodă a dat 
bune rezultate la datarea oaselor care au o vechime de pînă la 14.000 de ani. (În 
cazul osemintelor mai vechi diferențele de valori măsurate nu sînt 
semnificative pentru deosebirile de vîrstă.) 

Termoluminescenţa 

Această metodă serveşte la datarea obiectelor de lut ars (ceramica, în 
primul rînd) dar şi a pieselor de sticlă şi smalţ, precum şi a artefactelor de 
piatră şi silex, arse. Dacă o mostră luată dintr-un asemenea obiect este 
sfărîmată şi încălzită rapid la temperatura de 500 °C, mostra va emite o 
fascicolă de lumină slabă, dar măsurabilă. Dacă aceeaşi mostră va fi încălzită 
încă o dată, vom observa doar o emisie de căldură. Emisia de lumină, rezultată 
în urma primei  încălziri se numeşte  termoluminescență (TL). 
Termoluminescenţa rezultă din compoziția minerală a mostrei, care a fost 
expusă, timp îndelungat, la radiația nucleară foarte slabă, emisă de elementele 
radioactive, existente în compoziția mostrei şi în solul în care aceasta a zăcut 
(uraniu, toriu, potasiu — 40 etc.). Datarea prin această metodă se bazează pe 
faptul că intensitatea termoluminescenţei este direct proporțională cu timpul 
scurs de la momentul arderii obiectului din care provine mostra. (Este de 
reținut faptul că, odată cu arderea obiectului, TL acumulată anterior “se 
goleşte” din mostră şi, astfel, “ceasul” se potriveşte, din nou, la ora 0. În acest 
fel se explică fenomenul menţionat mai sus, şi anume că o mostră încălzită a 
doua oară nu va mai emite o fascicolă de lumină, putînd fi observată doar o 
emisie de căldură. 

În realitate, procedeul de datare este mult mai complicat şi aşa se 
explică faptul că primele rezultate convingătoare au fost obținute abia la 
sfîrşitul anilor '60, cu toate că principiile metodei au fost formulate încă în 
1953. Precizia datărilor prin TL este în jur de + 5%, ceea ce este apropiată de 
precizia datărilor prin metoda radiocarbon. Avantajul metodei prin TL este 
acela că “evenimentul” datat este, realmente, un “eveniment” arheologic (data 
arderii unui vas, de pildă), în timp ce în cazul datărilor prin radiocarbon a unor 
mostre de lemn, de cărbune sau de oase, între “evenimentul” datat (moartea 

organismului din care provine mostra) şi vîrsta reală a monumentului 
arheologic cercetat, poate exista o diferență de ordinul secolelor. Un alt 
avantaj, deloc neglijabil, al metodei TL este acela că prin aceasta pot fi datate 
categorii de obiecte (ceramica, în primul rînd) care, chiar şi în sine, prin 
particularitățile lor tipologice — stilistice, pot servi, adesea, drept bază pentru 
determinări cronologice în arheologie. Un dezavantaj al aplicării metodei este 
acela că, pentru a obţine datări veridice, sînt necesare şi probe de sol din 
mediul din care provin mostrele, care, la rîndul lor, trebuie selectate cu grijă. 
Este de dorit ca din toate complexele care urmează să fie datate să avem mai 
multe fragmente de vase reprezentînd toate categoriile ceramice, cu compoziția 
specifică a pastei. 

În afară de datările arheologice, metoda TL mai are un domeniu de 
aplicare, în care nu contează condițiile de zacere şi nu sînt necesare noi probe 
de sol. În examinarea unor obiecte de artă ceramică se pune, uneori, problema 
stabilirii autenticității, respectiv, distingerea pieselor originale, antice, de 
falsurile moderne. În asemenea cazuri, o cerință indispensabilă este aceea ca 
piesa supusă expertizei să nu fie deteriorată. Este suficientă prelevarea (prin 
perforare) a unei mostre de 20 mg, care, dacă provine dintr-o piesă antică 
autentică, va emite, la încălzire, acea fascicolă de lumină caracteristică. În 
cazul unui fals, această fascicolă de lumină nu apare. 

În ceea ce priveşte limitele în timp ale datărilor, acestea sînt în funcţie 
de natura mostrelor examinate. În cazul lutului ars (deci şi al ceramicii), 
această limită este de cca 50.000 de ani. Rocile, cochiliile şi alte materiale cu o 
radioactivitate redusă pot fi datate, prin această metodă, pînă la (sau chiar 
peste) o vîrstă de cca 0,5 milioane de ani. 

Arheomagnetismul 

Elaborarea acestei metode se datorează profesorului francez E.Thellier, 
care a studiat, încă din 1933, schimbările intervenite în cîmpul magnetic 
terestru în cursul erelor geologice. Metoda la care ne referim, aplicabilă în 
arheologie, a devenit operantă, practic, în 1959. 

Cîmpul magnetic terestru este determinat în orice punct al globului 
de direcția — declinaţia (D) şi, înclinația (I) — precum şi de intensitatea (F) 
cîmpului magnetic, care sînt fenomene fizice măsurabile şi variabile în timp. 
Tocmai acest fapt face posibil ca pe baza lui să se facă determinări cronologice. 
Lutul conţine, în cantităţi mici, oxizi de fier care, sub 700 “C, sînt 
feromagnetici, iar la o temperatură mai înaltă îşi pierd magnetizarea. Atunci 
cînd, după ardere la o temperatură înaltă, lutul se răceşte treptat sub 700 °C, se 
magnetizează din nou, datorită cîmpului magnetic al pămîntului. În condiţii 
termice normale, această magnetizare nu se va mai schimba. Prin urmare, în 
lutul ars, direcția magnetizării este identică cu direcția cîmpului magnetic 
terestru în momentul răcirii, iar intensitatea magnetismului este proporțională 
cu intensitatea cîmpului magnetic în acel moment. Această informație se 
păstrează, rămîne “înghețată” în “memoria” lutului. Acesta este magnetismul 
termoremanent. 

Vetre şi cuptoare sînt construite de om de mii şi mii de ani (vetre încă 
din paleolitic). Din aceste construcţii de lut ars pot fi prelevate mostre în care, 
datorită magnetismului termoremanent, sînt înregistrate trăsăturile cîmpului 
magnetic terestru din vremea din care datează construcția din care provine 
mostra. Direcţia cîmpului magnetic terestru este într-o permanentă schimbare, 

fără ca aceste schimbări să fie supuse unei legități, deci să fie previzibile şi 
reconstituibile teoretic. Pe de altă parte, atît înclinația cît şi intensitatea 
cîmpului magnetic depind foarte mult de latitudinea geografică. Prin urmare, 
folosirea pentru determinări cronologice a magnetismului termoremanent, 
măsurat pe mostre, este condiţionată de reconstituirea curbei variaţiei seculare 
a cîmpului magnetic pentru zona geografică şi perioadele (preistorice 
cercetate, valorile măsurate pe mostre fiind potrivite la valorile reprezentate pe 
curbă. 

Dendrocronologia 

Metoda a fost elaborată în perioada interbelică de specialistul american 
A.E. Douglas. Dendrocronologia (de la dendron = copac în 1. greacă) se 
bazează pe acea particularitate a creşterii copacilor că la circumferința lor se 
adaugă, în fiecare an, un nou inel de creştere. Grosimea şi structura acestor 
inele este determinată de condiţiile climatice (căldură, umiditate etc.) ale anului 
respectiv. Astfel, în secțiunea unui trunchi de copac pot fi observate, alternativ, 
inele mai groase şi mai înguste, formate în ani cu condiţii mai mult sau mai 
puţin favorabile creşterii copacului. Inelele se numerotează, fiecare inel 
corespunzînd unui an calendaristic. Evident, ultimul inel reprezintă ultimul an 
din viaţa copacului, înainte de a fi fost tăiat pentru ca trunchiul să fie folosit, de 
cele mai multe ori, ca lemn de construcție. Succesiunea inelelor, studiată 
minuțios (cu microscopul şi aparate speciale de măsurat) este transpusă pe 
diagrame dendrocronologice. Prin compararea inelelor de creştere ale mai 
multor copaci, pe baza seriilor de diagrame se construieşte o scară sau curbă 
dendrocronologică de bază (sau standard), caracteristică pentru o anumită zonă, 
cu condiţii climatice identice. Lungimea curbei standard depinde de măsura în 
care există material lemnos pentru a acoperi un interval de timp. Pentru datări 
absolute este necesar ca curba standard să fie fixată în timp, deci ca fiecare inel 
să corespundă unui anume an calendaristic pornind, de regulă, dinspre prezent 
spre un trecut mai mult sau mai puţin îndepărtat. Obiectele de lemn, 
descoperite într-o săpătură arheologică, pot fi datate prin potrivirea diagramei 
dendrologice, obţinută prin secționarea lor, la curba standard. Obţinerea unei 
date precise este condiţionată de păstrarea, în mostra respectivă, a ultimului 
inel din viața arborelui, cel care reprezintă anul tăierii copacului şi folosirii de 
către om, a lemnului rezultat. În acest caz precizia datării este de + 1 an! Dacă 
inelul ultim lipseşte, datarea se face cu o oarecare aproximație. 

Pentru sud-vestul Statelor Unite, unde cresc specii de arbori cu o viață 
foarte îndelungată, de peste 4000 de ani, ca arborele mamut (Sequoia gigantea) 
şi pinul tepos (Pinus aristata), pe baza studiului unor exemplare în viaţă şi a 
unor trunchiuri fosile s-a alcătuit o curbă dendrocronologică continuă de 8681 
de ani, cu mari şanse de prelungire. În Europa centrală (Germania) şi de nord 
(Irlanda), mai ales pe baza studierii trunchiurilor de stejar palustru (Quercus 
palustris), descoperite în construcţii (palafite, camere funerare etc.) şi în 
aluviunile rîurilor, s-a construit o curbă care (incluzînd şi unele porţiuni 
“flotante”) se întinde pînă spre 10.000 B.C. 

Pe lîngă datarea diferitelor obiecte de lemn, descoperite în săpături, 
dendrocronologia a avut un rol determinant şi în calibrarea datărilor 
radiocarbon. 

Metode radiometrice 

În ultima jumătate de secol au fost elaborate mai multe metode de 
datare, bazate pe fenomenul radioactivităţii. Dintre acestea vom prezenta, pe 
scurt, două metode care au dat, în ultimele decenii, rezultate deosebit de 
importante şi care au devenit, astăzi, indispensabile cercetării arheologice 
moderne. 

Metoda potasiu-argon serveşte la datarea unor descoperiri arheologice 
şi paleoantropologice (fosile) care au venit în contact cu anumite evenimente 
geologice. (A se vedea, de pildă, datarea unor situri sau fosile, descoperite în 
Africa răsăriteană, intercalate în depuneri de roci vulcanice.) Din cauza 
dezintegrării radioactive a potasiului-40 (K), prezent în rocile vulcanice, 
acesta se transformă în argon-40 (Ar), care se acumulează în rocile 
respective. Cantitatea de argon-40, actualmente existentă în mostră, este 
caracteristică pentru intervalul de timp, scurs de la răcirea substanţei vulcanice 
şi pînă astăzi. Pe scurt, metoda se bazează pe determinarea procentului de K 
faţă de “Ar, prezente în mostră. Întrucît viteza de formare a argonului-40 este 
foarte mică (timpul de înjumătățire al potasiului-40 este de 1,3 x 10° ani), 
metoda poate fi aplicată eficient doar pentru datarea unor mostre care au o 
vechime de cel puţin 100.000 de ani. Dintre rezultatele cele mai spectaculoase, 
obținute prin această metodă, se remarcă datarea australopitecinelor şi a 
reprezentanților timpurii ai genului Homo din Africa răsăriteană care au pus 
într-o nouă lumină procesul antropogenezei, dovedind marea vechime, de 
milioane de ani, a omului şi a strămoşilor săi direcți. 

Metoda radiocarbon  (1*C) a fost elaborată în 1949 de savantul 
american Willard Frank Libby (1908-1980) care a obţinut, pentru această 
contribuţie a sa, premiul Nobel pentru chimie. C-14 (sau !"C), izotopul 
radioactiv al carbonului, se formează din azotul prezent în atmosferă sub 
influența radiaţiei cosmice. Carbonul-l14, în combinaţie cu oxigenul din 
atmosferă formează CO» care, prin fotosinteză, este asimilat de plante. Prin 
lanţul alimentar, '"C ajunge şi în organismul animalelor şi al omului. 
Concentrația de “C în natură (inclusiv în organismele vii) este infimă: doar 
aproximativ a bilioana parte a întregii rezerve de carbon. Pentru comparaţie: 
izotopii stabili ai carbonului reprezintă 98,9% (0), respectiv 1,1% (5C). 
Deoarece singura sursă a carbonului asimilat de țesuturile vieţuitoarelor este 
dioxidul de carbon atmosferic, proporţia !°C-'ĦC trebuie să fie identică, în 
principiu, atît în organismele vii, cît şi în atmosfera înconjurătoare. După 
moartea organismelor, odată cu încetarea proceselor de nutriţie, se opreşte 
reproducerea echilibrului "C-'C şi proporţia celor doi izotopi începe să se 
modifice în detrimentul carbonului radioactiv care, treptat, se dezintegrează, 
procesul fiind însoţit de o emisie de particule B. În acest moment porneşte 
“cronometrul radiocarbon” al lui Libby. Timpul de înjumătățire (care exprimă 
viteza de dezintegrare) a radiocarbonului a fost stabilit inițial la 5568 + 30 de 
ani (Şi corectat, ulterior, la 5730 + 40 ani). Folosind cifre rotunde, conţinutul de 
C-14, acumulat în organismul plantelor, animalelor sau al omului, va scădea, 
astfel, în rămăşiţe, după 5600 de ani la jumătate, după 11.200 ani la o pătrime, 
iar după 35.000 de ani la 1% al conţinutului inițial. Prin urmare, dacă se 
compară conținutul actual (stabilit prin măsurători directe) de C-14 al unei 
mostre prelevate dintr-o descoperire arheologică (cărbune de lemn, boabe 
carbonizate, oase etc.) cu concentrația inițială (evaluată) a probei, cunoscînd 


64 


viteza de dezintegrare a radiocarbonului, poate fi calculat intervalul de timp 
care a trecut de la moartea organismului din care provine mostra. 

Ulterior s-a dovedit că unele ipoteze, pe care a fost întemeiată metoda, 
nu corespund realităţii. Dintre acestea cea mai importantă a fost descoperirea 
că în trecut au existat oscilații în concentrația de radiocarbon a atmosferei şi, 
deci, în cea a organismelor vii. Din această cauză, durata anilor stabiliți prin 
această metodă era variabilă, altfel spus un “an radiocarbon” nu corespunde, ca 
durată, cu un an solar (calendaristic). Din această cauză, datările radiocarbon 
“convenţionale” nu pot fi comparate cu datele cronologiei istorice. Pentru a 
remedia această situaţie, s-a recurs la corectarea (“calibrarea”) datărilor 
radiocarbon, prin datarea unor mostre de vîrstă cunoscută, în special probe de 
lemn, datate prin metoda dendrocronologiei. 

În felul acesta, în momentul de faţă, se operează cu două feluri de datări 
radiocarbon. Cele “convenționale” sînt exprimate în “ani radiocarbon” B.P. 
(before present/înainte de prezent, prezentul fiind stabilit, prin convenție, ca 
fiind anul 1950 d.H.) sau b.c. (before Christ/î.H., calculate prin scăderea cifrei 
de 1950 din datările B.P.). Datările calibrate, deci convertite în ani 
calendaristici, sînt exprimate în ani B.C., sau, mai corect, CAL B.C. Cînd, în 
lucrări de arheologie, se operează cu datări radiocarbon este necesar să se 
precizeze ce fel de cronologie este folosită (convenţională sau calibrată), altfel 
putînd să se ajungă la grave confuzii. 


Întrebări recapitulative 

1. Care sînt metodele aplicate în ordonarea descoperirilor arheologice? 
2. Ce înseamnă şi cum se stabileşte cronologia relativă? 

3. Ce se înțelege prin cronologie absolută şi cum poate fi stabilită? 

Încheiere 


Cadrul limitat al acestui curs nu ne-a permis să insistăm mai pe larg 
asupra studiului descoperirilor arheologice, asupra căilor de valorificare a lor, 
în vederea unor interpretări şi reconstituiri istorice. Sperăm că, din cele expuse, 
rezultă, totuşi, importanța arheologiei în cunoaşterea diferitelor epoci istorice, 
începînd cu cea mai îndepărtată preistorie şi pînă la epoca medievală şi chiar 
modernă. Sperăm, de asemenea, că am reuşit să evidenţiem, legătura 
arheologiei cu diferitele domenii ale ştiinţelor socio-umane şi ale ştiinţelor 
naturii, caracterul profund interdisciplinar al arheologiei moderne. Toate aceste 
probleme vor putea fi aprofundate în cadrul unor cursuri speciale şi opționale. 

După cum s-a menţionat şi în capitolul introductiv, în lumea ştiinţifică 
anglo-americană arheologia este privită ca antropologie, fiind edificator, în 
acest sens, titlul studiului programatic al lui Lewis Binford, unul din 
întemeietorii „noii arheologii” (Archaeology as Anthropology, 1962). În 
această viziune, antropologia ar cuprinde trei domenii: antropologia fizică, 
antropologia culturală (sau socială) şi arheologia. Antropologia fizică studiază 
omul ca ființă vie, din punct de vedere biologic. Antropologia culturală 
studiază ansamblul trăsăturilor non-biologice ale omului, ca ființă socială, într- 
un cuvânt: cultura. Două ramuri importante ale antropologiei culturale sunt 
etnografia şi etnologia. Prima (în sens de etnografie descriptivă) cercetează 
cultura vie a unor societăți de astăzi. Etnologia (în sens de etnografie generală 
sau comparată), pornind de la studiul comparativ al datelor etnografiei, 
încearcă să traseze trăsăturile generale ale culturii umane. În fine, arheologia 
este privită ca „timpul trecut” al antropologiei culturale: o disciplină care 
studiază societățile din trecut pe baza culturii lor materiale, mai exact pe baza 
rămășițelor păstrate şi devenite cunoscut ale culturilor vechi. În această 
privință, arheologia se suprapune cu etnografia, şi această apropiere a fost 
marcată şi prin crearea unui domeniu interdisciplinar, numit ernoarheologia. 
Aceasta ar avea ca obiect de studiu comunitățile omeneşti actuale, prin 
observarea cărora arheologii încearcă să înțeleagă cum îşi creează şi cum 
folosesc aceste societăți cultura lor materială. 

Curentul „noua arheologie” (New Archaeology) cunoscut şi sub numele 
de „arheologie procesuală”, a avut, printre altele, meritul de a stărui asupra 
reconstituirii mediului, şi asupra potențialului autohton de dezvoltare (în opoziție 
cu concepțiile difuzioniste şi migraționiste), de a încerca surprinderea proceselor 
culturale şi a transformărilor pe termen lung. Mai ales în ceea ce priveşte acest 
ultim aspect, „noua arheologie” nu s-a dovedit destul de eficientă, ceea ce a 
îndemnat la căutarea de noi posibilități de interpretare. Iniţiatorul abordărilor 
post-procesuale a fost profesorul lan Hodder de la Universitatea din Cambridge. 
Adepții acestui curent, influențați de structuralism şi de (neo)marxism, s-au 
dovedit interesaţi de viaţa cotidiană din trecut, de rolul individului şi de relațiile 
interumane, de contextul arheologic şi de simbolistica obiectelor şi a acțiunilor. 
Cultura materială este comparată cu un text, care poate fi citit şi înțeles în mod 
diferit, permiţând interpretări multiple. 

Aceste preocupări teoretice şi metodologice, care frământă arheologia 
americană şi britanică din ultimele decenii, nu au afectat, decât în mică măsură 
gândirea şi practica arheologică din Europa continentală, care a păstrat tradiția 
cultural-istorică, moştenită din prima jumătate a secolului XX. 


66 


Temă 
Elaboraţi un eseu cu titlul Alexandru Odobescu — arheolog 
Recomandări bibliografice 


Bârzu, Ligia, Arheologie generală, Bucureşti, 1991. 

Berciu, Dumitru, La izvoarele istoriei. O introducere în arheologia preistorică, 
Bucureşti, 1967. 

Ciută, Marius-Mihai, Metode şi tehnici moderne de cercetare în arheologie. 
Note de curs, Alba Iulia, 2003. 

Horedt, Kurt, Istoria comunei primitive, Bucureşti, 1970, p.7-33. 

László, Attila, Datarea prin radiocarbon în arheologie, Bucureşti, 1997. 

László, Attila, De la prima familie la primele state. Prelegeri de preistorie 
generală, laşi, 2005. 

Odobescu, Alexandru, Istoria arheologiei (ediție îngrijită şi studiu introductiv 
de Dumitru Tudor), Bucureşti, 1961. 

Rachet, Guy, Universul arheologiei, 1-2, Bucureşti, 1977. 


67 


